בע"ה

מדריך למורה – כיתה ו'

קיצור שולחן ערוך

תוכן

[**מדריך למורה – מבנה כללי** 4](#_Toc3299209)

[**מדריך למורה - פרק ט' - מניין** 5](#_Toc3299210)

[**מדריך למורה - פרק ט"ו-ט"ז – הזכרת גשמים ושאילת גשמים** 8](#_Toc3299211)

[**מדריך למורה - פרק י"ח – ברכת כהנים** 11](#_Toc3299212)

[**מדריך למורה – פרק מ' – הדלקת נרות שבת** 15](#_Toc3299213)

[**מדריך למורה – פרק מ"א – קבלת שבת** 18](#_Toc3299214)

[**פרקים מ"ד-מ"ה – תפילת שבת וקריאת התורה** 22](#_Toc3299215)

[**מדריך למורה – פרק מ"ו-מ"ז – הבדלה** 26](#_Toc3299216)

[**מדריך למורה – פרק מ"ח – המלאכות האסורות בשבת** 30](#_Toc3299217)

[**מדריך למורה - פרק מ"ט – מלאכת בורר** 34](#_Toc3299218)

[**מדריך למורה - פרק נ' – בישול בשבת** 38](#_Toc3299219)

[**מדריך למורה - פרק נ"א – ממצוא חפצך ודבר דבר** 41](#_Toc3299220)

[**מדריך למורה – פרק נ"ב – ארבע רשויות** 46](#_Toc3299221)

[**מדריך למורה – פרק נ"ג – מוקצה** 50](#_Toc3299222)

[**מדריך למורה - פרק ס"א – ערב פסח** 61](#_Toc3299223)

[**מדריך למורה - פרק ס"ג – ליל הסדר** 64](#_Toc3299224)

[**מדריך למורה – פרק ס"ו – שמחת יום טוב** 67](#_Toc3299225)

[**מדריך למורה - פרק ס"ז – איסור מלאכה ביום טוב** 70](#_Toc3299226)

[**מדריך למורה – פרק ס"ח – חול המועד** 73](#_Toc3299227)

[**מדריך למורה – פרק ס"ט – עירוב תבשילין** 76](#_Toc3299228)

[**מדריך למורה - פרק ע' – בין פסח לעצרת** 79](#_Toc3299229)

[**מדריך למורה - פרק ע"א – חג השבועות** 84](#_Toc3299230)

[**מדריך למורה – פרק ע"ד – חודש אלול וסליחות** 87](#_Toc3299231)

[**מדריך למורה – פרק ע"ז – שופר ותפילת מוסף של ראש השנה** 90](#_Toc3299232)

[**מדריך למורה – פרק ע"ח – מצוות התשובה** 98](#_Toc3299233)

[**מדריך למורה – פרק פ"א – תענית יום הכיפורים** 101](#_Toc3299234)

[**מדריך למורה – פרק פ"ג – הלכות סוכה** 103](#_Toc3299235)

[**מדריך למורה – פרק פ"ד – ליל סוכות ומצוות ישיבה בסוכה** 105](#_Toc3299236)

[**מדריך למורה – פרק פ"ה – החייבים במצוות סוכה והפטורים ממנה** 108](#_Toc3299237)

[**מדריך למורה - פרק צ' - חנוכה** 111](#_Toc3299238)

[**מדריך למורה - פרק צ"ב – חודש אדר** 115](#_Toc3299239)

[**מדריך למורה - פרק צ"ג – קריאת מגילה** 118](#_Toc3299240)

[**מדריך למורה - פרק ק"ה – שנת השמיטה** 120](#_Toc3299241)

[**מדריך למורה - פרק ק"ט – מצוות צדקה ומצוות הלוואה** 124](#_Toc3299242)

[**מדריך למורה - פרק קט"ו – לשון הרע** 129](#_Toc3299243)

[**מדריך למורה - פרק צ"ט-ק – כשרות המאכלים** 135](#_Toc3299244)

חלק ב' - דפי עבודה לתלמידים

[**דף לתלמיד - פרק ט' – מניין** 140](#_Toc3299245)

[**דף לתלמיד – פרק י"ח – ברכת כהנים** 141](#_Toc3299246)

[**דף לתלמיד – פרקים מ"ו-מ"ז – הבדלה** 143](#_Toc3299247)

[**דף לתלמיד – פרק נ"ג – מוקצה** 146](#_Toc3299248)

[**דף לתלמיד – פרק ס"א – ערב פסח:** 148](#_Toc3299249)

[**דף לתלמיד – פרק ס"ז – איסור מלאכה ביום טוב** 149](#_Toc3299250)

[**דף לתלמיד – פרק ס"ח – חול המועד** 150](#_Toc3299251)

[**דף לתלמיד – פרק ס"ט – עירוב תבשילין** 152](#_Toc3299252)

[**דף לתלמיד – פרק ע' – בין פסח לעצרת** 153](#_Toc3299253)

[**דף לתלמיד – פרק ע"ד – חודש אלול וסליחות** 154](#_Toc3299254)

[**דף לתלמיד – פרק ע"ח – מצוות התשובה** 155](#_Toc3299255)

דף לתלמיד - [**פרק פ"א – תענית יום הכיפורים** 156](#_Toc3299256)

[**דף לתלמיד – פרק פ"ה - החייבים במצוות סוכה והפטורים ממנה** 157](#_Toc3299257)

[**דף לתלמיד - פרק ק"ה – שנת השמיטה** 158](#_Toc3299258)

## **מדריך למורה – מבנה כללי**

לפניכם מדריך למורה עבור חוברת הלימוד לכיתה ו'.

**בכל יחידה תמצאו:**

* זמן מוקצב - שיעור או שניים
* תקציר - מה הולך להיות בשיעור
* מבנה השיעור – פתיחה, שיבוץ המשימות במהלך השיעור, סיכום
* התייחסות לכל משימה – מיומנות, הישג נרכש, צורת העבודה (יחידני / זוגות / מליאה)
* הצעות הוראה, המחשה ויישום – מתודות ורעיונות נוספים (במידה ויש)
* הפנמה וערכים – "ערך לדרך" – צידה לחיים ומסר מלווה שניתן לקחת מהשיעור

**שימו לב – דגש לגבי מבנה השיעור:**

במבנה השיעור רשומות רק התוספות על גבי מה שיש בחוברת לתלמיד.

כלומר אם בחוברת מופיע תרשים / דוגמא / שאלות – הן לא יופיעו במדריך למורה!!

במדריך יופיעו רק דברים שאינם מופיעים בחוברת, ובנוסף הצעה כיצד לגשת לכל משימה – האם לכתוב במחברת, לדון בכיתה, לעבוד בקבוצות וכן הלאה.

**שימו לב – דגש לגבי הצעות הוראה, המחשה ויישום ולגבי הפנמה וערכים:**

שני הדברים הנ"ל משולבים בשיעור. למשל אם תוך כדי שיעור מוצע לעשות הצגה, לספר סיפור או לקשור את הנושא לחיים שלנו – ההצעה תופיע בפירוט בתוך מבנה השיעור. בסוף כל יחידה היא תופיע שוב בקצרה, רק כדי לעשות סדר. למשל אם תוך כדי שיעור יש הצעה להצגה כולל הפירוט על מה להציג – בסוף תחת הכותרת "הצעות הוראה, המחשה ויישום" תהיה רק תזכורת – בחלק זה וזה כדאי לערוך הצגה.

בכל יחידה ישנם **מושגי תוכן**.

אנו ממליצים להקצות מספר עמודים בסוף המחברת עבור מושגים אלו, או לחילופין להכין דף המכיל את המושגים ופירושם. אפשר להכין את הדף עבור התלמידים ואפשר בשיתוף פעולה שלהם – למשל כל מספר תלמידים מכינים את ההסבר על מושגים של פרק מסוים ומעבירים אותו לכיתה.

**באופן כללי:**

לפעמים המלצנו במשימה כלשהי לעבוד באופן פרטני, בזוגות או במליאה. לפעמים המלצנו על תרשים על הלוח, לפעמים להעתיק למחברת, לפעמים דף עבודה ולפעמים בעל-פה.

כמובן שכל מורה בוחר את דרכי ההוראה והעבודה המועדפות עליו בהתאם לכיתתו ולרמתה. מה שכתבנו הוא קריאת כיוון בלבד ואינו מחייב.

## **מדריך למורה - פרק ט' - מניין**

**זמן מוקצב:** שיעור

**תקציר**

* ביחידה זו נלמד על חשיבות תפילה בציבור, מה יעשה מי שמאחר לתפילה, את מי סופרים כחלק מעשרה אנשים המשלימים למניין, וחשיבות המיקום של המתפללים (בתוך בית כנסת, מחוץ לו, בחדר צדדי וכו').

**מבנה השיעור:**

**פתיחה –** **אסור לספור יהודים**

בחומש "במדבר" מצווה משה לספור את עם ישראל. דרך הספירה שלו מקורית – כל אחד מביא חצי שקל. למה לא פשוט לספור אותם רגיל? "במשפחת צדוק יש 8 נפשות, במשפחת פלטי 6, במשפחת כרמי 10" וכן הלאה.

הסיבה היא שעם ישראל הוא כחול אשר על שפת הים, "וְהָיָה מִסְפַּר בְּנֵי יִשְׂרָאֵל כְּחוֹל הַיָּם אֲשֶׁר לֹא יִמַּד וְלֹא יִסָּפֵר". בתלמוד ישנן דעות הרואות במילים "לא ימוד ולא יספר" איסור לספור את בני-ישראל. ויש סיבות נוספות שלא כאן המקום לפרטן.

דוד המלך שגה וערך מפקד אוכלוסין באמצעות ספירת האנשים. התוצאות היו טראגיות, כמו שהנביא מספר: " וַיֵּרַע בְּעֵינֵי הָאֱלֹקִים עַל הַדָּבָר הַזֶּה; וַיַּךְ אֶת יִשְׂרָאֵל... וַיִּתֵּן ה' דֶּבֶר בְּיִשְׂרָאֵל; וַיִּפֹּל מִיִּשְׂרָאֵל שִׁבְעִים אֶלֶף אִישׁ" (דברי הימים א' כ"א, פסוקים ז' ו- י"ד).

הרעיון שכל אחד מביא חצי שקל מבטא שאף יהודי אינו שלם בלי היהודי שלידו. והיהודי לידו אינו שלם בלעדיו. "כל ישראל ערבים זה לזה", או בלשון ימינו – "אם לא נהיה תלויים זה בזה – נהיה תלויים זה ליד זה"... גם בנושא של השיעור שלנו – מניין – רואים את החשיבות של הכלל, היחד. רק עשרה יהודים יחד נקראים "מניין" ויש דברים שאפשר לעשות רק במניין. כל אחד חשוב, "כל אחד הוא אור קטן", אבל רק "וכולנו אור איתן". יש דברים שאפשר רק ביחד.

בימינו במקום להצביע על אנשים ולספור אותם משתמשים בפסוקים עם עשר מילים, למשל: "הושיעה את עמך וברך את נחלתך ורעם ונשאם עד העולם". כל אדם הוא מילה, ואם משלימים את הפסוק יודעים שיש מניין.

סרטון קצר הממחיש זאת (43 שניות, נקרא בשם "למה אסור לספור יהודים"):

<https://www.youtube.com/watch?v=Tt-5gkZeUgI>

שיר "רק ביחד ננצח" – על היותנו כולנו יהודים למרות השוני. בשיר מצולמת קבוצת ילדים של חינוך מיוחד והרעיון הוא שאין הבדל – כולנו יהודים, כולנו בנים לקב"ה.

<https://www.youtube.com/watch?v=sVtUPKJYgH4>

**מהלך השיעור:**

משימה 1 – מתאים להישג 5 – הבנה ופרשנות:

* א. קודם לתת לתלמידים עבודה יחידנית – להעתיק את הטבלה למחברת ולהשלים. אפשר בזוגות. אחר כך למלא אותה בעזרת התלמידים על הלוח.
* ב-ד. לדון בכיתה על השאלות המופיעות בחוברת לתלמיד. בדיון האם דביר צודק או לא ניתן להזמין שלושה תלמידים – אחד שופט, אחד חושב שדביר צודק ואחד טוען שדביר טועה. כל אחד מהצדדים יביע את עמדתו וינסה לשכנע, והשופט יכריע (רצוי לפי ההלכה... במידה וטועה יש לתקן אותו או להזמין שופט אחר).

משימה 2 – מתאים להישג 4 – מבנה, ולהישג 5 – הבנה ופרשנות:

* תחילה התלמידים יעתיקו למחברת את התרשים וימלאו אותו לבד או בזוגות. לאחר מכן המורה ימלא את התרשים בעזרת התלמידים על הלוח.
* סוף משימה 2 – דיון בכיתה. ניתן לחזור למודל השופט במידה והיה מוצלח.

הצעה: כיוון שבשיעור יש שתי משימות להעתיק למחברת, וההעתקה עלולה לגזול זמן רב (להזכירכם כל היחידה כולה היא שיעור בלבד!) אנו מציעים לצלם מראש דף עבודה ובו הטבלה והתרשים להשלמה.

מצ"ב בקובץ נפרד.

הרחבה – סדר התפילה:

הלכה ה': "המאחר לבית הכנסת בתפילת שחרית, ואם יתפלל כסדר לא יספיק להתפלל עם הציבור את תפילת העמידה, ידלג על חלק מפסוקי דזמרה, ויאמר את הקטעים הבאים: ברכות השחר, "ברוך שאמר", "אשרי", "ישתבח" (ובשבת יאמר גם "נשמת כל חי" לפני "ישתבח"), קריאת שמע וברכותיה, תפילת העמידה".

* לכתוב את כל חלקי התפילה בתוך ריבועים (מסגרות). לבקש מהתלמידים לצייר מסלול של תפילת שחרית של מי שהגיע בזמן ובצבע אחר מסלול "מקוצר" של מי שאיחר.

אפשר לעשות זאת על הלוח יחד כל הכיתה ואפשר לצלם זאת בדף לתלמידים.

* חשוב להדגיש את הסיבה לדילוג – לא כדי שיגמור את התפילה עם הציבור, אלא כדי שיתפלל את תפילת העמידה עם הציבור.

מבנה הלוח / הדף לתלמיד: **חלקי תפילת שחרית**

הרחבה – מתי חייבים מניין:

בהלכה ו' כתוב: "לָכֵן אֵין אוֹמְרִים קַדִּישׁ, בָּרְכוּ וּקְדֻשָּׁה, אִם אֵין בַּמָּקוֹם לְפָחוֹת עֲשָׂרָה גְּבָרִים גְּדוֹלִים.

וְכֵן אֵין אוֹמְרִים חֲזָרַת הַשַּׁ"ץ, בִּרְכַּת כֹּהֲנִים, י"ג מִדּוֹת וּקְרִיאַת הַתּוֹרָה לְלֹא מִנְיָן".

* נערוך על הלוח (או בעל-פה) רשימה עם בלבולים – מה חייבים מניין כדי לומר ומה לא (להכניס גם דברים שצריכים וגם כאלה שלא).

לדוגמא:

* ברכות השחר
* קריאת שמע
* חזרת הש"ץ
* קדיש
* תפילת עמידה
* תחנון – י"ג מידות
* "ברכו את ה'" לפני ברכות קריאת שמע
* "ברוך שאמר"
* "ישתבח"
* ברכת כהנים
* עלינו לשבח
* קריאת התורה

**סיכום – סיפור**

* לספר את הסיפור על ראש השנה בצבא.

**הצעות הוראה, המחשה ויישום**

* להציע דרכים אחרות לספור אנשים – יש מנהג לא להצביע על אנשים ולספור אותם.

פסוקים עם עשר מילים – "הושיעה את עמך וברך את נחלתך ורעם ונשאם עד העולם".

* הצגה על דביר – האם צודק בדבריו או טועה.
* דף עבודה – טבלה ותרשים.
* תרשים תפילה "מלאה" ותפילה בדילוגים.
* בלבולים לעניין מניין – מתי חייבים ומתי לא.
* סיפור – ראש השנה בצבא.

**הפנמה וערכים**

* בהלכה ב' מוזכר כי נוסח התפילה הוא לשון רבים (עלינו) ולא יחיד (עליי).
* נדון עם התלמידים מה לדעתם הסיבה, ונרחיב כי התפילה היא אמנם פרטית אך יש בה גם משהו כללי ולא משהו פרטי. אנחנו חושבים גם על כלל ישראל ולא על עצמנו בלבד, ולכן גם אם אדם בריא הוא מתפלל "רפאנו", בטח ובטח כשמתפללים על גאולה או על בית מקדש.

## **מדריך למורה - פרק ט"ו-ט"ז – הזכרת גשמים ושאילת גשמים**

**זמן מוקצב:** שיעור אחד

**תקציר:** ביחידה זו נלמד על זמן הזכרת גשמים וזמן שאילת גשמים, נכיר את נוסח התפילה (הזכרה ושאילה), נראה את ההבדל בין הזכרת גשמים לשאילת גשמים, נלמד מה דינו של מי שטעה והזכיר או שאל גשמים בקיץ, ומה דינו של מי שטעה ולא הזכיר או שאל גשמים בחורף, מה עושים במצבי ספק ולמה כדאי וצריך לחזור 90 פעם על אותן מילים.

**מבנה השיעור:**

**פתיחה – גבורה**

* נשאל את התלמידים: מהי לדעתכם גבורה?
* נרשום על הלוח את מגוון התשובות. יש להניח שיעלו תשובות גם בכיוון הפיזי (חוזק) וגם בכיוון הנפשי – ללמוד להתגבר, "איזו גיבור? הכובש את יצרו" ועוד.
* נשאל: האם לדעתכם יש קשר בין גבורה ובין... גשם?
* נשמע תשובות ונאמר: את הזכרת הגשם ("משיב הרוח ומוריד הגשם") אומרים בתפילת שמונה עשרה בברכה הנקראת "גבורות". למה דווקא שם? מה הקשר בין גשם לגבורה?
* נסביר כי כמו שגבורה היא איפוק, גם גשם הוא איפוק. הרי היה יכול לרדת גשם גם בקיץ, אבל הקב"ה כביכול מתאפק ומוריד רק בחורף. עוצמת הגשם הייתה יכולה להיות חזקה מאוד ולשבור עצים ח"ו אך גם חלשה מאוד ולא להועיל ולא להרוות את האדמה. היכולת לווסת את הגשם בזמן ובכמות היא יכולת איפוק, גבורה, וזה הקשר.
* נאמר לתלמידים שישנו קשר נוסף המופיע בהלכה ב'.
* נבקש לקרוא את ההלכה ולהסביר את הקשר.
* נקשיב לתלמידים ונאמר כי ברכת "גבורות" נקראת גם ברכת "מחייה המתים". ודווקא שם מופיעה הזכרת הגשם, כי שקולה (שווה) כנגד תחיית המתים. הגשם מחייה את הבריאה, ממש כמו שבע"ה בתחיית המתים כולם יקומו לתחייה.
* נעבור לחוברת העבודה ונקרא את הדיון בין הילדים (ניתן להמחיז). חלק מהילדים בטוחים שבימינו הגשם כבר לא רלוונטי ולא כל-כך צריכים אותו, ואילו חלק אחר בטוחים שעדיין העולם זקוק לגשם (למרות ההתפלה וכו').
* נדון בכיתה בדעות השונות, תוך הדגשה ברורה כי וודאי שאף בימינו זקוקים לגשם, ולא רק מעל הכינרת.
* נקרא את הגמרא בתענית על שלושה מפתחות בידיו של הקב"ה, ונענה על השאלות לאחריהם.

**מהלך השיעור:**

משימה 1 – מתאים להישג 2 – מושגים ולהישג 5 – הבנה ופרשנות:

* נשרטט על הלוח ציר זמן ועליו חודשי השנה.
* נזמין את אחד התלמידים לציין על ציר הזמן את שלושת הרגלים.
* נקרא את הלכה ד' ונזמין ללוח תלמיד אחר שיכתוב ממתי עד מתי מזכירים גשמים וממתי עד מתי מבקשים גשמים. הלוח צריך להראות כך:

ותן טל ומטר לברכה

משיב הרוח ומוריד הגשם

סוכות

(שמיני עצרת)

שבועות

פסח

תשרי חשוון כסליו טבת שבט אדר ניסן אייר סיוון תמוז אב אלול

* נקרא שוב את סוף הלכה ד': "כך יוצא שבכל המועדות מזכירים את הטל, מפני שהטל יפה לעולם". נראה איך לפי השרטוט אכן בכל שלושת הרגלים מזכירים טל, ונדון מדוע "הטל יפה לעולם". הטל יורד תמיד, כל השנה, ללא קשר ותלות במעשיהם של ישראל (בניגוד לגשם – "והיה אם שמוע"). הטל מבטא רחמים וברכה, הוא יורד בשקט ובענווה, וראוי להזכירו בכל שלושת הרגלים (הרי בסוכות עדיין מזכירים "מוריד הטל" ורק משמחת תורה מזכירים "משיב הרוח").
* נעבור למשימה 1 בחוברת העבודה, נקרא את המדרש ונענה על השאלות אחריו.

משימה 2 - מתאים להישג 5 – הבנה ופרשנות:

* נבין את ההבדל בין "הזכרת גשמים" ל"שאילת גשמים" – הן את ההבדל במהות והן בנוסח.
* נענה על משימה 2 בחוברת העבודה ולאחר מכן נשחק משחק שהוא כמו "ים-יבשה", אלא מהמקום: נכריז בכיתה "שאילת גשמים" והתלמידים יענו בקול: "ותן טל ומטר לברכה". נכריז "הזכרת גשמים" והתלמידים יענו בקול: "משיב הרוח ומוריד הגשם". וכך ננסה לבלבל – לפעמים נאמר פעמיים רצוף הזכרה, לפעמיים פעמיים רצוף שאילה, עד שנרגיש שכל התלמידים שולטים היטב בנוסח ואינם מתבלבלים.

משימה 3 - מתאים להישג 5 – הבנה ופרשנות, ולהישג 6 – ערכים:

* נשאל את התלמידים מאיזה תאריך מתחילים לבקש גשם, כלומר לומר "ותן טל ומטר לברכה". יש להניח שרובם ידעו שהתאריך הוא ז' בחשוון. אבל... השאלה מדוע? איך הגיעו דווקא לתאריך הזה?
* נשמע תשובות, נבקש לקרוא את פרק ט"ז הלכה ב' ולהסביר.
* נשים לב כי חכמים התחשבו מאוד בעם ישראל. למרות שעולי הרגל מנהר פרת היו מעטים, אולי אפילו מדובר על כמה בודדים, אבל חז"ל לא רצו שאותם בודדים ימנעו מלהגיע לירושלים ולעלות לרגל בגלל גשם. תחשבו שכל צד לקח להם שבועיים הליכה! זה מסע רציני עם התארגנות גדולה, במיוחד אם מצטרפים גם נשים וילדים, ולא רק גברים. אז כל עם-ישראל, וכתוצאה מכך כל העולם, ממתינים בסבלנות ולא מבקשים גשם, כדי לא ליצור חוויה שלילית אצל עולי הרגל.
* נראה מה אנו יכולים לקחת מזה לחיים שלנו – בנוגע להתחשבות בזולת, אפילו בדברים קטנים יותר ואפילו אם ה"זולת" הוא אח / אחות / הורה / חבר / שכן – שלא תמיד קל להתחשב בהם.\נעתיק למחברת את הטבלה מחוברת העבודה ונמלא אותה – עם בקשות פרטיות ובקשות כלליות.
* נעבור בזריזות על הטבלה ונראה היכן מיקמו התלמידים את ברכת השנים.

משימה 4 – תהיה משימת סיכום.

משימה 5 - מתאים להישג 5 – הבנה ופרשנות:

* נאמר לתלמידים: כולנו בני אדם וכולנו טועים. הדבר נפוץ לצערנו בתפילה, כי לא תמיד אנו מרוכזים בנאמר. לפעמים אומרים מתוך הרגל, ואחרי חצי שנה שאומרים "מוריד הטל" עלולים להמשיך לומר למרות שכבר הגיע הזמן לבקש "משיב הרוח ומוריד הגשם", וכן להיפך.
* נסביר כי חז"ל הכירו את נפש האדם ולכן קבעו כללים מאוד ברורים במקרה של טעות - מתי צריך לחזור בתפילה ולאיזה מקום.
* נקרא את פרק ט"ו הלכה י' ונראה כי מעבר לאפשרות לתקן טעות, חז"ל גם מציעים עצה כיצד מראש להימנע מהטעות.
* נבקש מהתלמידים להסביר את העצה.
* נעבור לחוברת העבודה ונבצע את המשימה בזוגות.

**סיכום – איזו תפילה אני?**

* נענה על החידות ממשימה 4 – כל חידה למרמזת על תפילה שונה. התשובות יתנו סיכום לנושא.

**הצעות הוראה, המחשה ויישום**

* משחק "ים-יבשה"
* דיון
* טבלה

**הפנמה וערכים**

* הבנה שבני אדם עלולים לטעות בתפילה ומתן הנחיות מדויקות להתמודדות
* התחשבות בעולי הרגל הבאים מרחוק

## **מדריך למורה - פרק י"ח – ברכת כהנים**

**זמן מוקצב:** שיעור אחד

**תקציר**

* ביחידה זו נלמד על מקור מצוות ברכת כהנים, פירוש הברכות, הכוונה בברכות – של הכהן ושל ישראל, נטילת ידיים וחליצת נעליים לפני הברכות, העלייה לבמה וסדר הברכה.

**מבנה השיעור:**

**פתיחה – ברכת כהנים בחיים שלי**

כדי לחבר את הנושא לעולמם של התלמידים מוצעות כאן שלוש פתיחות שונות: ברכת כהנים בתפילת שחרית (לא בחזרת הש"ץ) / ברכת הבנים / ברכת כהנים בכותל. מוזמנים להשתמש בפתיחה אחת או יותר.

ברכת כהנים בתפילת שחרית (לא בחזרת הש"ץ)

* נקרא את נוסח ברכת כהנים כפי שמופיע בקיצור שולחן ערוך (פרק י"ט הלכה ד').
* נאמר לתלמידים שאנו נפגשים עם ברכה זו כל בוקר, גם מי שלא מתפלל במניין.
* נשאל היכן, ונגלה שמיד לאחר ברכות התורה מופיע נוסח ברכת כהנים.
* נחוד: יש יומיים בשנה בהם אדם יכול לשמוע 4 פעמים את ברכת כהנים. מהם הימים וכיצד יתכן? (התשובה: היום הראשון הוא יום כיפור – פעם ראשונה בברכות השחר, פעם שנייה בחזרת הש"ץ של שחרית, פעם שלישית בחזרת הש"ץ של מוסף, ופעם רביעית בחזרת הש"ץ של נעילה.

היום השני הוא שבת פרשת "נשא" – פעם ראשונה בברכות השחר, פעם שנייה בחזרת הש"ץ של שחרית, פעם שלישית בחזרת הש"ץ של מוסף, ופעם רביעית בקריאת התורה [הברכה מופיעה בחומש במדבר פרק ו' – פרשת "נשא"]).

ברכת הבנים

ישנו מנהג יפה שבליל שבת מברכים האבות (ולעיתים אף האימהות) את הילדים. נוסח הברכה הוא נוסח ברכת כהנים. נוהגים לברך אותו בליל שבת, בערב יום כיפור ולפני יציאה לדרך רחוקה.

* נשאל את התלמידים: האם מישהו זכה לברכה הזו? אם כן – מוזמנים לשתף בתחושות. אם לא – מוזמנים, במידה ומתאים, להציע להורים לאמץ את המנהג.

ברכת כהנים בכותל (מתוך וויקיפדיה <https://he.wikipedia.org/wiki/%D7%91%D7%A8%D7%9B%D7%AA_%D7%9B%D7%94%D7%A0%D7%99%D7%9D_%D7%91%D7%9B%D7%95%D7%AA%D7%9C_%D7%94%D7%9E%D7%A2%D7%A8%D7%91%D7%99>)

הרעיון לעריכת טקס מעמד המוני של ברכת כהנים בכותל המערבי נהגה על ידי הרב גפנר בקיץ תש"ל (1970), בעקבות אירועים ביטחוניים קשים שאירעו בישראל. תחילה קבעו חמישה מועדים בשנה ובסוף הוחלט על שניים – חול המועד פסח וחול המועד סוכות. לאירוע הראשון הגיעו אלפי אנשים. כיום, 49 שנים אחרי, מגיעים לכל מעמד עשרות אלפי אנשים! מצורף קישור לסרטון הממחיש את העוצמה והקדושה במעמד.

<https://www.youtube.com/watch?v=35sezdNuCcs>

ברכת כהנים בכותל (פסח תשע"א).

**מהלך השיעור:**

עוד לפני המשימות מופיעה בחוברת העבודה הצעה לדיון, תחת הכותרת "מה כלול בברכת כהנים".

בדיון מוצע לכתוב לפי הלכה ד' את תוכן הברכות – שלושה דברים רוחניים ושלושה דברים גשמיים. אנו מציעים לעשות זאת או בתור עבודה יחידנית ולאחריה דיון בכיתה או להפך – קודם דיון בכיתה ולאחר מכן רישום במחברת.

לאחר מכן מוצע לכתוב במחברת שתי ברכות שרוצים להתברך בהן באופן אישי. אנו ממליצים להמתין עם משימה זו ולעשות אותה בהמשך השיעור או כפעילות סיכום (מופיע בהמשך הקובץ ומצורף דף עבודה בנושא).

משימה 1 – מתאים להישג 4 – מבנה, להישג 5 – הבנה ופרשנות, ולהישג 6 - ערכים:

* א. בחוברת לתלמיד מופיעה השאלה: מאלו מילים מהפסוקים שמופיעים בסעיף א לומדים שהכהנים הם רק שליחים להעברת הברכות מה' לישראל?

בתור תשובה אנו מציעים לשמוע מהתלמידים ואז לכתוב בגדול על הלוח: "ואני אברכם". לאחר מכן לפרש: הקב"ה

ואני אברכם

את העם את הכהנים והם יעבירו את ברכתי אל העם

* ב'-ג' – טבלה להשלמה. מצורפת בתור דף עבודה לתלמיד כדי לחסוך זמן העתקה בשיעור. ניתן להשלים קודם בכיתה ואז בדף העבודה או לחילופין קודם עבודה יחידנית בדף ולאחר מכן מעבר מהיר בכיתה.
* דיון – לערוך בכיתה.

משימה 2 – מתאים להישג 4 – מבנה, ולהישג 5 – הבנה ופרשנות:

בחוברת ישנו מבנה המאגד בתוכו את כל חלקי ההלכה.

מצורף בקובץ דף העבודה לתלמיד.

ממליצים לתת זמן לעבודה בחברותא ולאחר מכן לעבור יחד בכיתה.

משימה 3 – מתאים להישג 3 – לשון חכמים, ולהישג 5 – הבנה ופרשנות:

בחוברת לתלמיד יש שלושה פירושים להבנת הלכה ב': "גַּם בִּזְמַן שֶׁבֵּית הַמִּקְדָּשׁ חָרֵב וּבְטֵלָה עֲבוֹדַת הַכֹּהֲנִים, בִּרְכַּת הַכֹּהֲנִים אֵינָהּ בְּטֵלָה".

אנו מציעים לתת לתלמידים להעתיק למחברת את הפירוש הנכון (ב').

הרחבה – ברכת כהנים בבית המקדש

נקריא את ההלכה מתוך "משנה תורה", ספר אהבה, הלכות נשיאת כפים פרק י"ד סעיף ט':

"כֵּיצַד בִּרְכַּת כֹּהֲנִים בַּמִּקְדָּשׁ?

הַכֹּהֲנִים עוֹלִין לַדּוּכָן אַחַר שֶׁיַּשְׁלִימוּ עֲבוֹדַת תָּמִיד שֶׁל שַׁחַר,

וּמַגְבִּיהִין יְדֵיהֶם לְמַעְלָה עַל גַּבֵּי רָאשֵׁיהֶן וְאֶצְבְּעוֹתֵיהֶן פְּשׁוּטוֹת,

חוּץ מִכֹּהֵן גָּדוֹל שֶׁאֵין מַגְבִּיהַּ יָדָיו לְמַעְלָה מִן הַצִּיץ;

וְאֶחָד מַקְרִיא אוֹתָן מִלָּה מִלָּה כְּדֶרֶךְ שֶּׁעוֹשִׂין בִּגְבוּלִין, עַד שֶׁיַּשְׁלִימוּ שְׁלֹשֶׁת הַפְּסוּקִים.

וְאֵין הָעָם עוֹנִין [אָמֵן](https://he.wikipedia.org/wiki/%D7%90%D7%9E%D7%9F_(%D7%93%D7%AA)) אַחַר כָּל פָּסוּק, אֶלָּא עוֹשִׂין אוֹתָהּ בַּמִּקְדָּשׁ בְּרָכָה אַחַת.

וּכְשֶׁיַּשְׁלִימוּ, כָּל הָעָם עוֹנִין: "בָּרוּךְ ה' אֱ-לֹהֵי יִשְׂרָאֵל, מִן הָעוֹלָם וְעַד הָעוֹלָם."

* נערוך השוואה בין ברכת כהנים במקדש ובין ברכת כהנים בימינו:

|  |  |  |
| --- | --- | --- |
|  | **ברכת כהנים במקדש** | **ברכת כהנים בימינו** |
| **המקום** | עלייה לדוכן | עלייה לדוכן |
| **הזמן** | לאחר תמיד של שחר | חזרת הש"ץ |
| **הגבהת ידיים** | יש (כהן גדול – לא למעלה מהציץ, כי בציץ מוזכר שם ה' ואין דבר גבוה מהקב"ה) | יש |
| **הקראה** | יש | יש |
| **עניית הקהל** | בסוף הברכה: "בָּרוּךְ ה' אֱ-לֹהֵי יִשְׂרָאֵל, מִן הָעוֹלָם וְעַד הָעוֹלָם" | אחרי כל פסוק: "[אָמֵן](https://he.wikipedia.org/wiki/%D7%90%D7%9E%D7%9F_(%D7%93%D7%AA))" |

משימה 4 – מתאים להישג 4 – מבנה, ולהישג 5 – הבנה ופרשנות:

* בחוברת לתלמיד מופיע תרשים. מצורף עבורכם בדף העבודה. מוזמנים למלא יחד בכיתה או לתת לתלמידים למלא באופן עצמאי ולאחר מכן לעבור על זה יחד בכיתה.
* לאחר התרשים מופיע סיפור. אנו ממליצים לספר אותו בקול ולהוסיף סיפור נוסף על ברכת כהנים בשואה:

<http://www.hidush.co.il/hidush.asp?id=20438>

משימת סיכום – מתאים להישג 5 – הבנה ופרשנות, ולהישג 6 - ערכים:

בחוברת יש תמונות וצריך לומר איך כל תמונה קשורה לחומר הנלמד ו/או הלכה הקשורה לתמונה. ממליצים לעשות זאת קודם בעבודה יחידנית כדי שכל תלמיד יראה מה הבין מהשיעור, ורק לאחר מכן לעבור על זה יחד בכיתה.

הרחבה – לברך באהבה

* נדון:
  + למי לדעתכם הברכה פונה, לפרט או לכלל?
  + באיזו ברכה מברכות שמונה עשרה היא ממוקמת?
  + מדוע לדעתכם היא ממוקמת שם? (נשים לב גם לחתימת הברכה 'וישם לך שלום').
* נשים לב ללשון הברכה: איזו תוספת מיוחדת יש בברכה זו שאינה קיימת בברכות מצוות אחרות? ('באהבה'). מדוע חשוב לברך באהבה?
* לסיום שלב הלימוד נבקש מכל תלמיד לנסח במילים שלו את הקשר בין 'אהבה' ל'שלום', שני עניינים העומדים בליבה של ברכת הכהנים.

**סיכום – הברכה שלי למשפחה**

* נאמר לתלמידים: בתחתית דף העבודה יש לכם מקום לכתוב ברכה למישהו.
* חישבו:
  + את מי הייתם רוצים לברך? (את עצמכם, את המשפחה, את הכיתה, את עם ישראל וכו').
  + מה הייתם רוצים לברך?
* כתבו את הברכה וגזרו אותה. מי שרוצה יכול לשתף את הכיתה במה שכתב.

**הצעות הוראה, המחשה ויישום**

* סרטון ברכת כהנים בכותל (בהצעת הפתיחה)
* טבלה להבנת משל ונמשל (משימה 1)
* תרשים מבנה (משימה 2)
* טבלה להשוואה בין ברכת כהנים בימינו לברכת כהנים (משימה 3 – הרחבה)
* סיפור על ברכת כהנים בשדה התעופה וברכת כהנים בשואה (משימה 4)

**הפנמה וערכים**

* המפגש עם ברכת כהנים בהזדמנויות שונות – בתפילה בברכות השחר, בחזרת הש"ץ ובקריאה בתורה, בליל שבת ובערב יום כיפור, לפני יציאה לדרך ארוכה.
* היופי והזכות בברכת כהנים יום-יומית בארץ-ישראל, מול תדירות של מספר פעמים בשנה בחו"ל.
* ברכה אישית (סיכום)

**להרחבה – כהן על כיסא גלגלים**

צריך לברך את ברכת כהנים בעמידה, אך מה עושה כהן המרותק לכיסא גלגלים?

<https://www.idi.org.il/media/4251/synagogue_inclusion.pdf>

**להרחבה – ידע כללי (מתוך ויקיפדיה** <https://he.wikipedia.org/wiki/%D7%91%D7%A8%D7%9B%D7%AA_%D7%9B%D7%94%D7%A0%D7%99%D7%9D>)

ברכת כהנים היא [הטקסט המקראי](https://he.wikipedia.org/wiki/%D7%90%D7%A8%D7%9B%D7%90%D7%95%D7%9C%D7%95%D7%92%D7%99%D7%94_%D7%9E%D7%A7%D7%A8%D7%90%D7%99%D7%AA) הקדום ביותר שנמצא עד כה. [לוחיות כסף](https://he.wikipedia.org/wiki/%D7%9C%D7%95%D7%97%D7%99%D7%95%D7%AA_%D7%91%D7%A8%D7%9B%D7%AA_%D7%9B%D7%94%D7%A0%D7%99%D7%9D) ששימשו ככל הנראה כ[קמעות](https://he.wikipedia.org/wiki/%D7%A7%D7%9E%D7%A2) נמצאו ב[מערת קבורה](https://he.wikipedia.org/wiki/%D7%9E%D7%A2%D7%A8%D7%AA_%D7%A7%D7%91%D7%95%D7%A8%D7%94) ב[כתף הינום](https://he.wikipedia.org/wiki/%D7%9B%D7%AA%D7%A3_%D7%94%D7%99%D7%A0%D7%95%D7%9D) ב[ירושלים](https://he.wikipedia.org/wiki/%D7%99%D7%A8%D7%95%D7%A9%D7%9C%D7%99%D7%9D) כשעל אחת מהן רשומים פסוקי ברכת כהנים בנוסח הדומה לנוסח המקרא. הלוחיות מתוארכות לשנת 600 לפנה"ס בקירוב, שלהי תקופת בית ראשון, והן מוצגות כיום במוזאון ישראל.

## **מדריך למורה – פרק מ' – הדלקת נרות שבת**

**זמן מוקצב:** שיעור אחד

**תקציר:** ביחידה זו נלמד על טעם המצווה, על הדלקת נרות בימינו, על החייבים במצווה ועל סדר הדלקת נרות לנשים מול הסדר אצל האנשים.

**מבנה השיעור:**

**פתיחה – פרה עיוורת**

* נביא לכיתה מטפחת לקשירת העיניים.
* נזמין זוג תלמידים לאזור שולחן המורה, נפנה את האזור מחפצים מיותרים ונשחק "פרה עיוורת" – אחד מהתלמידים עושה קולות והשני, עם עיניים קשורות, צריך להגיע אליו.
* נחזור על המשחק כמה סבבים כדי לשתף עוד כמה תלמידים.

**מהלך השיעור:**

משימה 1 – מתאים להישג 5 – הבנה ופרשנות, ולהישג 6 – ערכים:

טעם מצוות הדלקת נרות:

* נשאל את התלמידים שהיו עם עיניים קשורות: איך הרגשתם? מה היה לכם קשה? מה היה יכול לעזור לכם?
* נסביר כי פעם זו הייתה המציאות. לאחר שקיעת השמש לא היה אור אם לא היו דואגים לכך. החשמל טרם הומצא ואנשים חיו עם עששיות נפט או מדורה. כשיש אור לא נתקלים בחפצים, רואים את הדרך בקלות ומוצאים מה שמחפשים.
* נאמר לתלמידים כי זהו אחד הטעמים להדלקת נרות שבת – שלא נהיה כמו פרה עיוורת, שנראה לאן הולכים, שיהיה אור בבית.
* נשאל את התלמידים: מה קשה עם הטעם הזה? רמז: בימינו יש חשמל...
* נשמע תשובות ונענה כי לכאורה בימינו זה נראה מיותר ח"ו. הרי יש אור גם ללא הנרות, זה כמו לשחק "פרה עיוורת" בלי לקשור את העיניים...
* נקשיב להסברים אפשריים מהתלמידים ונרחיב: תארו לעצמכם שאתם נכנסים לחדר מואר. זה לא עושה לכם "ואוו", זה רגיל. עכשיו תוסיפו בדמיון נר בחדר. זה מיד מושך את תשומת הלב, למרות שהחדר מואר. כעת תוסיפו עוד נר ועוד אחד, כל אחד לפי כמה נרות שאימא שלו מדליקה (נרחיב על כך בהמשך). האם יש הבדל? מהו? איך אתם מרגישים כעת כשיש גם אור חשמל וגם נרות?
* נסביר כי הטעם השני להדלקת נרות שבת הוא כבוד שבת. ככל שיש יותר אור זה יותר מכובד, יותר מרשים, יותר יפה. ועוד, כפי שמצוין בספר, אדרבה, כאשר מדליקים נר בימינו – זה ברור שזה נעשה לכבוד השבת וזה מגביר את כבוד השבת.
* נעבור למשימה בחוברת העבודה. על משימה 1א' נענה בעל-פה ואת משימה 1ב' נבקש מהתלמידים לענות עצמאית במחברת.

משימה 2 – מתאים להישג 5 – הבנה ופרשנות:

* ניתן לתלמידים כמה רגעים של למידה עצמאית של הלכות ה'-ו'. אפשר כל אחד לבד ואפשר בזוגות.
* נבקש להסתכל בחוברת עבודה ולענות על המשפטים במחברת.
* נערוך סבב בו נאפשר לכל תלמיד שירצה לשתף ברגע הדלקת הנרות בביתו. יש בתים בהם נותנים נשיקה וחיבוק, יש בתים שההורים או האב מברכים את הילדים, יש בתים במחלקים ממתק לכבוד שבת כדי להתחיל את שבת בברכה, יש בתים שהדלקת הנרות היא ברוגע ויש בתים שבלחץ. כל בית ואופיו. זו הזדמנות לשתף ובכך לשמוע רעיונות נוספים ולקרב את הנושא אל לב התלמידים.

משימה 3 – מתאים להישג 5 – הבנה ופרשנות:

* כדי ללמוד את הלכות ז' והלאה ניתן הקדמה קצרה ונסביר את המושג "עובר לעשייתן":

הרעיון הוא שקודם מברכים ואז מקיימים את המצווה. זה כמו (להבדיל) קודם להתניע את הרכב ואז לנסוע, למשל בחנוכה מברכים ואז מדליקים נרות חנוכה וכן הלאה. כלל זה מלמד עיקרון – שאת הברכה יש לקיים לפני קיום המצווה, ואילו אחרי שכבר קיימנו אותה - אי אפשר לברך.

מנהג רוב הספרדים הוא לברך ואז להדליק – כי זה האופן הפשוט של קיום המצווה עובר לעשייתן. לדעתם בברכה על הנרות לא מקבלים שבת, ולכן אין צורך לשנות מהסדר הרגיל של ברכה ואחר כך הדלקה.

אמנם, למנהג האשכנזים וחלק מהספרדים מתעוררת בעיה - לדעתם בזמן הברכה הנשים מקבלות על עצמן את השבת, ואז כמובן הן כבר לא יכולות להדליק אש. מצד שני – אם הן ידליקו תחילה, כבר לא יוכלו לברך. איך ניתן להדליק נרות בברכה לפי מנהג זה?

* נשאל: לפי המנהג של קודם להדליק – יש גם שלב של כיסוי העיניים לפני הברכה. למה? (נשמע את התלמידים). נסביר כי מעשה ההדלקה בעצם מסתיים כאשר אנחנו רואים את אור הנרות. לכן, אם נכסה את העיניים ונברך – יוצא שבירכנו כאשר אנחנו עדיין "עסוקים" בקיום המצווה ובצורה כזו אפשר להחשיב את הברכה כ"עובר לעשייתן", מפני שהיא נעשית כאשר אנחנו עדיין "עסוקים" במצווה, וכל עוד לא סיימנו את מעשה המצווה – עדיין אפשר לברך.
* לאחר הקדמה זו ניתן לעבור למשימה בחוברת העבודה.

**סיכום – יצירה**

* לקשט את ברכת הנרות. אם מדובר בכיתה של בנות – הרי שזו שנת בת מצווה שלהן והדבר מתאים מאוד (ניתן לקשר למשנה "על שלושה דברים נשים מתות... – על שאינן זהירות... ובהדלקת הנר"). אם מדובר בכיתה של בנים – הרי זו מתנה נפלאה לאימא, דווקא בגיל בו לפעמים החברים תופסים מקום מרכזי יותר בחיים...

**הרחבה – כמה נרות מדליקים והרגעים המיוחדים של ההדלקה:**

* בסוף היחידה בחוברת מובאות שתי הרחבות. אחת נוגעת למספר הנרות שמדליקים והשנייה לאווירה המיוחדת ברגעי הדלקת הנרות.

מומלץ להתייחס לשתי ההרחבות ולא לדלג. זה מקשר את החומר לעולם של התלמידים, מאפשר להם לשתף, יוצר נגיעה אישית.

וודאי יש לתלמידים סיפורים על מספר הנרות אצלם. יש כאלה שמוסיפים נר לצדיק או לע"נ קרוב, יש כאלה שלזכר נס שאירע להם, למען ארץ-ישראל השלמה, קנס על שבת בה לא הדליקו ועוד. יהיה מעניין ומפתיע לשמוע.

אותו דבר על רגע הדלקת הנרות. זה רגע שהוא משפחתי, לרוב ללא חברים, ולכן אין לאף תלמיד בכיתה מושג מה מתרחש בביתו של חברו לכיתה.

**הצעות הוראה, המחשה ויישום**

* משחק "פרה עיוורת" (פתיחה)
* שיתוף של התלמידים במספר הנרות שמדליקים אצלם (הרחבה)
* יצירה של ברכת הנרות (סיכום)

**הפנמה וערכים**

* כבוד שבת – אחד הטעמים להדלקת נרות

## **מדריך למורה – פרק מ"א – קבלת שבת**

**זמן מוקצב:** שיעור אחד

**תקציר:** ביחידה זו נלמד על קבלת שבת ותוספת שבת, על תפילת קבלת שבת, עם דגש מיוחד על "לכה דודי", ועל הפרק שנהוג לומר בחלק מהקהילות – "במה מדליקין".

**מבנה השיעור:**

**פתיחה – תוספת שבת – מתאים להישג 2 – מושגים:**

* נשאל את התלמידים: מתי מתחיל ומתי נגמר זמן איסור המלאכה בשבת?
* נשמע תשובות שונות ונדייק את הבנת התלמידים: זמן איסור המלאכה מתחיל **בשקיעה** ביום שישי, ומסתיים **בצאת הכוכבים** במוצאי שבת.
* נשרטט על הלוח את ציר הזמן הרלוונטי לנו: מצד אחד שקיעת החמה ביום שישי – ומצד שני צאת הכוכבים במוצאי שבת – כל הזמן שבתוך טווח זה – הוא זמן איסור המלאכה בשבת.

צאת הכוכבים במוצאי שבת

שקיעה בשבת

צאת הכוכבים ביום שישי

שקיעה

ביום שישי

* נדגיש ונחדד שכל העיסוק שלנו הוא על הזמן **שלפני השקיעה** ביום שישי, ובפרק על מוצאי שבת נעסוק בכל הזמן **שאחרי צאת הכוכבים**.
* נדון: האם השבת באמת מתחילה בשקיעת החמה או לפני כן?

התלמידים יענו מן הסתם שמדליקים נרות לפני השקיעה. חלקם אולי ידעו שלפעמים עושים מלאכה גם אחרי הדלקת נרות – עד לשקיעה. מטרתנו תהיה לחדד להם שגם מי שלא מדליק נרות, וכן נשים שלפי מנהגן אינן מקבלות על עצמן את השבת בהדלקת נרות – צריכים לקיים באמירה בפה את המצווה להוסיף מהחול על הקודש. כמו כן נחדד שמהשקיעה אסור לעשות מלאכה בכל מקרה - גם למי שלא קיבל על עצמו את השבת.

* נחשוב יחד: למה?
* נשאל את התלמידים: הייתם פעם ביום הולדת של חבר ממש טוב? האם הגעתם בדיוק בזמן שכתוב בהזמנה או אולי הקדמתם? אולי אפילו הלכתם אליו מיד אחרי בית הספר? ובסיום יום ההולדת – האם הלכתם מיד הביתה או נשארתם קצת עם החבר?

סביר להניח שיהיו תשובות מגוונות, אך גם כאלו שבאו מעט קודם והלכו אחר כך. נשאל אותם למה. וודאי יענו שכיף להם יחד ורצו להיות עוד עם החבר.

* נסביר שככה גם עם שבת. אנחנו מאוד אוהבים אותה ומחכים לה, היא המרכז של כל השבוע (שיר של יום – היום יום ראשון בשבת וכן הלאה). ולכן אנחנו מקדימים להזמין אותה להיכנס אלינו, ולא ממהרים להוציא אותה. אמנם אפשר גם מצאת הכוכבים אך לרוב זו השעה של ערבית ולוקח לפחות רבע שעה-עשרים דקות עד שמוציאים שבת בפועל.

**מהלך השיעור:**

משימה 1 – מתאים להישג 5 – הבנה ופרשנות, ולהישג 6 – ערכים:

* נאמר כי בסעיפים ב' ו- ג' מופיעים שני טעמים לתוספת שבת. נתחיל דווקא בשני. כבר פגשנו אותו בפרק הקודם.
* נשאל: מי זוכר מה הטעם והיכן פגשנו אותו בפרק הקודם? באיזה הקשר? (כבוד שבת – הופיע בהקשר של הדלקת נרות שבת, שמדליקים אותם בין השאר מפני כבוד שבת).
* נדון: איך כבוד שבת קשור גם לכאן? (תוספת שבת מבטאת את הרצון שלנו ששבת תגיע, זה מכבד אותה.
* בהלכה כתוב: "דַּרְכּוֹ שֶׁל אָדָם שֶׁמְּקַבֵּל פְּנֵי אוֹרֵחַ חָשׁוּב הִיא לָצֵאת מִבֵּיתוֹ לִקְרַאת הָאוֹרֵחַ, וְלֹא לְחַכּוֹת שֶׁהָאוֹרֵחַ יִכָּנֵס לְבֵיתוֹ".
* נבקש מהתלמידים שישתפו האם יצא להם פעם לחכות מחוץ לבית לסבא וסבתא שבאים לשבת, לאבא שחוזר מהעבודה או לאח מהצבא. העמידה בחוץ מבטאת את הציפייה, את הרצון הגדול שאותו דבר / אדם יגיע.
* כך גם עם שבת. אנחנו כבר כל-כך רוצים שתבוא עד שמקדימים את כניסתה. מכניסים אותה לפני הזמן האמיתי, לפני שקיעת החמה.
* נחזור לטעם הראשון ונעמוד על אחד ההבדלים בין הקב"ה אלינו: הדיוק. הקב"ה ברא את העולם בשישה ימים וסיים בדיוק עם גמר היום השישי וכניסת שבת. גם אנחנו אמורים לסיים מלאכה בדיוק עם גמר שבת, אך כיוון שאנחנו בני אדם וההכנות לשבת מרובות – יש חשש שנהיה טרודים עם ההכנות ולא נשים לב בדיוק לשעון, ועלול להיווצר מצב שח"ו נמשיך את ההכנות לשבת בשבת עצמה. לכן לוקחים "טווח ביטחון", מכניסים שבת קודם, ואז גם אם בטעות עוד יש משהו לעשות – זה לא חילול שבת כי טרם הגיעה השקיעה. אמנם הנשים הנוהגות כך כבר מנועות ממלאכה כי קיבלו שבת בהדלקת הנרות, אך הגברים עוד יכולים לכוון מזגן, לחבר פלטה או לסדר אורות.
* נשאל את התלמידים אם יצא להם לקחת "טווח ביטחון" – למשל כשהיו צריכים לעלות על אוטובוס, לפגוש מישהו או להגיע בזמן לרופא או לחתונה או כל דבר אחר. נשמע חוויות.
* נענה בעל-פה על השאלות מחוברת העבודה, ולאחר מכן נערוך דיון לפי השאלות המנחות בחוברת העבודה.
* נקרא את הפסקה המדברת על "לעשות את השבת". ניתן לקרוא לבד או במליאה.
* נדון על הביטוי "לעשות את השבת" – מה מיוחד בו? מה מוזר בו? (האם ישראל "עושים" את השבת? הרי היא קיימת ממילא!)

משימה 2 – מתאים להישג 3 – לשון חכמים, להישג 5 – הבנה ופרשנות, ולהישג 6 – ערכים:

* נעבוד לפי ההוראות בחוברת עבודה, הן ברורות ומקיפות את החומר בצורה בהירה ומיטבית.
* נוודא שהתלמידים הפנימו שהשבת נכנסת בשקיעה, ושכדי לקיים את המצווה להוסיף עליה צריך לקבל שבת לפני כן – או בהדלקת נרות לנוהגות כך, או בדיבור לכל מי שאינו נוהג כך.

משימה 3 – מתאים להישג 5 – הבנה ופרשנות:

* נעבוד לפי ההוראות בחוברת עבודה, הן ברורות ומקיפות את החומר בצורה בהירה ומיטבית.
* נוודא שהתלמידים הבינו שאלעד יכול עדיין לעשות מלאכה כי עדיין לא קיבל עליו את השבת, אך הוא חייב לסיים את הגיהוץ כמה דקות לפני השקיעה, גם כדי שלא יחלל בטעות את השבת, וגם כדי לקיים את המצווה להוסיף מהחול על הקודש. לאימא מותר לעזור לאלעד לגהץ אם היא נוהגת שלא לקבל על עצמה את השבת בהדלקת הנרות אלא באמירה בפה.

משימה 4 – מתאים להישג 5 – הבנה ופרשנות:

* נאמר שכעת נלמד על הפיוט "לכה דודי". כדי ליצור אווירה מתאימה מצורפות כאן מספר מנגינות שונות של הפיוט.
* ניתן לספור כמה מנגינות יש ל"לכה דודי". כאן מצורפות רק הקלסיות...

<https://www.youtube.com/watch?v=XlJuY21J-WQ>

לכה דודי – פרויקט שירי שבת

<https://www.youtube.com/watch?v=fOAu7mBN64o>

לכה דודי – יצחק מאיר וחברים

<https://www.youtube.com/watch?v=UzCRIgVrYlI>

לכה דודי – איציק אשל

<https://www.youtube.com/watch?v=NC19kaPCMYM>

לכה דודי – קרליבך

<https://www.youtube.com/watch?v=FLZXap_0zlw>

לכה דודי – יצחק מאיר במנגינה של מודזיץ'

<https://www.youtube.com/watch?v=2KdKZwsAPWY>

לכה דודי - איציק אשל ומנדי ג'רופי – נוסח חב"ד

* נדון: מה ריבוי המנגינות אומר לנו? אולי זה מצביע על חביבות הפיוט. מכירים אותו יהודים בכל העולם, מכל הזרמים, כאלה המגדירים עצמם דתיים וכאלה שפחות.
* נעבור לעבודה עצמאית בחוברת העבודה.

**סיכום – בזכות "לכה דודי"**

* נקרין סרטון של שתי דקות מאתר "אש התורה". הסרטון נקרא "מרמאללה הביתה" ומספר על ערבי שהתברר לו שהוא יהודי בזכות "לכה דודי".

<http://www.aish.co.il/v/sip/500775231.html>

**הרחבה – לכה דודי**

<http://www.levladaat.org/lesson/826>

באתר "לב לדעת" ישנו שיעור מיוחד על קבלת שבת. בשיעור ישנה הפעלה, לימוד, חוויה, שירים, סרטון והרבה ידע. מומלץ לעיין בשיעור ולבחור את המתאים לכם ולתלמידיכם.

**הצעות הוראה, המחשה ויישום**

* ציר זמן
* סרטון

**הפנמה וערכים**

* כבוד שבת – אחד הטעמים לתוספת שבת
* "לעשות את השבת" – שותפות עם הקב"ה

## **פרקים מ"ד-מ"ה – תפילת שבת וקריאת התורה**

**זמן מוקצב:** שני שיעורים או שיעור כפול. לחלק על מוסף – חצי שיעור, לחלק של קריאת התורה – שיעור וחצי

**תקציר**

* ביחידה זו נלמד על תפילת מוסף והלכותיה – זמנה, אכילה לפני התפילה, חזרת הש"ץ, תפילה של נשים ועוד.
* קריאת התורה – מאיפה הכול התחיל, מה קוראים, כמה עולים לתורה יש בשבת וכמה בימים טובים, מה המנהגים לגבי תוספת עולים, סדר העלייה, הגבהת ספר התורה, וההפטרה.

**מבנה השיעור:**

**פתיחה לחלק של מוסף – "תפילות כנגד תמידין תקנום"**

הגמרא (ברכות כ"ו, ב') אומרת ש"תפילות כנגד תמידין תקנום", כלומר היום שלצערנו אין לנו בית מקדש ואין קורבנות – התפילות הן "במקום" הקורבנות - תפילת שחרית כנגד תמיד של שחר, תפילת מנחה כנגד תמיד של בין הערביים ותפילת ערבית, כנגד איברים ופדרים.

בשבתות ובימים טובים היו קורבנות נוספים, ומכאן גם תפילות נוספות. תפילת מוסף היא כנגד קורבן מוסף, ועליה נלמד בחלק הראשון של השיעור.

**מהלך השיעור:**

משימה 1 – מתאים להשיג 4 – מבנה, ולהישג 5 – הבנה ופרשנות:

* חלקים א' ו- ב' – עבודה עצמית במחברת.
* חלק ג' – דיון בכיתה.
* "תדיר ושאינו תדיר – תדיר קודם" – לוודא הפנמה ולהבהיר את הקשר בין ההלכה לקרבן מוסף.
* ניתן לעשות הצגה – להזמין ילד שיהיה כהן ושני ילדים אחרים – כבשים. אחת כבשה של קרבן תמיד ואחת של מוסף. הכהן פונה אל הכבשים ושואל: "את מי מכן אני מקריב ראשון?" והכבשים צריכות לענות ולנמק. ניתן לבקש את עזרת הקהל...

משימה 2 – מתאים להישג 2 – מושגים:

* נסביר את ההיגיון מאחורי הכלל של "תדיר ושאינו תדיר – תדיר קודם": מה שאנחנו רגילים אליו, התדיר, קודם למה שאיננו רגילים אליו, "שאינו תדיר". הוא יותר זמין ונגיש לנו במוח ולכן קודם.
* אם יש זמן ניתן לחלק את הכיתה לקבוצות קטנות של 3-4 תלמידים. כל קבוצה תדון עם עצמה לגבי כל אחד מהמשפטים, ולבסוף מתכנסים יחד חזרה למליאה. עוברים יחד על כל משפט וכל קבוצה אומרת מה החליטה לגביו – אם ההלכה בו נובעת מהכלל של "תדיר ושאינו תדיר" או לא. יש להניח שעל רוב המשפטים תהיה הסכמה ועל חלק יתפתח דיון. בצורה זו המשפט ומשמעותו נחקקים בלב התלמיד.
* לפי הכלל של "תדיר ושאינו תדיר – תדיר קודם" – ללמד על ברכת "שהחיינו" על פירות. איך יודעים מה לברך קודם, "בורא פרי העץ" או "שהחיינו"? לפי הכלל (לתת לתלמידים לענות. התשובה – קודם "עץ").

**פתיחה לחלק של קריאת התורה:**

* נאמר לתלמידים שחלק זה של השיעור יעסוק בקריאת התורה. אבל לפני שאנו ניגשים להלכות – נעשה קצת סדר. אנו יודעים שבכל שבוע קוראים פרשה אחת בדרך כלל. בואו נחשב:
  + כמה שבתות יש בשנה? (נחשב: יש 365 יום בשנה. לחלק ל – 7 [שבעה ימים בשבוע], יוצא 52. בפועל ראש השנה לא תמיד חל בתחילת שבוע, מה שאומר שיש בשנה רגילה 50 או 51 שבתות, ובשנה מעוברת 54 או 55).
  + כעת נראה כמה פרשות יש... (לחשב עם התלמידים):
    - בראשית – 12 פרשות
    - שמות – 11 פרשות
    - ויקרא – 10 פרשות
    - במדבר – 10 פרשות
    - דברים – 11 פרשות
    - סך הכול – 54 פרשות.
  + נוסיף כי בשבת חול המועד סוכות קוראים קריאה אחרת, מיוחדת לשבת זו. גם בשבת חול המועד פסח, וגם אם ראש השנה או יום-כיפור חל בשבת. אז יוצא חריגה של 5-6 פרשות. ובכל זאת רוצים לגמור את כל התורה בשנה, משמחת תורה עד שמחת תורה. אז מה עושים? יש יותר פרשות מאשר שבתות!!
  + נשמע מהתלמידים פתרונות, ונסביר כי הפתרון הוא לחבר שתי פרשות קצרות יחסית. בפרשה ממוצעת יש קצת יותר מ- 100 פסוקים. לוקחים שתי פרשות יותר קצרות וקוראים את שתיהן יחד בשבת אחת. ואז יש שבת עם שתי פרשות שבוע.
  + נאמר בקול – בעזרת התלמידים – את הפרשיות שניתן לחבר: ויקהל-פקודי, תזריע-מצורע, אחרי מות-קדושים, בהר-בחוקתי, מטות-מסעי, ניצבים-וילך.
* נסכם כי כעת אחרי שמבינים את המכלול נלמד על ההלכות השונות הקשורות לקריאה ואיך בכלל יוצא שאנחנו קוראים בתורה לא רק בשבת.

משימה 3 – מתאים להישג 2 – מושגים, ולהישג 6 – ערכים:

* לפי תקנת משה רבנו מספיק אפילו לקרוא בתורה פסוק אחד בלבד.

נדון בכיתה:

* + האם יש ערך לפסוק בודד? אם כן – מהו?
  + מה היה קורה אילו לא הייתה קריאה בתורה בכלל?
  + איך תקנת משה מסתדרת עם הטעם של הקריאה בתורה? (הטעם הוא "שלא תשתכח תורה", שיהיה קשר מתמיד. ולכן זה מסתדר מצוין כי פחות חשובה הכמות שקוראים, יותר חשובה עצם הקריאה, החיבור לתורה).

משימות 4 ו- 5 – מתאים להישג 5 – הבנה ופרשנות:

* בבית הכנסת במושב מתפללים בנוסח עדות המזרח.

לעבור שוב על הסיפור בכיתה ולומר מה היה קורה בכל סיטואציה במידה והנוסח היה אשכנז. יש דברים דומים (למשל שאם אין לוי אז הכהן עולה פעמיים) ויש דברים שהיו שונים (למשל הגבהת ספר התורה). למצוא את כל הדומה והשונה.

להדגיש את מיומנות החיפוש – אנחנו מחפשים מילות מפתח של מחלוקת כמו שמות של עדות, ויש אומרים, ויש נוהגים וכדומה, אם הן מופיעות כנראה שיש מחלוקת ואם לא – אז באופן פשוט זה מוסכם על כל המנהגים.

* הרחבה:

אם אין לוי – אותו כהן עולה פעמיים ולא קוראים לכהן אחר.

לחדד את הנקודה מדוע – כדי לא לבייש את הכהן הראשון, שלא יחשבו חלילה שיש בו פגם.

לדון עם התלמידים: מה ניתן ללמוד מכך? איזו מידה? ומה אפשר לקחת מזה לחיים שלנו?

משימה 6 – מתאים להישג 5 – הבנה ופרשנות:

* ההלכה מלמדת אותנו לא רק "התנהגות יבשה" אלא דרך חיים. למה הכוונה?

לתת לתלמידים לחשוב. תשובה: הסיבה שלא מוסיפים עולים היא כדי לא להטריח את הציבור. למרות שזו תוספת של אולי חצי דקה עד דקה – חז"ל מתחשבים. לא רוצה שקריאת התורה תיהפך לעול או משהו מעיק ומכביד אלא שתיקח כמה שאמורה לקחת ולא יותר. לתורה ולהלכה אכפת מבני האדם. מצד שני משאירים מקום לשיקול דעת – לפעמים כן להוסיף. תלוי בנסיבות ובסיטואציה. השלום תמיד גדול מטרחא דציבורא. כשיש התנגשות בין ערכים – התורה פועלת במציאות שבה יש להחליט בין שיקולים שונים ולקבל את ההכרעה הטובה ביותר.

משימה 7 – מתאים להישג 2 – מושגים, ולהישג 5 – הבנה ופרשנות:

* לוודא הבנה של הלכה כ' – למה המפטיר קורא קודם גם כמה פסוקים מהתורה? (כדי להראות שהנביא, ההפטרה, היא גם חשובה ומי שקורא בה קורא גם מעט מהתורה. מלמד אותנו ענווה, לא לחשוב שההפטרה היא משהו שולי ח"ו או אינו חשוב. היא חלק בלתי נפרד מהקריאה בתורה).
* הרחבה – להזכיר את המושג "אין מפטירין אחר הפסח אפיקומן". שוב השימוש בשורש פ.ט.ר. להסביר את המושג ולראות איך הוא קשור להסבר של המילה "הפטרה" המופיע בפרק, ולאיזה מבין שני ההסברים הוא מתאים.
* שיעורי בית – שכל תלמיד יבחר פרשה אחת מהתורה, יתבונן בהפטרה שלה ויגיד מה הקשר ביניהן. מדוע דווקא קטע זה בנביא שייך לפרשה זו?

אפשר להיעזר בהורים.

עצה טובה: להגיע לבית כנסת ולעקוב אחר מספר העולים, מי עולה, מה ההפטרה וכו'.

**סיכום – בלבולי אותיות**

* נכתוב על הלוח מושגים מהשיעור או נקודות שלמדנו והתלמידים יצטרכו לזהות את המושג ולהסביר אותו.
* ירדת ואישון דירת – דיתר מוקד (תדיר ושאינו תדיר – תדיר קודם)
* נוקתת השם אעזור (תקנות משה ועזרא)
* הטרפה (הפטרה)
* מועיל להותר (עולים לתורה)

**הצעות הוראה, המחשה ויישום**

* הצגה בהסבר המושג "תדיר ושאינו תדיר – תדיר קודם".
* בלבולי אותיות בסיכום.
* דיון על ערכה של תקנת משה – לקרוא אפילו פסוק אחד, העיקר החיבור לתורה.
* הרחבה – המושג "אין מפטירין אחר הפסח אפיקומן".

**הפנמה וערכים**

* ברכת "שהחיינו" על פירות – מה מברכים קודם, "שהחיינו" או "עץ" – ההלכה נלמדת מהמושג "תדיר ושאינו תדיר".
* בחלק על תקנות משה ועזרא בקריאת התורה – לדבר על חיבור לתורה – שלא יעברו יותר מיומיים ללא קריאה בתורה. התורה מלווה אותנו לאורך כל חיינו, לא משהו שנפגשים איתו לעיתים רחוקות.
* בחלק של העולים לתורה – לדבר על מציאות בה אין לוי ואותו כהן עולה פעמיים. אם יעלה כהן אחר עלולים ח"ו לחשוב שבראשון יש פגם. ערך של התחשבות בזולת ורגישות כלפיו.
* בחלק של הוספת או לא הוספת עולים לתורה – בערך של התחשבות בציבור, "טרחא דציבורא".
* בחלק של קריאת ההפטרה – הערך של החיבור של ההפטרה לתורה, שלא יבואו חלילה לזלזל בהפטרה כי היא מהנביא והנביא לכאורה פחות קדוש מהתורה.

## **מדריך למורה – פרק מ"ו-מ"ז – הבדלה**

**זמן מוקצב:** שני שיעורים

**תקציר:** יחידה זו כוללת נושאים רבים הקשורים להבדלה. ביחידה נלמד על אמירות הקשורות להבדלה: "אתה חוננתנו", "ויהי נעם" ו"ואתה קדוש". כמו כן נלמד על הבדלה בבית הכנסת, איסור עשיית מלאכה לפני הבדלה, חיוב נשים בהבדלה, איסור אכילה ושתייה לפני ההבדלה על הכוס, ישיבה או עמידה בהבדלה, מנהגי ההבדלה ומה הדין למי שלא הבדיל במוצאי שבת. נלמד על "תוספת שבת" במוצאי שבת, וכיצד ראוי להיפרד מקדושת השבת.

**מבנה השיעור:**

**פתיחה – שלא יגמר לעולם...**

* נאמר לתלמידים: בשני השיעורים הקרובים נלמד על הבדלה. הבדלה פירושה הפרדה. מבדילים משהו אחד ממשהו אחר, נפרדים ממשהו אחד שנגמר ומשהו אחר מתחיל.
* נבקש מכמה תלמידים לשתף איך הם אוהבים להיפרד וממה. זה יכול להיות פרידה מזוג נעליים ישנות, מחבר שעובר דירה, מאימא בבוקר, משנת הלילה או מכל דבר אחר.
* נסביר כי תהליך הפרידה הוא חשוב, הוא בונה הדרגה, יוצר משהו. לא עוברים בבת אחד ממשהו למשהו אלא שוהים רגע בנקודת הזמן הזו של הפרידה. נותנים לה מקום.
* נעבור לחוברת העבודה, לדיון סביב דבריה של אימא.
* נדון לפי ההמלצה בחוברת – סביב שבת מיוחדת שחווינו.

**מהלך השיעור:**

**תוספת שבת – מתאים להישג 2 – מושגים, וכן להישג 6 – ערכים:**

* נזמין שני תלמידים. נשחק את המורה והם התלמידים, השיעור לקראת סופו. תלמיד אחד יביט כל רגע בשעונו, יארוז כבר את הציוד ויכניס לתיק, המבט שלו הוא כבר לכדורגל ולחלון ולא ממש מרוכז במורה ובמה שהוא אומר, הישיבה שלו על הכיסא מתוחה (יושב רק על חצי כיסא, גב מתוח). התלמיד השני יהיה עם המורה עד הסוף – יקשיב, יישאל שאלות, יהיה עם החומר פתוח ומונח לפניו, כולו מרוכז בשיעור.
* נודה לתלמידים ונבקש מהם לחזור למקומות.
* נשאל את שאר התלמידים מה הרגישו בהתנהגות של כל תלמיד. יש להניח שיבינו שהתלמיד הראשון רק מחכה לשנייה של תחילת הצלצול כדי לפרוץ החוצה מהכיתה למגרש, ואילו התלמיד השני נהנה בשיעור ואין לו כל רצון שיגמר. טוב לו.
* נקביל את הדברים לשבת: יש כאלה שכבר יחליפו לבגדי יום חול, יביטו בשעון ורק ימתינו לשנייה של צאת השבת. ויש כאלה שישבו נחת, ישירו, ידברו, יהנו מהרגעים הללו.
* נסביר שכדי שגם אלו וגם אלו לא יגיעו לחילול שבת ח"ו, יש לנו "תוספת שבת". זהו מושג שפגשנו אותו כבר בכניסת שבת ובהכנות אליה, וכעת אנו נתקלים בו שוב ביציאת השבת.
* נתבונן בתרשים שבחוברת העבודה, נסביר ונוודא הבנה. אפשר לוודא הבנה על ידי הזכרת זמנים שונים וכל פעם התלמידים (יחד, בהצבעה או לפי מי שהמורה פונה אליו) – יצטרכו לומר האם זמן זה הוא יום חול, תוספת שבת או שבת ממש. זמנים לדוגמא:
  + יום שישי בצהרים
  + שקיעה של יום שישי
  + צאת הכוכבים של יום שישי
  + שבת בצהריים
  + שקיעה של שבת
  + צאת הכוכבים של שבת

**מקור המצווה וסדר ההבדלה:**

* נבקש לקרוא את פרק מ"ז הלכות א'-ב' ונסביר: בחומש שמות יש פסוק האומר: "זכור את יום השבת לקדשו". כלומר זכירת השבת היא על-ידי קידוש. כך בכניסתה וכך ביציאתה. ההבדלה היא כביכול ה"קידוש" של צאת שבת.
* נבקש לקרוא את הלכות ג'-ז'. בזמן שהתלמידים קוראים נכתוב על הלוח יבנ"ה.
* נזמין ללוח תלמיד שיפרש את ראשי התיבות, המציינים את סדר ההבדלה: יין, בשמים, נר, הבדלה.
* נרחיב בקצרה על כל שלב בהבדלה: יין – לפחות רביעית כוס, נר – עם יותר מפתילה אחת.

משימה 1 – מתאים להישג 5 – הבנה ופרשנות:

* נבקש לקרוא את פרק מ"ו הלכות ח'-י"ב ואת פרק מ"ז הלכות ח'-י"ב.
* נחלק לתלמידים את דף העבודה וניתן זמן לענות על משימה 1 – טווח הזמן המתאים לכל דין.

משימה 2 – מתאים להישג 4 – מבנה:

* נספר לתלמידים: רוני ורינה הם תאומים "שרופים" על הסניף. אין מצב שהם מפסידים פעילות. אלא שלפעמים הם לא מפסידים פעילות וכן מפסידים סעודה שלישית... שבת אחת הייתה שקיעה ב- 16:46. רוני ורינה חזרו בריצה מהסניף כדי להספיק לאכול סעודה שלישית. רוני רץ מהר יותר, ונכנס הביתה ב- 16:45. הוא אמר מהר "שבת שלום", נטל ידיים ואכל ביס מהלחם. רינה רצה יותר לאט, ונכנסה הביתה ב- 16:47. מה עליה לעשות? האם יכולה לאכול? ברור שלא יספיקו לגמור לפני השקיעה, אבל להתחיל את הסעודה – רוני דקה לפני השקיעה ורינה דקה אחריה. האם אפשרי?
* נקרא יחד את פרק מ"ז הלכה י"א, ונבקש למלא את התרשים במשימה 2 בדף העבודה.

משימה 3 – מתאים להישג 4 – מבנה ולהישג 5 – הבנה ופרשנות:

**תוספות בתפילת ערבית של מוצאי שבת:**

* נאמר כי בתפילת ערבית של מוצאי שבת יש שלוש תוספות: בברכת "חונן הדעת" מוסיפים את "אתה חוננתנו", ואחרי תפילת העמידה מוסיפים את "ויהי נעם" ו"ואתה קדוש".
* נסביר כי מי שלא מתפלל ערבית (למשל נשים וילדים) – אומרים לאחר צאת השבת "ברוך המבדיל בין קודש לחול". חשוב להדגיש כי הן האמירות בתפילה והן אמירת "ברוך המבדיל" אינן במקום ההבדלה על היין, הנר והבשמים וכו'. הן סך הכול מאפשרות לעשות מלאכה, אך לא לאכול ולשתות. זה שלב ביניים לפני ההבדלה על הנר והבשמים.
* נמלא את משימה 3 בדף העבודה – תרשים על התוספת "ויהי נעם".

משימה 4 – מתאים להישג 3 – לשון חכמים ולהישג 5 – הבנה ופרשנות:

* נקרא את פרק מ"ז הלכות י"ג-י"ד, נסביר בעל-פה בלשון ימינו מהו "חמר מדינה" וניגש למלא יחד את הטבלה במשימה 4 בדף העבודה.

משימה 5 - מתאים להישג 4 – מבנה ולהישג 5 – הבנה ופרשנות:

* נקרא את פרק מ"ז הלכות ט"ו-ט"ז ונאפשר לתלמידים לשתף במנהגי הבדלה שונים (עמידה / ישיבה / צחוק אל היין / כיבוי אור / שיר מיוחד וכו').
* נעבור אל דף העבודה ונמלא את התרשים במשימה 5.

משימה 6 – מתאים להישג 5 – הבנה ופרשנות:

**הבדלה בהבדלה**

* נסביר: מי שלא מבדיל במוצאי שבת – ההבדלה שלו שונה מאשר מי שמבדיל במוצאי שבת.
* נקרא את סוף פרק מ"ז ואת ההסבר בחוברת העבודה, ולאחר מכן נמלא טבלה אחרונה בדף העבודה.
* נדון על מקרים בהם אדם מנוע מלהבדיל במוצאי שבת (למשל: חייל בפעילות מבצעית).

**סיכום – תפילה לפני ההבדלה**

* נחלק לתלמידים תפילה שחיבר רבי לוי יצחק מברדיטשב. את התפילה נהוג לומר שלוש פעמים לפני ההבדלה.
* ניתן לעטר את התפילה ולהביא אותה הביתה, שי למשפחה.

**אלוקי אברהם, אלוקי יצחק ואלוקי יעקב.  
שמור והצל את עמך ישראל אהוביך מכל רע,  
בתהילתך, כאשר שבת קודש האהוב עובר,  
שהשבוע, החודש והשנה יבואו לנו**

**לאמונה שלמה, לאמונת חכמים, לאהבת חברים, לדבקות הבורא ברוך הוא.  
להאמין בשלוש עשרה עיקרים שלך ובגאולה קרובה במהרה בימנו**

**ובתחיית המתים ובנבואת משה רבינו עליו השלום.**

**ריבונו של עולם, אתה הנך הנותן ליעף כוח.  
תן גם לבני ישראל אהוביך כוח   
להודות לך ורק לך לעבוד ולא לאחר חלילה.  
שהשבוע, החודש והשנה יבואו לנו לבריאות ולמזל טוב,**

**ולברכה ולהצלחה ולחסד ולבני, חיי אריכי ומזוני רוויחי וסיעתא דשמיא לנו ולכל ישראל,  
ונאמר אמן.**

**הצעות הוראה, המחשה ויישום**

* שיתוף בחוויות אישיות
* הצגה
* דף עבודה מלווה
* דיונים

**הפנמה וערכים**

* תוספת שבת – לא רוצים "להיפטר" חלילה משבת אלא לשהות עוד בתוך הדבר הטוב הזה.

## **מדריך למורה – פרק מ"ח – המלאכות האסורות בשבת**

**זמן מוקצב:** שני שיעורים

**תקציר:** ביחידה זו נלמד על ההבדל בציווי התורה בין "זכור" ל"שמור", על סמיכות פרשיות – בין הציווי על השבת לציווי על בניית המשכן, על אבות מלאכה ותולדות, על איסורי דרבנן ועל אחת מ- ל"ט אבות המלאכות – טוחן.

**מבנה השיעור:**

**פתיחה – שבת בשבילי זה...**

* נכתוב במרכז הלוח שמש אסוציאציות, כשבמרכזה המילה "שבת".
* נבקש מהתלמידים לומר בשליפה מהי שבת עבורם. לא להתחיל לחשוב אלא ממש מה שעולה ראשון – זה יכול להיות משפחה / שינה / תפילה / חברים / אסור ל... – ונרשום הכול על הלוח.
* בעת הרישום מומלץ לנסות להפריד פעולות **שצריך** לעשות ובין פעולות **שאסור** לעשות.
* נסכם כי לשבת יש הרבה פנים, כל אחד רואה משהו אחר והיא מסמלת עבורו משהו אחר. בשיעור הזה נלמד על שבת ועל מלאכה אחת מתוך מה שמותר ואסור בה.

**מהלך השיעור:**

משימה 1 – מתאים להישג 5 – הבנה ופרשנות:

* במידה ומתאים – נפתח עם התלמידים את עשרת הדיברות בחומש שמות ובחומש דברים. ישנם כמה הבדלים בין שני המקומות, אך נבקש שישימו לב להבדל בציווי על השבת.
* נעבור למשימה בחוברת העבודה ונמלא את הטבלה.

משימה 2 – מתאים להישג 2 - מושגים ולהישג 5 – הבנה ופרשנות:

* נרחיב מעט על סמיכות פרשיות, תוך נתינת דוגמא יחסית מוכרת שהתלמידים כבר למדו: בסוף פרשת "נשא" מסופר על קורבנות הנשיאים, ומיד בתחילת פרשת "בהעלותך" מסופר על מעשה המנורה. הפרשנים התייחסו לשאלה למה הקב"ה בחר לשים את הפרשות דווקא בסדר הזה והאם יש לכך משמעות. וכך מסביר רש"י: "למה נסמכה פרשת המנורה לפרשת הנשיאים? לפי שכשראה אהרן חנוכת הנשיאים חלשה דעתו שלא היה עמהם בחנוכה, לא הוא ולא שבטו. אמר לו הקב"ה: חייך, שלך גדולה משלהם, שאתה מדליק ומטיב את הנרות".

כלומר אהרון הצטער שלא זכה להקריב קרבן בחנוכת המשכן. אמר לו הקב"ה: אל תצטער, לך יש זכות אחרת – להדליק את המנורה. ההקרבה הייתה משהו חד פעמי, ואילו ההדלקה היא קבועה, כל יום.

אם הפרשיות של הקרבנות והמנורה לא היו זו ליד זו – לא היינו חושבים שיש קשר כלשהו ביניהן. כיוון שהן צמודות – מבינים שאולי יש מה ללמוד מכך. קוראים לזה "סמיכות פרשיות" – שתי פרשיות הסמוכות זו לזו.

זה גם מה שיש לנו כאן: ציווי על שבת ואז ציווי על בניית המשכן.

* נשאל את התלמידים: מה לדעתכם סמיכות הפרשיות כאן באה ללמד? נשמע תשובות ונעבור ללימוד מתוך חוברת העבודה.

משימה 3 – מתאים להישג 3 – לשון חכמים, להישג 4 – מבנה, להישג 5 – הבנה ופרשנות, ולהישג 6 – ערכים:

* נכתוב על הלוח את שלושת המושגים בהם נעסוק: אבות מלאכה, תולדות ומלאכות נוספות.

רצוי לשרטט זאת בצורת תרשים על מנת שהדברים יהיו ברורים יותר:

אבות מלאכה

תולדות

מלאכות נוספות (שבות)

* נתחיל בהבהרת המילים עצמן:
  + אבות מלאכה – מזכיר את המילה "אבא". אבא הוא השורש, המקור, ההתחלה. זה הבסיס – ל"ט מלאכות שנעשו בפועל בעת בניית המשכן ולכן אסורות. למשל כותב ובורר ובונה וטוחן ועוד.
  + תולדות – מזכיר את המילה "ולד", ילד. זה כמו הילד של אב המלאכה. יש לו את אותה גנטיקה, אותו דם. אלו מלאכות הקרובות מאוד אל אב המלאכה וגם הן אסורות מהתורה.

נביא כאן מספר דוגמאות לאבות מלאכה ותולדות. בחרו לכיתתכם מה שמתאים והסבירו את ההבדל בין שני הדברים:

* אב המלאכה "קוצר" אומר שאסור לקטוף משהו ממקום גידולו, מהעץ או השיח עליו גדל. התולדה של זה היא לא לנענע עץ כדי שיפלו ממנו הפרות. למרות שזה לא לקטוף ישירות אלא רק לגרום לפרי ליפול – זה אסור.
* אב המלאכה "זורע": לפי אב מלאכה זה אסור לזרוע וכן לעשות פעולות שיעודדו את העץ לצמוח. למשל אם גוזמים את הענפים של שיח או עץ זה מעודד צמיחה מחודשת, ולכן אסור מהתורה, זה אב מלאכה. התולדה של זה היא שאסור להשקות – כי גם ההשקיה מעודדת צמיחה וגורמת לשיח או לעץ לגדול טוב יותר ובריא יותר.
* אב המלאכה "גוזז": לגזוז זה להסתפר. אסור לגזוז את הצמר של חיה, מחשש שמא יבוא לטוות ממנו חוט. זה אב המלאכה. התולדה של זה היא לתלוש נוצה מציפור. ברור שלא נטווה חוט מהנוצה, אך העיקרון דומה – באב המלאכה מורידים את הצמר מהחיה, ובתולדה תולשים נוצה.

תולדה נוספת היא לתלוש שיער אצלנו, בני האדם. לא משנה אם זו שערה בודדת או הרבה ולא משנה אם זה מהראש או מהזקן – כל תלישת שערה בגוף היא תולדה של גוזז.

* אב המלאכה "מלבן". מלבן כשמו כן הוא – להלבין, לנקות. אחרי שגוזזים את הצמר מנקים אותו כדי שהחוט יהיה יפה ונקי. תולדה של זה היא לכבס, שהרי גם בכביסה אנחנו מנקים את הבגד.

גם אבות המלאכה וגם התולדות אסורות מדאורייתא, כלומר מהתורה.

* + מלאכות נוספות – נקראות "שבות", והן אסורות מדרבנן, חכמים. כלומר חז"ל לקחו צעד נוסף ואסרו דברים נוספים כדי להרחיק אותנו מהעברה. זה כמו שמרחיקים ילד קטן מחשמל או מאש. זה לא שיקרה לו משהו אם יתקרב לאש עד טווח מסוים, אך חוששים שלא ישים לב ויתקרב יותר מידי ואז כבר כן עלול לקרות לו משהו ח"ו. או כמו שלא יקרה כלום אם ילד יכניס מקל אוזניים לשקע, אך מרחיקים אותו ואסרים עליו כדי שלא יבוא גם להכניס תקע לשקע.

אחרי שהבנו את ההיגיון מאחורי מלאכות "שבות" ניתן כמה דוגמאות: יש אב מלאכה האוסר להוציא מרשות היחיד (שטח פרטי) לרשות הרבים (שטח ציבורי), אלא אם כן יש עירוב. בקצרה ניתן לומר שאסור לטלטל. איסור שבות של זה הוא לטלטל כלי מלאכה אפילו בתוך רשות היחיד (למשל הבית שלי), כדי שלא יבוא לעשות בו מלאכה בשבת (להשתמש בו).

או מלאכת "קוצר" – אסור לקטוף כלום, כלומר לא לנתק דבר ממקום גידולו. תולדה של זה היא לא לנענע עץ בשבת, כי הנענוע עלול לגרום לנשירת עלים. אמנם לא קטפנו ישירות את העלים אך גרמנו להם ליפול ולכן זו תולדה של קוצר. ה"שבות" של זה היא לא לטפס על עץ, מחשש שמא יתלשו עלים.

בדוגמא שהזכרנו קודם על מלאכת "צד" – הסברנו מהו אב המלאכה ומהי התולדה. השבות של מלאכה זו היא לא להניח מלכודת. לכאורה לא צדנו, אך בפועל החיה יכולה להיכנס למלכודת ללא יכולת לצאת ולכן זה קשור לצד.

* כעת נעבור למשימה 3 בחוברת העבודה, נענה על השאלות ונמלא את הטבלה.

משימה 4 – מתאים להישג 5 – הבנה ופרשנות:

* משימה זו מוודאת הבנה והפנמה של החומר. במידה והעיקרון הובן – יוכלו התלמידים לבצע בקלות את המשימה.

משימה 5 – מתאים להישג 4 – מבנה ולהישג 5 – הבנה ופרשנות:

* גם משימה זו מוודאת הבנה. הפעם גם עוסקים בדקויות. מומלץ לעבוד לפי ההוראות בחוברת – לענות "נכון" ו"לא נכון" באופן עצמאי ולאחר מכן לעבור יחד בכיתה.

**סיכום –**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **1** | **ת** | **ו** | **ל** | **ד** | **ה** |  |  |  |
| **2** |  | **ל** | **ט** |  |  |  |  |  |
| **3** |  |  | **מ** | **ש** | **כ** | **נ** |  |  |
| **4** |  |  | **ל** | **א** | **ת** | **ע** | **ש** | **ה** |
| **5** |  |  | **א** | **ב** |  |  |  |  |
| **6** |  | **ז** | **כ** | **ו** | **ר** |  |  |  |
| **7** | **ש** | **ב** | **ו** | **ת** |  |  |  |  |
| **8** |  |  | **ת** | **ו** | **ר** | **ה** |  |  |

**הגדרות:**

1. היא קרובה מאוד למלאכת המקור וגם היא אסורה מהתורה
2. מספר המלאכות האסורות בשבת – הבסיס ללא הרחבות
3. הציווי על בנייתו סמוך לציווי על השבת, ומסמיכות זו לומדים על המלאכות האסורות בשבת
4. בעשרת הדיברות בחומש דברים מופיע הציווי "שמור את יום השבת". מציווי זה לומדים ששמירת השבת כוללת מצוות \_\_\_\_\_\_\_\_\_\_\_\_\_.
5. הבסיס של המלאכות, שממנו לומדים את התולדות והשבות
6. בעשרת הדיברות בחומש שמות מופיע ציווי שממנו לומדים שהשבת כוללת גם מצוות עשה
7. שם נוסף לאיסורי דרבנן הנלמדים מאבות המלאכה
8. אבות המלאכה והתולדות אסורים מה\_\_\_\_\_\_\_\_\_\_\_.

**הרחבה – הצעה לשיעורי בית:**

* נתחלק לזוגות. כל זוג יבחר אב מלאכה אחד ובשיעור הבא יסביר מול הכיתה:
  + מהו אב המלאכה
  + מהי התולדה
  + מהו איסור שבות של מלאכה זו
  + מה מותר למרות שדומה למלאכה

**הצעות הוראה, המחשה ויישום**

* תשבץ

**הפנמה וערכים**

* ההבדל וההשלמה בין "שמור" ל"זכור"
* סמיכות פרשיות
* מושגי בסיס – אב מלאכה, תולדה, שבות

## **מדריך למורה - פרק מ"ט – מלאכת בורר**

**זמן מוקצב:** שני שיעורים / שיעור כפול

**תקציר:** ביחידה זו נלמד באלו תנאים מותר ובאלו תנאים אסור לברור בשבת, מהן ההלכות שצריך להקפיד עליהן כאשר מקלפים פירות וירקות בשבת, ובאלו מצבים עלולים לעבור על איסור בורר בדברים שאינם מאכלים (כמו כלים, בגדים וספרים).

**מבנה השיעור:**

**פתיחה – המקור של המלאכה -** משימה 1 – מתאים להישג 5 – הבנה ופרשנות:

* נאמר לתלמידים: ל"ט מלאכות האסורות בשבת נקבעו לפי מלאכות שעשו במשכן. במשימה 1 מוזכרות 11 המלאכות הראשונות, כשמלאכת בורר היא אחת מהן.
* נבדוק מה הקשר בין מלאכת בורר ובין המשכן. מה בררו שם? ישנה מחלוקת בין הגאונים והראשונים כיצד התבטאה מלאכת הברירה במשכן. יש אומרים שהיא באה לידי ביטוי בברירת חיטים למנחת התמיד ולחביתין, ויש אומרים שהתבטאה בכך שהפרידו את החלקים הרצויים של הסממנים מהחלקים הבלתי רצויים על ידי שילוב של זרייה באמצעות רוח וברירה ידנית לפני הטחינה, והרקדה ב[נפה](https://he.wikipedia.org/wiki/%D7%9E%D7%A1%D7%A0%D7%A0%D7%AA) או [כברה](https://he.wikipedia.org/wiki/%D7%9B%D7%91%D7%A8%D7%94) לאחריה. כך או כך מדובר על הפרדה של דבר אחד מתוך דבר אחר. שניהם יחד בתערובת ומלאכת הברירה היא ההפרדה בניהם.
* נכתוב על הלוח (בעזרת התלמידים) את שלושת התנאים שצריכים להתקיים כדי שיהיה אפשר לברור בשבת:
  + אוכל מתוך פסולת
  + ביד ולא בכלי
  + לצורך אכילה מיידית

**מהלך השיעור:**

משימה 2 - מתאים להישג 2 – מושגים ולהישג 5 – הבנה ופרשנות:

* נקרא בחוברת העבודה את השיח המשפחתי. נבין את בעייתו של דביר ואת הפתרון המוצע, ולאחר מכן נענה על השאלות.

משימה 3 - מתאים להישג 5 – הבנה ופרשנות:

* נקרא את המקרים השונים בחוברת ונענה לכל מקרה לפי ההלכה שלו.

משימה 4 - מתאים להישג 5 – הבנה ופרשנות:

* נתבונן בתרשים בחוברת העבודה ונבין את ההיגיון מאחורי כל פסיקה.
* ניתן דוגמאות לכל אחד מהסוגים. הדוגמאות והסיווג יבואו מהתלמידים ותהיה בכך הפנמת החומר.
* נענה על השאלות בחוברת העבודה מתחת לתרשים.

**סיכום – דרך מלאכה אסורה ודרך אכילה מותרת**

* נקרא את השיח המשפחתי, המהווה סיכום לנלמד. נחלק תפקידים כך שארבעה תלמידים יגלמו כל אחד דמות אחרת:

אוריה: אני לא מבינה. מה זה משנה אם אני מקלפת בצל כמה דקות לפני הארוחה, או שלוש שעות לפני הארוחה? הרי אני עושה את אותה הפעולה בדיוק!

דביר: ואני לא מבין מה זה משנה אם אני לוקח ירקות מהמרק בעזרת מזלג, או שאני לוקח את הירקות בעזרת כף עם חורים. בסוף התוצאה היא אותה תוצאה - יש לי ירקות בלבד בצלחת.

אבא: התשובה לשתי השאלות שלכם היא אותה תשובה. התורה אסרה לברור בדרך של מלאכה, אבל התורה לא אסרה לברור בצורה שאינה מלאכה אלא דרך אכילה.

אימא: כאשר אנחנו מקפידים על שלושת התנאים שלמדנו - לקחת את האוכל מתוך הפסולת, לעשות זאת ביד, ולצורך אכילה מידית - רק אז הברירה נחשבת לדרך אכילה.

אבל, מי שבורר לשימוש מאוחר יותר, או שהוא בורר בעזרת כלי שמיועד לברירה, או שהוא בורר את הפסולת מתוך האוכל – הרי זו דרך מלאכה, ולא דרך אכילה.

**הצעות הוראה, המחשה ויישום**

* הצגה של התלמידים
* דוגמאות מהחיים

**הפנמה וערכים**

* לפעמים אותה פעולה מותרת בזמנים מסוימים ואסורה בזמנים אחרים. כך גם בחיים – "עֵת לַחֲשׁוֹת וְעֵת לְדַבֵּר" (קהלת פרק ג'), ושאר הדוגמאות בפרק – עת לכל דבר.

**הרחבה – חידון:**

* נחוד חידון אמריקאי לסיכום הנושא (התשובות המודגשות הן הנכונות) (ניתן להשתמש לצורך החידון במצגת המצורפת, אך העתקנו לכאן את השאלות כדי שכל מורה יבחר כיצד יותר נוח לו להעביר את החידון):

1. **"דרך ברירה" לעומת "דרך אכילה"**
2. אסור מהתורה לברור אוכל מפסולת כ"דרך מלאכה", אך מותר לעשות זאת כ"דרך אכילה".
3. אסור מהתורה לברור אוכל מפסולת כ"דרך אכילה", אך מותר לעשות זאת "כדרך מלאכה".
4. אסור מהתורה לברור אוכל מפסולת כ"דרך מלאכה", ואסור מדרבנן לעשות זאת כ"דרך אכילה".
5. **התנאים הדרושים כדי להתיר ברירה**
6. בשינוי, ביד ולא בכלי, לצורך שימוש מיידי.
7. ביד ולא בכלי, פסולת מתוך אוכל, לצורך שימוש מיידי.
8. אוכל מתוך פסולת, ביד ולא בכלי, לצורך שימוש מיידי.
9. **הגדרתם של "אוכל" ו"פסולת" בהלכות בורר**
10. "אוכל" הוא הדבר שאני מעוניין בו כרגע ובתנאי שאני עצמי אשתמש בו, ו"פסולת" היא הדבר שאינני מעוניין בו כרגע.
11. "אוכל" הוא הדבר שאני מעוניין בו כרגע - לצורך שימוש שלי או של אחרים, ו"פסולת" היא הדבר שאינני מעוניין בו כרגע.
12. "אוכל" הוא דבר בריא וטעים, גם אם אינני משתמש בו כרגע, ו"פסולת" היא דבר שאינו ראוי לאכילה.
13. ברירה ביד ולא בכלי – האם מותר להשתמש בסכו"ם?
14. כלי הסכו"ם נחשבים ל"כלים" ולכן אסור להשתמש בהם לברירה בשבת.
15. מותר להשתמש בכלי הסכו"ם לברירה, כשהמטרה היא לאחוז את המאכל בלא להתלכלך בידיו.
16. כלי הסכו"ם אינם מיוחדים לברירה ולכן מותר להשתמש בהם בשבת, בכל דרך.
17. ברירה סמוך לאכילה - מי שבורר לצורך מנה אחרונה שתוגש רק בסוף הסעודה - מתי מותר לו לברור?
18. סמוך לאכילת המנה האחרונה.
19. סמוך לתחילת הסעודה.
20. מתי שרוצה, ובתנאי שיקפיד לעשות זאת ביד ולברור אוכל מתוך פסולת.
21. תערובת
22. איסור ברירה שייך דווקא במקרה שהאוכל והפסולת מעורבים זה בזה.
23. איסור ברירה שייך דווקא במקרה שהפסולת שבתערובת מרובה על האוכל.
24. כאשר מדובר בתערובת של שני סוגים של מאכלים ששניהם ראויים לאכילה, אין בכך איסור ברירה.
25. מיון
26. מותר למיין חפצים שונים לצורך שימוש מיידי.
27. חפצים שאין הבדל ביניהם מבחינת חשיבותם, כגון סכו"ם, מותר למיינם גם אם אין צורך להשתמש בהם כרגע.
28. אסור למיין כלל בשבת, אפילו לצורך שימוש מידי (משום שכל אחד מהחפצים נחשב כפסולת ביחס לחפצים האחרים המעורבים איתו).
29. קילוף פירות וירקות
30. אסור לקלף פירות וירקות משום שמסיר את הפסולת מן האוכל ולא בורר אוכל מפסולת.
31. אין כל בעיה הלכתית בקילוף, משום שאין אפשרות להגיע לאוכל אלא על ידי הסרת הקליפה.
32. קליפה שאינה ראויה לאכילה - מותר להסירה רק ביד או בכלי שאינו מיוחד לכך, ודווקא סמוך לסעודה.

הדגשה: אם אי אפשר לקלף בלי להוריד חלק מהפרי – מותר לקלף גם לא סמוך לאכילה וגם בעזרת קולפן – כי מפרידים פה בעצם פרי מפרי – אוכל מאוכל.

## **מדריך למורה - פרק נ' – בישול בשבת**

**זמן מוקצב:** שני שיעורים / שיעור כפול

**תקציר:** ביחידה זו נלמד כיצד צריך לנהוג כאשר חלק מהאוכל לא הספיק להתבשל כל צרכו לפני כניסת השבת, במה שונה חימום מאכל יבש מחימום מאכל לח, מהם כלי ראשון, כלי שני וכלי שלישי, וכיצד יש להכין משקאות חמים בשבת.

**מבנה השיעור:**

**פתיחה – המקור של המלאכה**

* נאמר לתלמידים: כפי שהזכרנו בלימוד על מלאכת בורר, ל"ט מלאכות האסורות בשבת נקבעו לפי מלאכות שעשו במשכן.
* נבדוק מה הקשר בין מלאכת מבשל ובין המשכן. מה בישלו שם?
* נשמע תשובות ונרחיב: במשכן היו יריעות ובגדים ובדים שונים. היריעות והבגדים היו צבועים. את הצבע הנפיקו מן החי או הצומח. חלק מתהליך הצביעה היה הכנסת הבד לתוך מים רותחים עם צבע. מכוח מלאכה זו בהקמת המשכן נאסרה בשבת כל פעולת חימום חומרים שגורמת לשינוי במצבם. האיסור כולל בישול, אפייה, צלייה וטיגון.

**מהלך השיעור:**

משימה 1 – מתאים להישג 5 – הבנה ופרשנות:

* נאמר לתלמידים: ההבנה של מקור האיסור עוזרת לנו להבין את ההלכות מה מותר ומה אסור. כל דבר שעוזר לבישול – אסור.
* נסביר כי בעקבות הבנה זו נוכל לקרוא את הלכה ב' ולענות על השאלות במשימה 1.
* נקרא את הלכה ד' ונסביר את הטעם – לפי מה שמוזכר בהלכה וההיגיון שלמדנו בהבנת מקור האיסור.

משימה 2 - מתאים להישג 2 – מושגים ולהישג 5 – הבנה ופרשנות:

* נכיר שלושה מושגים הקשורים למלאכת מבשל:
  + בישול אחר בישול – מאכל שכבר התבשל כל צרכו (כלומר מספיק. קנה המידה הוא האם המאכל מבושל מספיק בשביל שיהיה מכובד להגיש אותו לאורחים)
  + לח – יש בו נוזל (כמו מרק או משהו עם רוטב)
  + יבש – אין בו נוזל (כמו שניצל)
* נשאל את התלמידים: לפי העיקרון שאנחנו כבר מכירים – האם יהיה בישול אחר בישול בלח? והאם ביבש?
* נקרא את הלכות ה'-ו' ולאחר מכן נענה על משימה 2 בחוברת העבודה.

משימה 3 - מתאים להישג 2 – מושגים ולהישג 5 – הבנה ופרשנות:

* נזמין שלושה תלמידים. אחד יישאר בכיתה ושניים יצאו החוצה.
* נתאר לתלמיד הראשון בית יפה עם גינה, נזכיר כמה שיותר פרטים – ריהוט, צבע וילונות, מי גר בבית וכו'.
* נכניס אחד משני התלמידים שבחוץ ונבקש מהתלמיד הראשון לתאר לתלמיד השני את הבית.
* נכניס את התלמיד האחרון ונבקש מהתלמיד השני לתאר לו את הבית.
* נשים לב מה קרה: הראשון שמע פרטים רבים וזכר להעביר את רובם, אך לא את כולם. השני העביר לשלישי את רוב מה שזכר, אך לא היו אלה רוב הפרטים שהראשון שמע. כי חלק מהפרטים – הוא כלל לא ידע על קיומם.
* נסביר שזה כמו משל ונמשל: שלושת התלמידים הם שלוש כוסות. הכוס הראשונה היא המיחם. ממנו מוזגים מים רותחים לכוס השנייה ואז הם עדיין חמים מאוד אך הטמפרטורה שלהם ירדה מעט. לבסוף מעבירים מהכוס השנייה לשלישית, והמים כבר לא חמים מאוד, וודאי לא רותחים, אלא חמימים. ממילא היכולת שלהם לבשל משהו אחר – הולכת ופוחתת.
* נאמר כי לשלוש הכוסות קוראים "כלים", ומכאן הביטוי "כלי ראשון", "כלי שני", "כלי שלישי".
* נקרא את הלכות ז'-י' ונענה על המקרים והשאלות במשימה 3 בחוברת העבודה.

משימה 4 - מתאים להישג 5 – הבנה ופרשנות:

* נשתף כיצד אנו מכינים תה ביום חול וכיצד בשבת.
* נעמוד על השוני בין שבת ליום חול, ובשבת עצמה – בין המנהגים השונים.
* נאמר כי עד עכשיו הכנתם תה בדרך זו או אחרת בלי להבין מדוע. כעת בעקבות הלימוד תבינו את ההיגיון מאחורי ההלכה ותוכלו להבין למה אתם עושים מה שאתם עושים.
* נקרא את הלכה י"א ולאחר מכן נענה על משימה 4 בחוברת העבודה (ויש גם אתגר...).

משימה 5 - מתאים להישג 5 – הבנה ופרשנות:

* נשתף כיצד אנו מכינים שוקו / קפה ביום חול וכיצד בשבת.
* נראה כי יש אמנם הבדל בין יום חול לשבת, אך גם יש הבדל בשבת בין אופן הכנת התה לאופן הכנת השוקו!
* נקרא את הלכות י"ב-י"ג ונבין את הסיבה להבדל, ולאחר מכן נענה על משימה 5 בחוברת העבודה.

**סיכום – שיר מזכיר**

* נתחלק לקבוצות של 3-4 תלמידים.
* ננחה כל קבוצה להכין חמשיר שיעזור לזכור מ שלמדנו בשיעור. ניתן לחלק נושאים מראש וניתן לאפשר לכל קבוצה בחירה חופשית. נושאים שכדאי לחבר עליהם חמשיר:
  + בישול אחר בישול בלח / יבש
  + כלי ראשון / כלי שני / כלי שלישי
  + הכנת שתיה חמה בשבת
  + חימום אוכל על הפלטה
* ניתן זמן לעבודה ולאחר מכן כל קבוצה תשתף בתוצר שלה.

**הצעות הוראה, המחשה ויישום**

* הוצאת תלמידים והעברת מידע מאחד לשני
* שיר מזכיר

## **מדריך למורה - פרק נ"א – ממצוא חפצך ודבר דבר**

**זמן מוקצב:** שיעור אחד

**תקציר:** ביחידה זו נלמד מהו איסור מסחר בשבת, אלו דיבורים מותרים בשבת ואלו אסורים, מדוע אסרו חכמים לתת מתנות בשבת וכיצד מותר לתת מתנה בשעת הצורך, באלו תנאים מותר לקבל "שכר שבת" ובאלו תנאים אסור, ועל לימוד תורה בשבת.

סוגיית המסחר בשבת היא סוגיה מורכבת מאוד. מטעמים מובנים לא יכולנו לפרט יותר מדי הן בספר קיצור שולחן ערוך והן ביחידה בחוברת. לעיון מעמיק אפשר לעיין בהקדמת הרב חיים דוד הלוי לפרק העוסק באיסור המסחר בספרו מקור חיים, וכן בפניני הלכה על הנושא.

לדעת הרמב"ן שצוטט ביחידה, וכנראה זו דעת רוב הפוסקים, יש לחלק בין שני איסורי מסחר:

איסור מסחר בקביעות – פתיחת חנות וקיום שוק – זהו איסור מהתורה משום 'שבתון' – ביטול מצוות עשה לשבות בשבת ובימים טובים. על איסור זה עוברים אפילו אם מקיימים את המסחר בצורה כזו שלא עוברים על אף מלאכה. זה מה שמתואר ברמב"ן שמצוטט ביחידה, וזו הנקודה המודגשת ביחידה. מטרת המיקוד על נקודה זו היא להבין את מטרת המנוחה ביום השבת, ואיך שמסחר סותר אותה – ולכן המסחר בקביעות אסור אפילו אם מבצעים אותו איכשהו בלי לעבור על אף מלאכה מהתורה. פחות נכנסנו ביחידה לגדר של מתי האיסור על המסחר הוא מהתורה ומתי מדרבנן – מטעמים מובנים.

כדי לחזק את שמירת האיסור מהתורה אסרו חכמים כל פעולת מסחר – אפילו אקראית, וכן אסרו נתינת מתנה, שכר שבת, גזרת מוקצה שגם היא במובן מסוים קשורה לאיסור המסחר ועוד איסורים רבים שנגזרים מאיסור המסחר (והתירו לכבוד שבת קנייה בהקפה בתנאים מאוד מסוימים – היום זה פחות מצוי ולכן פחות מוכר). יש לציין שאיסור מסחר בדרך אקראית נובע פעמים רבות גם מהחשש שיבואו לכתיבה, כך שבכל מקום שהתירו פעולות מסחר מסוימות – צריך גם להבין מדוע באותו מקרה אין חשש כתיבה. ואכמ"ל, ולו מפני שדברים אלו פחות מצויים בימינו.

**מבנה השיעור:**

**פתיחה – שבת בשבילי היא...**

* נכתוב על הלוח: "שבת בשבילי היא...", ונערוך סבב בין התלמידים בו ישתפו מהי שבת בשבילם. זה יכול להיות משפחה או סעודות שבת או תפילות או חברים – כל תשובה מתקבלת ונרשמת על הלוח.
* נאמר לתלמידים: נניח היינו מבצעים בשבת מספר פעולות שאינן מלאכות מהתורה: נפרט את הפעולות ואמרו מה דעתכם, האם זה פוגע בצביון השבת או לא: למלא חביות ביין כדי למכור ביום ראשון, לסדר את חנות הבגדים, להעמיס מטען על אנייה (בלי להפליג), לקנות בהקפה.
* נבין יחד עם התלמידים שלמרות שלכאורה בפעולות האלו אין משום מלאכה מהתורה בשבת – חכמים אסרו אותן כדי שיום השבת יקבל צביון של יום שביתה. אילו הן היו מותרות, יום השבת היה כמעט ככל יום חול אחר. כולנו מבינים ששבת היא יום אחר, היא משהו מיוחד, ולכן נמנעים לעשות גם דברים שמותר, כדי לציין את היום הזה בצורה קצת אחרת.
* נקרא את הלכה א' ונראה את המקור לדברים – "ממצוא חפצך ודבר דבר". מפרשים חכמים: "מִמְּצוֹא חֶפְצְךָ – חֲפָצֶיךָ (עִסּוּקֶיךָ) אֲסוּרִים, חֶפְצֵי שָׁמַיִם מֻתָּרִים. וְדַבֵּר דָּבָר – שֶׁלֹּא יְהֵא דִּבּוּרְךָ שֶׁל חֹל כְּדִבּוּרְךָ שֶׁל שַׁבָּת". כלומר המעשים שלנו משפיעים על צורת השבת שלנו.

**מהלך השיעור:**

משימה 1 – מתאים להישג 5 – הבנה ופרשנות:

* נציג לתלמידים כאילו אנחנו אבא של חתן בר מצווה, וכעת אנו בעיצומה של החגיגה. האב לבוש בגדים יפים ועושה לכאורה כל מה שנדרש ממנו – אוכל ורוקד, אבל בין לבין הוא עסוק בשיחה למוסך שיתקנו את הרכב, בטלפון לשכן שיוציא את הכלב לטיול ובשיחה עם המנהל של העבודה לגבי מטלה שצריך להכין.
* נשאל: מה אתם חושבים על אותו אבא? נבין כי הוא בעצם מפספס את בר המצווה. אמנם הוא אוכל ורוקד אבל הראש שלו במקום אחר. הוא לא מרוכז בבר מצווה של הבן שלו.
* נסביר כי ההלכות בפרק נועדו כדי לרכז אותנו, כדי ששבת תהיה עבורנו לא רק בגדים יפים ואוכל ותפילות אחרות אלא מעבר לכך. שלא נהיה כמו אותו אבא – עסוקים בדברים אחרים מסביב.
* נענה על השאלות בחוברת העבודה תוך דגש על מהות השבת, המנוחה שבה, הקדושה, היותה יום מיוחד.

משימה 2 - מתאים להישג 2 – מושגים ולהישג 5 – הבנה ופרשנות:

* נאמר כי בשבת אסור לתת מתנות, כי זה סוג של מסחר. חפץ עובר מבעלות של אדם אחד לרשותו של אדם אחר.
* נקרא את הלכות ו'-ז' ונענה על השאלות בחוברת העבודה.
* נסכם על הלוח (בעזרת התלמידים) את שתי האפשרויות כיצד בכל זאת אפשר לתת מתנה בשבת:
  + מתנה לצורך שבת עצמה (כמו בקבוק יין לצורך סעודה או סידור לצורך מצווה).
  + להעניק את המתנה לפני שבת והמקבל יחזיר אותה לנותן. כך המתנה שייכת כבר לפני שבת למקבל, ובאופן זמני היא אצל הנותן.
* ניתן זמן להעתיק למחברת את התנאים.

משימה 3 - מתאים להישג 2 – מושגים ולהישג 5 – הבנה ופרשנות:

* נקרא את הלכה ב' ונראה כי אסור לעבוד בשבת, ומי שמקבלת תשלום על עבודה בשבת – זה נקרא "שכר שבת".
* נשאל: האם באמת אף אחד לא עובד בשבת? נדגיש כי אנו מתכוונים לאנשים שומרי תורה ומצוות, אבל אפילו הם עובדים – למשל: רופאים ואחיות, מלצרים ומאבטחים, חיילים ושוטרים, חזנים ומוסרי שיעורי תורה.
* נדון: כיצד כל אלה יכולים לעשות מלאכתם בשבת ובכל זאת לא לעבור על שכר שבת?
* נקרא את הלכות ב'-ה' ונרשום על הלוח תנאים כיצד ניתן לעבוד בשבת:
  + אם זה לצורך הצלת נפשות (כמו רופאים, אחיות וכוחות הביטחון)
  + אם עובדים גם ביום חול ואז השכר של שבת "נבלע" בתוך השכר של יום חול
  + אם זה לצרכי מצווה
* נענה על השאלות בחוברת העבודה וניתן זמן להעתיק מהלוח את התנאים איך לא עוברים על "שכר שבת".

**סיכום – טיפ לשבת**

* נאמר לתלמידים: ראינו כי שבת היא יום מיוחד וקדוש. כעת נערוך סבב בו כל אחד ישתף במשהו אחד שעוזר לו לזכור ששבת היא שבת ולאהוב אותה.
* ניתן לחלק לתלמידים פתקים וכל אחד ירשום את הרעיון שלו על פתק. לבסוף אוספים את הפתקים, מדביקים אותם על בריסטול ותולים בסביבת הלמידה.

**הצעות הוראה, המחשה ויישום**

* סיעור מוחות
* הצגה
* פתקים עם רעיונות על שבת

**הפנמה וערכים**

* קדושת השבת – היותה יום אחר ולכן מעבר להלכות יש אווירת שבת ודברים התורמים לאווירה זו.

**הרחבה – כוחה של השבת:**

**מקור:** [http://www.daat.ac.il/daat/shabat/menuha/17.htm /](http://www.daat.ac.il/daat/shabat/menuha/17.htm%20/) אתר "דעת", מכללת הרצוג

זהו סיפור אמתי, שקרה לפני כמאה שנה בהולנד. הסיפור נכתב על ידי הרב מ' להמן, שהיה גם רבה של קהילה וגם סופר, כותב סיפורים. וכך מספר הרב להמן:

ידידי, מר פרינס, היה בעל בית מסחר גדול לשטיחים בעיר הבירה של הולנד, בעיר האג. לאחרונה, בגיל שמונים שנה, הניח מר פרינס את הנהלת בית המסחר בידי בניו הבוגרים, אך עדיין עינו פקוחה על הכול.

זה היה בחורף, בליל שבת, בבית משפחת פרינס. המשפחה הגדולה הסבה סביב שולחן השבת. השולחן היה ערוך בטוב טעם, וכלים נאים ויקרים קישטו אותו. בני הבית כבר הספיקו לטעום ממאכלי השבת, וצלילי זמירות השבת מילאו את הבית. והנה נכנסה המשרתת, והודיעה, כי פקיד של חצר המלכות רוצה לדבר עם מר פרינס.

"אני מצטער שאני מפריע", אמר הפקיד בהיכנסו לחדר. "אני בא בשליחותו של הוד מעלתו, הנסיך הנדריק. הוד מעלתו מבקש ממך, מר פרינס, לשלוח לארמון חמישה שטיחים בצורה ובגודל הרשומים כאן. הוד מעלתו זקוק לשטיחים מיד, לקישוט האולם לכבוד ההצגה החגיגית שתיערך הלילה בארמון".

מר פרינס לא היסס ואמר: "אני מצטער מאוד מאוד, אך אין באפשרותי למלא הערב את רצון הוד מעלתו, הנסיך, כי ליל שבת היום, יום קדוש ליהודים. הוד מעלתו ייאלץ להמתין עד מחר בערב, עד צאת השבת".

"האורחים יגיעו לארמון היום; ההצגה תיערך לכבודם הערב..." אמר הפקיד.

מר פרינס התרומם מכיסאו ואמר: "אנו איננו יכולים לעסוק במסחר בשבת. מסור נא להוד מעלתו את צערי העמוק".

הפקיד הלך, ושירת הזמירות שהופסקה התחילה מחדש.

המשפחה עדיין ישבה סביב השולחן כאשר הופיע שליח הנסיך שנית. "הוד מעלתו מבקש שתשלחו את השטיחים המבוקשים. אין להשיג אותם בשום חנות אחרת. השטיחים דרושים בארמון מיד. אם לא נקבל אותם, ייגרם שיבוש קשה בתכנית בית הנסיך".

לרגע השתררה דממה בחדר, ואחר כך השיב מר פרינס בביטחון: "אינני יכול אלא לחזור על מה שכבר אמרתי: שבת היום. אני מצטער עד מאוד; אין באפשרותי למלא את רצון הוד מעלתו".

מיד לאחר ברכת המזון הופיע השליח בפעם השלישית. הפעם הוא הביא אתו מכתב בכתב ידו של הנסיך, וזה תוכנו:

מר פרינס היקר!

מוכרח אני לקבל את השטיחים מיד. אהיה מוכן לשלם עבורם פי שניים או פי שלושה. אם תסרב לי הפעם, תוכל למחוק אותי מרשימת הקונים שלך. הנסיך הנדריק

לאחר קריאת המכתב השיב מר פרינס לשליח: "מפני קדושת השבת אין באפשרותי לענות להוד מעלתו בכתב; לכן העבר אליו את דבריי בעל-פה:

נסיך נכבד מאוד!

אמנם אתה שליט גבוה ונכבד, וחובתי לשמוע בקולך ולמלא את רצונך תמיד, אך יש גבוה מעל גבוה: מלך מלכי המלכים, יוצר-הכול, והוא ציווה עלינו לנוח בשבת! צר לי מאוד להפסיד קונה נעלה וחשוב כהוד מעלתך, אך אין ביכולתי לנהוג אחרת. לא אחלל את השבת!

השליח נעלם, ובחדר המשפחה סערו הרוחות. הבן הבכור סבר שיש לשלוח את השטיחים בלי לציין מחיר.

בן אחר הציע לשלוח חלק מן השטיחים כמתנה לנסיך. הכול ידעו שהנה הם מפסידים את הקונה החשוב ביותר, ומי יודע מה יקרה לבית המסחר שלהם.

כאן התערבה הסבתא הזקנה ואמרה: "חדלו, ילדים! למה לכם לצער את אביכם? הקב"ה העמיד אותנו בניסיון, ניסיון שמירת השבת. אל תצטערו על הפסד הכסף; בידי ה' למלא את חסרוננו!"

במוצאי שבת הגיעה הזמנה בכתב: מר פרינס מתבקש להתייצב לפני הנסיך ביום שני בבוקר, בשעה 10:00. מה פשר ההזמנה? שאלה זו הטרידה את המשפחה כולה.

בלב מלא חרדה נכנס מר פרינס ללשכת הנסיך בשעה שנקבעה. הוא התקבל בסבר פנים יפות, וכך אמר לו הנסיך: "מר פרינס היקר, סלח לי על אי הנעימות. הבה ואספר לך את סיפור המעשה:

בליל שבת כלל לא נערכה הצגה בארמון, אלא ביקר אצלי הברון הנכבד, והשיחה נסבה על היהודים. הברון טען: אין לסמוך על היהודים; כל היהודים הם אוהבי בצע. והוא הוסיף: הכסף אצלם מעל לכול. בעבור כסף וזהב היהודים מוכנים לעשות כל מעשה.

"אני", אמר הנסיך, "התנגדתי, ואמרתי שאין זו אמת: היהודים נאמנים, נאמנים לחוקי דתם ונאמנים לחוקי המדינה. אז החלטנו להעמיד אותך ואת בני משפחתך בניסיון, שלחנו לביתכם את השליח הראשון, ואחר כך את השני ואת השלישי. אני שמחתי שעמדת במבחן ולא "מכרת" את השבת שלכם עבור בצע כסף. מובן שאמשיך לקנות את כל צרכיי בחנותך, אשתדל שגם הוד מלכותו, המלך, יכיר את בית המסחר שלכם!"

## **מדריך למורה – פרק נ"ב – ארבע רשויות**

**זמן מוקצב:** שיעור כפול או שני שיעורים

**תקציר:** ביחידה זו נלמד מהי מלאכת הוצאה מרשות לרשות, מהו טעם המצווה, נכיר את ארבע רשויות השבת: רשות היחיד, רשות הרבים, כרמלית ומקום פטור, ודיני ההוצאה מרשות לרשות. נלמד מהו תחום שבת, נלמד על האיסור לטלטל ארבע אמות ברשות הרבים וכיצד גורמים לכך שעיר שלמה תיחשב לרשות היחיד באמצעות "צורת הפתח".

**מבנה השיעור:**

**פתיחה – ים-יבשה**

* נאמר לתלמידים: בשיעור זה יש לנו הרבה מושגים חדשים והרבה הלכות. נלמד את הכל לאט וברור, אך לפני כן נכיר שני מושגי בסיס שיש להניח שכבר נתקלתם בהם: רשות היחיד ורשות הרבים.
* נכתוב את שני המושגים על הלוח ונבקש מהתלמידים הסבר כללי. בשלב זה לא נכנס לפרטי ההלכה על מספר האמות וכו', אלא רק הבנה כללי: רשות היחיד זה משהו שלי, כמו הבית שלי, רשות הרבים זה משהו כללי, של כולם, כמו הרחוב.
* נסביר כי בשבת אסור לטלטל מרשות לרשות. אסור להוציא חפץ, אפילו יד או רגל, מרשות היחיד לרשות הרבים ולהיפך. וודאי יש פתרון לכך, הרי כולנו מוציאים כל שבת, אך הבסיס היא שאסור.
* נשחק "ים-יבשה" אבל עם מושגי "רשות היחיד" ו"רשות הרבים". כדי למנוע בלגן בכיתה הצעתנו היא לשחק עם... האצבעות. כלומר כל תלמיד ישרטט במחברתו שני עיגולים אחד בתוך השני, ראו להלן. בעיגול הפנימי הוא יכתוב "רשות היחיד", ובחיצוני – "רשות הרבים".

כעת נשחק עם האצבעות (הכי נוח עם האמה והאצבע). כל פעם כשנגיד "רשות

היחיד" האצבעות יהיו בפנים. כשנגיד "רשות הרבים" האצבעות יהיו במעגל

החיצוני.

למורה: משחק זה הוא משחק הטרמה. בהמשך השיעור נחזר אליו עם מושגים

נוספים – כרמלית, מקום פטור. בנוסף נחזור עם דוגמאות כמו בית, חצר, פח

אשפה וכו', והתלמידים יצטרכו להניח את האצבעות במקום הנכון.

**מהלך השיעור:**

משימה 1 – מתאים להישג 5 – הבנה ופרשנות, ולהישג 6 – ערכים:

* נרשום על הלוח:
* מקור האיסור –
* הערך המוסף –
* ההבדל בין מלאכה זו לשאר המלאכות –
* נמלא יחד עם התלמידים (הרעיון הוא העיקר ולא הניסוח):
  + מקור האיסור – כדי לתרום למשכן יצאו האנשים מרשות היחיד (ביתם הפרטי) לרשות הרבים (היכן שמשה אסף את התרומות).
  + הערך המוסף – ההישארות בבית יוצרת זמן איכות משפחתי וזמן פנוי ללמוד תורה
  + ההבדל בין מלאכה זו לשאר המלאכות – בשאר המלאכות יש שינוי בדבר עצמו (למשל זרעי חיטה הנטחנים לקמח). כאן הדבר נשאר ללא שינוי, רק מקומו משתנה.
* נעבור למשימה בחוברת העבודה. ניתן לבקש מהתלמידים להעתיק למחברת את הכתוב על הלוח.

משימה 2 – מתאים להישג 2 – מושגים, ולהישג 5 – הבנה ופרשנות:

* נכתוב על הלוח את ארבעת המושגים, נסביר אותם וניתן לתלמידים זמן להעתיק למחברת. הפעם נקפיד על הגדרות מדויקות ולא נסתפק בהבנה כללית:
  + רשות היחיד – מקום המוקף מחיצות ושטחו לפחות ארבעה טפחים על ארבעה טפחים (32 ס"מ X 32 ס"מ).

בור או תל העונים על ההגדרות הנ"ל נחשבים אף הם רשות היחיד.

דוגמאות לרשות היחיד: בית, חצר עם גדר.

* + רשות הרבים – מקום לא מקורה (ללא גג), ברוחב לפחות 16 אמות (כ- 8 מ').

דוגמאות לרשות הרבים: רחוב, שוק, רחבה הסמוכה למבנה ציבור.

* + כרמלית – מקום שהוא לא רשות היחיד אך גם אינו רשות הרבים.

דוגמאות לכרמלית – שטחים פתוחים בטבע, ים, רחוב קטן שאינו עונה על ההגדרה של "רשות הרבים" (כי הוא צר מ- 8 אמות למשל).

* + מקום פטור – דבר הנמצא ברשות הרבים או בכרמלית, הוא מוגבה מסביבתו לפחות בשלושה טפחים (24 ס"מ) אך רוחבו הוא פחות מארבעה על ארבעה טפחים (32 ס"מ X 32 ס"מ). מקום גבוה מעשרה טפחים (80 ס"מ) נחשב אף הוא מקום פטור, ולא משנה רוחבו.

דוגמאות למקום פטור: פח אשפה, שולחן גבוה יותר מעשרה טפחים.

* נעבור לטבלה בחוברת העבודה.

למורה – כיוון שבשיעור זה יש הרבה להעתיק – מומלץ לחסוך זמן ולהשתמש בדף עבודה המצ"ב.

בדף יש את הטבלה ומשפטים הקשורים למשימה 3.

* נשים לב להדגשה בסוף משימה 2: הקביעה האם מקום מסוים הוא רשות היחיד או רשות הרבים אינה קשורה לשאלה **למי שייך המקום**, אלא לשאלה **האם הוא תואם למידות ולכללים שהגדירו** חכמים. ולכן גם תחנת אוטובוס יכולה להיות רשות היחיד...

משימה 3 – מתאים להישג 5 – הבנה ופרשנות:

* נכתוב על הלוח כמה מצבים אפשריים של הוצאה מרשות לרשות, והתלמידים יצטרכו להשלים האם הדבר אסור / מותר / מותר רק בתנאים מסוימים. לנוחיותכם הדגשנו את התשובה הנכונה, אך כמובן התלמידים אינם רואים זאת...
  + הוצאה מרשות היחיד לרשות הרבים – **אסור** / מותר
  + הוצאה מרשות הרבים לרשות היחיד – **אסור** / מותר
  + הוצאה מכרמלית לרשות היחיד – **אסור** / מותר
  + הוצאה מכרמלית לרשות הרבים – **אסור** / מותר
  + הוצאה מרשות היחיד לכרמלית – **אסור** / מותר
  + הוצאה מרשות הרבים לכרמלית – **אסור** / מותר
  + הוצאה מרשות היחיד למקום פטור – אסור / **מותר**
  + הוצאה מרשות הרבים למקום פטור – אסור / **מותר**
  + הוצאה ממקום פטור לרשות היחיד – אסור / **מותר**
  + הוצאה ממקום פטור לרשות הרבים – אסור / **מותר**
  + העברה של חפץ בתוך רשות הרבים למרחק של ארבע אמות או יותר – **אסור** / מותר
  + העברה של חפץ בתוך כרמלית למרחק של ארבע אמות או יותר – **אסור** / מותר
  + העברה של חפץ בתוך רשות היחיד למרחק של ארבע אמות או יותר – אסור / **מותר**
  + טלטול דברים הבטלים לגופו של האדם – משקפיים, שרשרת וכו' – אסור / מותר
* נעבור למשימה בחוברת העבודה.
* לאחר לימוד ההלכות ניתן ממש לעשות הצגה בה רואים אדם השוהה בחו"ל בשבת, וכל צעד או פעולה שהוא בא לעשות הוא צריך לחשוב מלא פעמים לפני. אפשר להוסיף לתלמיד המציג שני תלמידים נוספים. אחד יאמר לו כל פעם מה הבעיה ואחד מה הפתרון.
* חשוב מאוד לא לשכוח להתייחס לפיתרון המקובל היום ונוהג בכל העולם – כיצד הופכים עיר או כל מקום של רשות הרבים לרשות היחיד? על-ידי עירוב, והעירוב הוא על ידי צורת הפתח. נסביר זאת ונוודא שכולם הבינו. מופיע במסגרת הצהובה בסוף משימה 3.

משימה 4 – מתאים להישג 3 – לשון חכמים, להישג 4 - מבנה ולהישג 5 – הבנה ופרשנות:

* נאמר לתלמידים כי יש לנו עוד מושג אחד להכיר בשיעור זה – "תחום שבת". תחום שבת הוא יציאה ממקום הישוב למרחק של 2000 אמה, כקילומטר. זה לא משנה אם מטלטלים משהו או יוצאים ללא כלום – אסור להתרחק ממקום הישוב יותר מקילומטר לכל כיוון. שבת היא זמן של מנוחה, לא של טיולים...
* נקרא את הלכה י"ז ונענה על התרשים והשאלות בחוברת העבודה.

**סיכום – ים יבשה**

* נחזור לשרטוט שציירנו במחברת בתחילת השיעור, עת שיחקנו "ים-יבשה".
* נסביר כי כעת נחזור על המשחק אך ברמה הרבה יותר גבוהה. במשחק אין "מנצח" ו"מפסיד", כל אחד בודק את רמת הידע שלו מול עצמו.

במשחק ניתן שמות של מקומות וכל תלמיד יצטרך להכריע האם זה רשות היחיד או רשות הרבים, ולשים את האצבעות במקום הנכון.

נדגיש כי יהיו מקרים שהם לא זה ולא זה, למשל "כרמלית" או "מקום פטור". זה נועד לבלבל, ובמקרה זה שמים את האצבעות מחוץ לשרטוט.

נתחיל במשחק. אם מרגישים שקשה מידי ניתן להחליט כי כל פעם אחרי שהמורה אומר מקום אז התלמידים עונים מהו, וכך מי שעוד לא הפנים – לא יתבייש שאינו יודע. אולי לא ילמד מכך את המושגים, אך לפחות תיחסך ממנו הרגשת אי הנעימות.

* העיר העתיקה בירושלים
* מחנה צבאי
* תחנת אוטובוס סגורה
* אוהל שנמצא בשטח
* מגרש כדורגל מוקף גדר
* חוף הים
* פח אשפה עירוני המוצב באמצע הרחוב
* שולחן טניס על דשא ציבורי
* נתיבי איילון או כביש סואן אחר
* רחוב רחב רגיל, לא עמוס במיוחד
* אזור פתוח בטבע
* ועוד...

**הצעות הוראה, המחשה ויישום**

* משחק "ים-יבשה"
* דף עבודה
* הצגה

**הפנמה וערכים**

* הערך של המשפחה בשבת – לא מתרחקים מהבית ללא ערוב, לא יוצאים יותר מקילומטר מהישוב.

## **מדריך למורה – פרק נ"ג – מוקצה**

**זמן מוקצב:** שיעור כפול או שני שיעורים

**תקציר:** ביחידה זו נלמד מהו "מוקצה", מדוע אסור לטלטל מוקצה בשבת, סוגי המוקצה השונים, מדוע חשוב להבדיל ביניהם, טלטול לצורך הכלי, טלטול לצורך גופו ומקומו, שעון יד, סחורה שעומדת למכירה, שברי כלים, אבנים, חול, מטבעות ושטרות כסף, מאכלים לא מבושלים, שאריות, נולד.

**מבנה השיעור:**

**פתיחה – משלנו...**

* עוד לפני שניגש לקיצור שולחן ערוך נכתוב על הלוח את המילה "מוקצה".
* נסביר שמוקצה זה לא רק במה שקשור לשבת, מוקצה זה מלשון להקצות משהו, לייחד אותו. בהקשר של שבת יש חפצים שמוקצים – מיוחדים לצרכי יום חול, ולכן לא נשתמש בהם בשבת. וכדי לא לבוא להשתמש – יש גם איסור לטלטל אותם, להזיז אות ממקום למקום.
* נדגיש שבשונה מאיסור הוצאה מרשות לרשות, כאן האיסור הוא גורף. כלומר זה לא משנה אם יש עירוב או אין עירוב, אם זו רשות היחיד או רשות הרבים – אסור להזיז.
* נבקש מהתלמידים להעלות רעיונות מדוע שיהיה אסור להזיז חפץ מסוים, או בקיצור – מה הטעם לאיסור מוקצה?
* נרשום תשובות על הלוח, ורק לאחר מכן נקרא אותם בקיצור שולחן ערוך ונסכם את שלושת הטעמים:
  + לא להפוך את שבת ליום חול
  + סייג שלא יבואו לעשות מלאכה בכלים אלו
  + כבוד שבת – להתכונן אליה מראש
* ניתן להזכיר שאת טעם "כבוד שבת" כבר פגשנו בעבר בשני פרקים אחרים, דבר המדגיש את חשיבות העניין.
* נעבור לדיון בחוברת העבודה.

**מהלך השיעור:**

משימה 1 – מתאים להישג 2 – מושגים ולהישג 5 – הבנה ופרשנות:

* נתחלק לחמש קבוצות.
* נבקש מכל קבוצה ללמוד את כל חמשת סוגי המוקצה, להבין מה כולל כל סוג, האם מותר לטלטלו או לא, באיזה תנאים או אופן כן יהיה מותר.
* ניתן משימה לכל אחת מהקבוצות להכין את אחד מסוגי המוקצה באופן יותר יסודי ולהעבירו לכיתה. קבוצה אחת תהיה "כלי שמלאכתו לאיסור", השנייה "מוקצה מחמת חסרון כיס", השלישית "מוקצה מחמת גופו", הרביעית "בסיס לדבר האסור" והחמישית "נולד".
* ניתן כמה דקות ללימוד ולהכנה.
* נחלק לתלמידים דף עם שתי טבלאות – אחת טבלת סיכום מתוך קיצור שולחן ערוך והשנייה טבלת תרגול כפי שהיא מופיעה בחוברת העבודה.

יש לדאוג שבקטע זה ספרי הלימוד יהיו סגורים, כיוון שהטבלה מופיעה שם במלואה, ואילו המטרה שלנו היא שהתלמידים יתרגלו וימלאו אותה באופן עצמאי.

* נערוך סבב בו כל קבוצה בתורה תסביר בהרחבה על סוג המוקצה שלה. תוך כדי הסבר התלמידים יצטרכו למלא את הטבלה בדף העבודה.
* בסיום השלב יהיה ניתן לחזור בזריזות על הטבלאות ולהרחיב ולענות על שאלות במידה ומשהו לא ברור.
* נעבור לענות "נכון" ו"לא נכון" לפי המשפטים בחוברת העבודה. ניתן לעשות זאת בעל-פה.

משימה 2 – מתאים להישג 5 – הבנה ופרשנות:

* בחוברת העבודה ישנן חמש סיטואציות שונות של דילמות בנושא מוקצה.
* נזמין חמישה תלמידים וכל תלמיד יציג או יתאר סיטואציה (לא להקריא! בדרך כלל כשמקריאים זה פחות מובן).
* נזמין חמישה תלמידים נוספים לענות על הדילמות. כל פעם תהיה הצגה ותשובה לסירוגין (ולא קודם את כל ההצגות ואז את כל התשובות).

משימה 3 – מתאים להישג 4 – מבנה, ולהישג 5 – הבנה ופרשנות:

* נביא לכיתה כמה אבנים קטנות ובינוניות וקופסא עם חול. מטרת החפצים המוחשיים היא רק כדי לתפוס את המבט של התלמידים בשיעור עמוס הלכות ופרטים.
* נקרא את הלכות ט"ו-ט"ז ונסביר בעזרת האבנים והחול.
* נשאל שאלות הבנה (תוך המחשת מה שאפשר):
  + מה הדין כשהאבן מונחת על דף שלא יעוף?
  + מה הדין כשהיא מונחת כדי להשאיר את הדלת פתוחה?
  + מה הדין של חול בגן משחקים?
  + מה הדין של חול באתר בנייה?
* נמלא את התרשים המועתק מחוברת העבודה לדף העבודה. ניתן לעבוד בזוגות.

**סיכום – איזה מוקצה אני?**

* נסכם את השיעור לפי ההצעה בחוברת העבודה – כל תלמיד יקבל תמונה ויאמר האם היא מוקצה או לא, ובמידה וכן – איזה סוג מוקצה היא.

לנוחיותכם מצורף דף עם תמונות.

**הצעות הוראה, המחשה ויישום**

* דף עבודה עם שתי טבלאות ותרשים מבנה
* קבוצות לימוד ודיון
* למידת עמיתים – תלמיד מלמד תלמיד
* הצגות של דילמות
* תמונות של חפצים שונים


**הפנמה וערכים**

* כבוד שבת

תמונות חפצים:



























## **מדריך למורה - פרק ס"א – ערב פסח**

**זמן מוקצב:** שיעור אחד

תקציר: ביחידה זו נלמד מהי מצה שמורה, על מה צריך להקפיד בהכנת המרור לליל הסדר, ממה מכינים חרוסת ומדוע, מדוע מכינים זרוע וביצה, נלמד על הכנת מי מלח לטיבול הכרפס ועל ההלכות המיוחדות לערב פסח שחל בשבת. כמו כן נראה עד כמה חשובה מנוחת הילדים לקראת ליל הסדר.

**מבנה השיעור:**

**פתיחה – ערב פסח אצלנו**

* נאמר לתלמידים: אצל כל משפחה ערב פסח נראה שונה. יש כאלה שהבית נקי אצלם כבר שבועיים מראש ואין חמץ כלל, יש כאלה שמנקים עד הרגע האחרון, וגם אז אין אמנם חמץ גמור אבל נשאר עוד לנקות את כיסא התינוק או הרכב או שאריות נוספות.
* נערוך סבב בו כל תלמיד ישתף בקצרה בערב פסח אצלו בית, תוך התייחסות (אם הוא רוצה) לשאלות בחוברת העבודה – דברים מיוחדים ביום הזה ומשהו שהוא אוהב לעשות הקשור לערב פסח (שריפת חמץ, הכנת קערת ליל הסדר, הכנת לימוד לליל הסדר, השינה בצהרים ועוד).

**מהלך השיעור:**

משימה 1 – מתאים להישג4 – מבנה ולהישג 5 – הבנה ופרשנות:


* נצפה בסרטונים על אפיית מצות "לשם מצת מצווה", ולאחר מכן נענה על השאלות בחוברת העבודה.

מצ"ב קישור לסרטון:

<https://www.youtube.com/watch?v=WATaaigJ5vw>

(5 דקות, לכתוב בגוגל "אפיית מצות עבודת יד")

משימות 2 ו- 3 - מתאים להישג 2 – מושגים ולהישג 5 – הבנה ופרשנות:

* נכיר את קערת ליל הסדר: נצייר על הלוח את הקערה, ונמלא את תכנה בעזרת התלמידים.
* נעבור דבר אחרי דבר, נסביר מהו ולזכר מה, ואם יש דגשים מיוחדים – ניתן גם אותם. חשוב שהתהליך יהיה בשיתוף התלמידים, תוך שהם מעיינים בהלכות:
  + מרור (הלכות י"ט-כ') – זכר לכך שהמצרים מררו את חיינו. מקובל לאכול חסה או שורש לבן חריף (חזרת). יש לשים לב לנקות את המרור מתולעים עוד בערב פסח.
  + חרוסת (הלכות כ"א-כ"ב) – זכר לטיט, ולכן מזכירה טיט במרקם ובצבע (ויש שטוענים שגם בטעם...). מכינים אותה על ידי טחינת פירות כמו אגוזים, שקדים, תפוחים, תמרים ובננות.
  + זרוע (הלכות כ"ג-כ"ד) – זכר לקרבן פסח. צולים אותה על גחלים.
  + ביצה (הלכות כ"ג-כ"ד) – זכר לקרבן חגיגה. מבשלים אותה מראש.
  + כרפס (הלכה כ"ו) – כדי שיהיה מה לשאול... ירק שטובלים אותו במי מלח. יש להכין את מי המלח עוד טרם החג.
* ניתן זמן למלא בדף העבודה המצורף את תרשים הקערה ואת תכולתה, ולאחר מכן נענה על משימות 2 ו- 3 בחוברת העבודה.

משימה 4 - מתאים להישג 5 – הבנה ופרשנות:

* נאמר לתלמידים: למדנו את הכלל של לא אד"ו ראש ולא בד"ו פסח.
* נזכיר במקרה הצורך בקצרה את משמעות הביטוי.
* נראה כי לפי כלל זה – ליל הסדר יכול לחול במוצאי שבת.
* נשאל את התלמידים מה הבעיות העלולות להיווצר כשליל הסדר חל במוצאי שבת (למשל: מתי שריפת חמץ? איך אפשר לבשל לשבת – הרי כל הבית כבר אמור להיות כשר! אז בכלים של פסח או של חמץ? ואם בכלי פסח – גם אי אפשר, הרי אוכלים חלות! אי אפשר לאכול מצה לפני פסח וצריך לחם משנה לסעודות שבת! ועוד.)
* נעזר בחוברת העבודה המפנה להלכות שונות מהן נלמד על ההבדל בין ליל סדר שחל ביום חול רגיל לבין ליל סדר הצמוד לשבת.
* נמלא את הטבלה המצורפת בדף העבודה.

משימה 5 - מתאים להישג 5 – הבנה ופרשנות:

* נקרא את הלכה ט"ז ונבין את שאלתו של דביר מחוברת העבודה – איך כתוב "מצווה" על משהו שהוא לא ממש מצווה.
* ניתן דוגמא שזה כמו ילדה שאומרת לחברתה: "את חייבת לשמוע מה קרה לי", או ילד שאומר לחבר "אתה חייב לבוא לשחק איתנו מול..." הרי ברור שהילדים לא חייבים, אלא שהחברים שלהם רצו להדגיש להם את החשיבות של מה שהם אומרים. כך גם כאן.
* נענה על השאלות בחוברת העבודה.

**סיכום – ליל הסדר?**

* נאמר לתלמידים: בשיעור זה למדנו על ההכנות לליל הסדר, אך האם פעם חשבתם על משמעות השם ליל הסדר? אמנם יש בו סימנים אך אי אפשר לקרוא לו "לילה מסודר"!
* נשמע רעיונות מהתלמידים ונסביר: לפי רבי אהרון מקארלין מי שעושה את ליל הסדר יש לו סגולה לשנה מסודרת (ולא רק סדר בבית). בנוסף לפי המהר"ל השם בא לרמז לנו שכמו שבלילה הזה יש סימנים המורים לנו את הסדר של הלילה, כך הקב"ה מנהיג את העולם בסדר מסוים. לא תמיד אנו מבינים את הסדר, אך מאמינים שאין שום דבר מקרי.

**הצעות הוראה, המחשה ויישום**

* תרשים קערת הסדר
* שיתוף בחוויות אישיות
* דף עבודה

**הפנמה וערכים**

* חשיבות ההכנות לליל הסדר – הן טכנית (אוכל, סממנים וכו'), הן פיזית (שינה) והן רוחנית (לימוד).

**הרחבה – קרבן פסח:**

* נקרא את הלכה ט"ו המתייחסת לקרבן פסח, ונלמד עליו מעט: קורבן פֶּסַח הוא [קורבן](https://he.wikipedia.org/wiki/%D7%A7%D7%95%D7%A8%D7%91%D7%9F_(%D7%99%D7%94%D7%93%D7%95%D7%AA)) של [טלה](https://he.wikipedia.org/wiki/%D7%9B%D7%91%D7%A9_%D7%94%D7%91%D7%99%D7%AA) או [גדי](https://he.wikipedia.org/wiki/%D7%A2%D7%96_%D7%94%D7%91%D7%99%D7%AA) שהוקרב לראשונה בליל [מכת בכורות](https://he.wikipedia.org/wiki/%D7%9E%D7%9B%D7%AA_%D7%91%D7%9B%D7%95%D7%A8%D7%95%D7%AA) - המכה האחרונה, ערב יציאת בני ישראל ממצרים. בעקבות זאת נקבע כקרבן הקרב בכל שנה, מעת הכניסה לארץ-ישראל (בי"ד ב[ניסן](https://he.wikipedia.org/wiki/%D7%A0%D7%99%D7%A1%D7%9F) (ונאכל בליל ט"ו בניסן - חג המצות.

ניתן להרחיב עוד רבות – מידע מפורט נמצא במרשתת.

* נצפה בסרטון קצר שצולם בישוב עדי-עד בחבל בנימין (ליד שילה ושבות רחל) לקראת פסח תשע"ה. בסרטון רואים היטב את השלבים השונים. למורה שים לב – יש לבדוק את התאמת הסרטון לכיתתך!

<https://www.youtube.com/watch?v=1tW6JrMSzSg>

## **מדריך למורה - פרק ס"ג – ליל הסדר**

**זמן מוקצב:** שיעור אחד

תקציר: ביחידה זו נלמד מהן המצוות המיוחדות לליל הסדר, ובאיזה שלב בעת קריאת ההגדה מקיימים כל אחת מהן, אלו שינויים מיוחדים עושים בליל הסדר ומדוע, מהי חובת ההסבה וכיצד מקיימים אותה.

**מבנה השיעור:**

**פתיחה – מי חייב למי**

* נאמר לתלמידים: במכת חושך בני ישראל גילו היכן מחביאים המצרים בביתם כלי כסף וכלי זהב. כשיצאו ממצרים באו בני-ישראל לשאול כלים מהמצרים, וכשהללו טעו ש"אין להם", הוכיחו להם בני-ישראל שיש להם. לכאורה מעשה לא מוסרי! כך גם חשבו המצרים, ומאות שנים אחר כך פנו לאלכסנדר מוקדון שיכריע בין המצרים ליהודים, מי חייב למי.

הסיפור מופיע בגמרא (סנהדרין צ"א, א'). המצרים תובעים את היהודים, והיהודים בצרות. בא חכם אחד בשם גביהא בן פסיסא והתנדב לייצג את עם-ישראל במשפט. הוא נימק זאת באומרו: אם המצרים ינצחו – תטענו שניצחו איש הדיוט (פשוט, אינו חכם במיוחד). ואם אני אנצח – תאמרו שאני נציג של התורה ולא ניצחתי בזכות חכמתי.

המשפט החל, המתח גובר... המצרים טוענים לכסף מעם-ישראל, ועל גביהא בן פסיסא לענות. לאחר שהות הוא עונה: עם-ישראל היו עבדים למצרים 210 שנים. שישים ריבוא איש (600,000 איש) עבדו את מצרים ולא קיבלו על כך שכר. הביאו נא שכר של 600 אלף איש כפול 210 שנים, ונקזז לכם מהחוב את מה שלקחו עם-ישראל.

המצרים הופתעו לגמרי מהתשובה וביקשו שלושה ימים לחשוב. לאחר שלושה ימים התחדש המשפט, למצרים לא הייתה תשובה ועם-ישראל יצא כשידו על העליונה.

* נסכם: אחרי מכת חושך הייתה מכת בכורות ומיד אחריה יציאת מצרים. ליל הסדר שאנו חוגגים בימינו הוא זכר לאותה יציאה היסטורית, והפיכתנו מאוסף עבדים לעם של בני חורין. כעת ניגש לפרק ונראה את ההלכות המצביעות על היותנו בני חורין.
* נאפשר לתלמידים החפצים בכך לשתף לפי המוצע בחוברת העבודה – מנהג מיוחד שנהוג בביתם בליל הסדר או חלק בליל הסדר האהוב עליהם במיוחד (ולא רק לקיחת האפיקומן...)

**מהלך השיעור:**

משימה 1 – מתאים להישג 2 – מושגים ולהישג 5 – הבנה ופרשנות:

* נחוד חידות על סימני הסדר בשילוב הפניה להלכה הרלוונטית:
  + היו אוכלים ממני כזית כשבית המקדש היה קיים, מזמן

והיום במקום זה אוכלים... אפיקומן!

מי אני? (ב'4) \_\_\_\_\_\_\_\_\_\_\_\_\_\_\_\_\_\_\_\_\_

* + כשאוכלים אותי אומרים "זכר למקדש כהלל",

והיו כאלה שהיו מעדיפים לדלג על השלב הזה, למי ששואל....

מי אני? (ב'5) \_\_\_\_\_\_\_\_\_\_\_\_\_\_\_\_

* + אנחנו רביעייה ושותים אנו בהסבה בלב מלא גיל,

מול חברנו האחד שבאכילתו יושבים רגיל.

מי אנחנו ומי החבר הבודד? (ב'6) \_\_\_\_\_\_\_\_\_\_\_\_\_\_\_\_\_\_\_\_\_\_

* + אני צורת ישיבה של בני חורין, שזה כולנו לא לשכוח.

זה אמור להיות כיף אך לא תמיד זה כל כך נוח...

מי אני? (ב'7)

* + בזמן שבית המקדש קיים אומרים אותי על קרבן פסח

וכשאין בית מקדש – אומרים אותי שלוש פעמים. איזה מתח!

מי אני? (ב'8) \_\_\_\_\_\_\_\_\_\_\_

* נעבור לחוברת העבודה, נעתיק את הטבלה למחברת ונענה עליה.

משימה 2 - מתאים להישג 2 – מושגים ולהישג 5 – הבנה ופרשנות:

* נאמר לתלמידים: נניח יש חידון בית ספרי ונציג מהכיתה שלנו עולה וזוכה מקום ראשון. איך תספרו את זה לאחרים? האם תגידו ש(שם התלמיד) ניצח בחידון או תגידו "הכיתה שלנו ניצחה" / "זכינו מקום ראשון"? כנ"ל אם יש משחק כדורגל והקבוצה שאתם אוהדים ניצחה. האם תגידו "הקבוצה ניצחה" או "אנחנו ניצחנו"? וכן הלאה.
* נדון: מה הסיבה לכך?
* נשמע תשובות ונבין כי כשאנו חלק ממשהו ומרגישים שייכות אליו – לא ננקוט בגוף שלישי "הוא", אלא בגוף ראשון, "אני" / "אנחנו". וכך גם ביציאת מצרים. אנחנו צריכים להרגיש שהיינו שם ממש, בשעבוד ואחר כך ביציאה לחירות, ולכן אנו מצווים לומר "בכל דור ודור חייב אדם לראות את עצמו כאילו הוא יצא ממצרים", ולכן אנו מסבים. כי גם אנחנו חלק מזה.
* נעבור לחוברת העבודה, נקרא את הקטע ונענה על השאלות.

**סיכום - בשינוי**

* נאמר לתלמידים: בליל הסדר עושים מספר דברים שאינם כרגיל, פשוט כדי לעורר אותנו לשאול.
* נערוך רשימה של הדברים הנ"ל:
  + הטבלת כרפס במי מלח
  + הגבהת קערת ליל הסדר
  + מה שנזכר בארבע קושיות (הסבה, חמץ ומצה וכו')
  + ועוד רעיונות שיאמרו התלמידים.
* נעבור לדיון בחוברת העבודה ולסיכום השיעור נערוך "בנק רעיונות" שמטרתו שדרוג ליל הסדר: נתחלק לקבוצות של 3-4 תלמידים. כל קבוצה תכין משחק / חידון / הצגה לליל הסדר ותציג את המוצר מול כולם. כך כל תלמיד יצא הביתה עם בנק רעיונות ויוכל ליישם זאת בליל הסדר אצלו ולזכות את משפחתו.

**הצעות הוראה, המחשה ויישום**

* חידות
* דיון
* סיפור
* בנק רעיונות

**הפנמה וערכים**

* חשיבות ההשתתפות הפעילה בליל הסדר.

**הרחבה – סיפור:**

* נספר את הסיפור המופיע בחוברת העבודה, על הטייס בשבי הסורי וחוויית ליל הסדר שלו.

## **מדריך למורה – פרק ס"ו – שמחת יום טוב**

**זמן מוקצב:** שיעור אחד

**תקציר:** ביחידה זו נלמד מי חייב בשמחת יום טוב, כיצד מקיימים את מצוות השמחה ביום טוב, היחס לעניים תוך שמחת החג, הסעודות ודינים נוספים התורמים לאווירת יום טוב.

**מבנה השיעור:**

**פתיחה – לצוות על רגשות**

* נאמר לתלמידים: נושא השיעור הוא לשמוח ביום טוב. אבל יש כאן משהו מוזר... ציווי לשמוח? האם ניתן לצוות על רגשות? לומר לנו: "תרגישו כך וכך בזמן הזה והזה", "אסור לכם להרגיש כך וכך"...
* נשמע את התלמידים ונביא דוגמאות מהתורה לציוויים על הרגש: "ואהבת לרעך כמוך", "לא תשנא את אחיך בלבבך", "ואהבת את הגר", "לא תחמוד" ועוד.
* נקשיב לתשובות אפשריות מהתלמידים ונרחיב: על איסור "לא תחמוד" שואל האבן עזרא:

"לא תחמוד - אנשים רבים יתמהו על זאת המצווה, איך יהיה אדם שלא יחמוד דבר יפה בליבו כל מה שהוא נחמד למראה עיניו? ועתה אתן לך משל". וכאן מביא האבן עזרא משל על כפרי שיודע שלעולם לא יוכל להתחתן על בת המלך, בגלל פער המעמדות, ולכן אין לו אפילו טעם להתאוות לכך ולרצות את זה. הוא מבין בשכל שזה פשוט לא שייך אליו. ומסיים האבן עזרא: "על כן הוא ישמח בחלקו ואל ישים אל ליבו לחמוד ולהתאוות דבר שאינו שלו, כי ידע שהשם לא רצה לתת לו, לא יוכל לקחתו בכוחו ובמחשבותיו ותחבולותיו, על-כן יבטח בבוראו שיכלכלנו ויעשה הטוב בעיניו".

* נסביר: האבן עזרא פונה להיגיון, לשכל, ומשם ניתן לשלוט על הרגש. אם אנחנו מבינים שמשהו לא שייך לנו, וסומכים על הקב"ה שישלח לנו מה שכן שייך לנו – אין מקום לתאווה. וכך גם בשאר ציווי הרגש – אם נבין שחברי הוא חלק ממני – ממילא אם אוהב את עצמי אהיה מסוגל לאהוב גם אותו. או נניח בשמחת בר/בת מצווה או חתונה – מבינים את גודל המעמד וייחוד השעה וזה מביא לשמחה, וכן הלאה.
* נקשר זאת לחגים: הציווי הוא "ושמחת בחגך". בחגים אנחנו עוצרים רגע, מתבוננים בכל הטוב שהקב"ה הרעיף עלינו: חג סוכות – חג האסיף, אחרי שמסיימים להכניס את התבואה והפירות הביתה ומודים לה' על השפע. ויודעים שמה שקיבלנו זה בדיוק מה שמגיע לנו, ומה שמישהו אחר קיבל זה חלקו. חג שבועות – חג הקציר, חג הביכורים – מתחילה עונת הקציר ומביאים ביכורים, וגם כאן יש הודיה גדולה לה', וכן שאר החגים.

**מהלך השיעור:**

משימה 1 ו- 2 – מתאים להישג 5 – הבנה ופרשנות:

* נקרא מחוברת העבודה את הפסוקים מספר דברים המצווים על השמחה בחג הסוכות.
* נדון לפי ההצעות בחוברת על השמחה והאתגר, ונבקש מתלמידים לשתף על צורות שונות לשמחה שהם ראו / חוו (ריקוד של מצווה / הוללות / שירים / אורחים וחברים / סעודה וכו').
* נסביר את הביטוי "חציו לה' וחציו לכם" ונוודא הבנה.

משימה 3 – מתאים להישג 5 – הבנה ופרשנות ולהישג 6 – ערכים:

* נספר לתלמידים: שלמה אוהב מאוד שוקולד חלב ומוצריו, אך למתניה אסור מוצרי חלב, ולעומת זאת הוא מאוד אוהב דוריטוס חמוץ-חריף. שלמה לא אוהב בכלל דוריטוס, מתובל מידי לטעמו... כשהם רוצים לשמח אחד את השני – האם שלמה ייתן למתניה שוקולד ומתניה ייתן לשלמה דוריטוס? וודאי שלא! רוצים לשמח את הזולת ולא את עצמנו ולכן שלמה יקנה דוריטוס ומתניה יקנה שוקולד.

כך גם בחג. יש הנחיה כללית איך לשמוח ומה יכול לשמח, אבל אם מישהו לא אוהב יין או מקפיד לא לאכול בשר – לא כופים אותו לעשות את זה. המטרה היא לשמוח, לא להתענות.

* נעבור על המקרים בחוברת העבודה ונענה בעל-פה את הדין בכל מקרה.

משימה 4 – מתאים להישג 5 – הבנה ופרשנות:

* נענה על השאלות בחוברת העבודה ונאפשר לתלמידים לשתף על הידור בחג בביתם. יש משפחות שיש להם אוכל מיוחד השמור לחגים. למשל קניידלך רק בליל הסדר או בשר מסוים וכו'.

משימה 5 - מתאים להישג 4 – מבנה ולהישג 5 – הבנה ופרשנות:

* נקרא את פרק מ"ז הלכות ט"ו-ט"ז ונאפשר לתלמידים לשתף במנהגי הבדלה שונים (עמידה / ישיבה / צחוק אל היין / כיבוי אור / שיר מיוחד וכו').
* נעבור אל דף העבודה ונמלא את התרשים במשימה 5.

משימה 6 – מתאים להישג 5 – הבנה ופרשנות:

* נעבור על ההלכות לפי ההפניה בחוברת העבודה ונערוך רשימה של ההכנות לשבת וליום טוב.

**סיכום – ההבדל בין שבת ליום-טוב**

* נאמר לתלמידים: ישנם כמה הבדלים בין שבת ליום טוב, למשל עניין בישול – "אוכל נפש", אך אנו נתמקד כעת בהבדל אחר:

השבת מגיעה באופן אוטומטי כל שבוע. כל שבעה ימים יש שבת, ולא משנה מה נעשה בשביל זה או לא נעשה. לכן בקידוש אומרים: "מקדש השבת". זה משהו מלמעלה. החג לעומת זה הוא מלמטה. כל חודש מקדשים את החודש וסופרים את הימים עד בוא החג. החג כבכיול יותר תלוי בנו, ולכן בקידוש אומרים "מקדש ישראל והזמנים", עם ישראל מקדש את הזמן, את החג.

יש מדרש המבהיר יפה עד כמה התורה שייכת לנו, בני האדם, ולא למלאכים (שבת פ"ח ע"ב):

"ואמר רבי יהושע בן לוי: בשעה שעלה משה למרום אמרו מלאכי השרת לפני הקדוש ברוך הוא: "ריבונו של עולם, מה לילוד אישה בינינו?" אמר להן: "לקבל תורה בא". אמרו לפניו: "חמודה גנוזה שגנוזה לך תשע מאות ושבעים וארבעה דורות קודם שנברא העולם, אתה מבקש ליתנה לבשר ודם?"... אמר לו הקדוש ברוך הוא למשה: "החזיר להן תשובה!"... אמר לפניו: "ריבונו של עולם, תורה שאתה נותן לי, מה כתיב בה? "אנכי ה' אלוקיך אשר הוצאתיך מארץ מצרים". אמר להן: למצרים ירדתם? לפרעה השתעבדתם? תורה למה תהא לכם? שוב מה כתיב בה? "לא יהיה לך אלוקים אחרים", בין הגויים אתם שרויין שעובדין עבודה זרה? שוב מה כתיב בה? "זכור את יום השבת לקדשו". כלום אתם עושים מלאכה שאתם צריכין שבות? שוב מה כתיב בה? "לא תישא", משא ומתן יש ביניכם? שוב מה כתיב בה? "כבד את אביך ואת אמך". אב ואם יש לכם? שוב מה כתיב בה? "לא תרצח", "לא תנאף", "לא תגנוב", קנאה יש ביניכם, יצר הרע יש ביניכם?" מיד הודו לו לקדוש ברוך הוא... מיד כל אחד ואחד נעשה לו אוהב ומסר לו דבר..."

* נשאל את התלמידים מה הם לוקחים איתם מהמדרש הזה.
* נשמע תשובות ונסכם: מהמדרש רואים על כמה התורה שייכת לנו, בני האדם. עד כמה הציוויים בה מתאימים לנו. בחלק מהמצוות יותר קל לראות את ההתאמה, בחלק קשה יותר, אבל מניחים שאם התורה נכתבה על ידי אותו אלוקים, הקב"ה, אז גם מה שאיננו מבינים או קשה לנו לקבל – שייך אלינו. ולכן גם מצוות "ושמחת בחגך" קשורה אלינו, ודווקא זו מצווה שכיף לקיים וקל להבין. שנזכה!

**הצעות הוראה, המחשה ויישום**

* דיון כיתתי ושיתוף אישי

**הפנמה וערכים**

* שמחת החג – ציווי על רגשות – אפשרי
* הידור מצווה – כל משפחה לפי מנהגיה

## **מדריך למורה - פרק ס"ז – איסור מלאכה ביום טוב**

**זמן מוקצב:** שני שיעורים / שיעור כפול

**תקציר:** ביחידה זו נלמד מה מהם המועדים שבהם נאסרה עשיית מלאכה מהתורה ובאיזה מועד נאסרה עשיית מלאכה מדברי חכמים, אלו מלאכות אסורות ביום טוב ואלו מלאכות מותרות, ובאלו אופנים מותר להשתמש באש ביום טוב.

**מבנה השיעור:**

**פתיחה –** דווקא שש

* נאמר לתלמידים כי יש מספר ימים בשנה בהם צריך לשבות ממלאכה מהתורה, כי אלו ימים טובים.
* נקרא את הלכה א' ונספור על כמה ימים מדובר.
* נראה כי מדובר על שישה ימים, ונסב את תשומת לב התלמידים שדווקא ששת ימות השבוע נחשבים "ימי המעשה", ולאחריהם מגיעה שבת. כאן מדובר על שישה ימים בשנה שבהם נמנעים ממלאכה – ויתכן ואין זה מקרה.

**מהלך השיעור:**

משימה 1 – מתאים להישג 2 – מושגים ולהישג 5 – הבנה ופרשנות:

* נאמר לתלמידים: הלכה א' היא מאוד מובנת, פרט לשני ביטויים בה.
* נשאל מה הביטויים, ונאמר כי בשיעור זה אחת המטרות שלנו היא להבין את הביטויים ומשמעותם (הביטויים הם "מלאכת עבודה" ו"מלאכה לצורך אכילה" ["מלאכת אוכל נפש"])
* נחלק את דף העבודה ונבקש למלא בזריזות את המועדים על ציר הזמן, לפי ההוראות המצורפות.

משימה 2 - מתאים להישג 2 – מושגים ולהישג 5 – הבנה ופרשנות:

* נאמר לתלמידים: הלכה ב' מסבירה את אחד הביטויים שרצינו להסביר. קראו אותה והסבירו את הביטוי.
* נשמע את התשובות ונכתוב על הלוח: מלאכת אוכל נפש – מלאכה הקשורה ישירות להכנת האוכל.
* נבקש להעתיק את המושג למחברת.
* נמשיך: הלכות ג'-ט' מסבירות כיצד ניתן להדליק אש ביום טוב. ניתן כעת רשימת מקרים. עליכם יהיה להקשיב למקרה, לקרוא בהלכה, לפסוק ובמידת האפשר לנמק (כל המקרים מתרחשים ביום טוב):
  + אני רוצה להדליק אש חדשה (שני נימוקים).
  + אני מדליקה נר מאש שכבר דולקת.
  + אני מציתה גפרור על ידי חיכוך בקופסת הגפרורים.
  + אני מדליקה את הגפרור מנר שכבר דולק מערב חג.
  + אני מכבה אש דולקת (אפילו שהדלקתי אותה ביום טוב מאש קיימת). נימוק:
  + אני רוצה לכבות גפרור שהדלקתי מאש קיימת. כיצד עליי לעשות זאת?
  + אני מדליקה את הגז בעזרת מצית או מצת חשמלי.
  + אני מדליקה את הגז בעזרת גפרור שהצתתי מנר שדלק מערב יום טוב.
  + אני חוששת שהסיר יישרף כי הלהבה חזקה מידי. מה עליי לעשות?
  + סיימתי לבשל וכעת אני רוצה לכבות את האש כרגיל על ידי הכפתור.
  + סיימתי לבשל. כיצד עליי לכבות את האש?
  + שכחתי לכוון את השעון של הגז. האם אוכל לכוון כעת אחרי שהאש דולקת?
  + אין לי שעון לגז ואני רוצה לכבות את האש. מה עליי לעשות?
  + הרתחתי מים לכיבוי האש, האם מותר לי לשפוך אותם?
* נעבור לדף העבודה ונשלים את התרשים על מלאכות המותרות ביום טוב וכאלה האסורות.

משימה 3 ומשימת אתגר - מתאים להישג 5 – הבנה ופרשנות:

* נענה על השאלות בחוברת העבודה. שאלות אלו מסכמות את מה שלמדנו במשימה הקודמת. קודם זה היה דרך מקרים, כעת זה בסיכום ולכן המשימות משלימות אחת את השנייה.
* נוודא שהתלמידים מבינים מה זה "גרמא", מלשון "נגרם", ומדוע זה מותר.

להרחבה - על הדלקת כיריים ביום טוב – מכון צומת:

<https://www.zomet.org.il/?CategoryID=399&ArticleID=885>

**הרחבה – בישול מיום ליום**

* נקרא את הלכות י"א ו-י"ב, וננסה להבין את ההיגיון המנחה את ההלכה – מתי מותר לבשל ומתי לא:
  + מליל יום טוב לצורך היום – מותר.
  + מיום טוב ליום המחרת (אפילו אם גם הוא יום טוב) – אסור.
  + מיום טוב שחל ביום שישי לצורך שבת – אסור, אלא אם כן עשו מראש "עירוב תבשילין".
* נבין כי כל יום טוב עומד בפני עצמו ולכן מותר להכין בו אוכל אבל רק לצורך אותו יום.
* נרחיב כי הקדושה של שבת גדולה יותר מקדושת יום טוב, לכן מותר לבשל מיום טוב לשבת במידה ועשו עירוב תבשילין.

**סיכום – לא הכול מותר**

* נאמר לתלמידים: בהלכה י"ג מוזכרות ארבע מלאכות שהן אמנם מלאכת אוכל נפש ובכל זאת אסורות ביום טוב.
* נבקש לקרוא את ההלכה, לומר מהן ארבעת המלאכות ומה הטעם לאסור אותן.

**הצעות הוראה, המחשה ויישום**

* מקרים בהם התלמידים צריכים לפסוק

## **מדריך למורה – פרק ס"ח – חול המועד**

**זמן מוקצב:** שיעור אחד

**תקציר:** ביחידה זו נלמד על אופי חול המועד, במה ימים אלו דומים ליום חול ובמה הם דומים לשבת, וכן נלמד מה מותר ומה אסור לעשות בחול המועד.

להלן פירוט של הדברים בהם נעסוק: שמחת ימי המועד, כבוד ימי חול המועד, לימוד תורה בימי חול המועד, איסור מלאכה, המלאכות המותרות, כיבוס וגיהוץ, תספורת וגילוח, נסיעה, מעבר דירה, מסחר, עובד שכיר, מכירת מזון, בניין, תיקון בגדים.

**מבנה השיעור:**

**פתיחה – חול המועד – חול או מועד?**

* נתחיל את השיעור בעיגולים המופיעים בחוברת העבודה בין משימות 2 ל- 3.
* נשרטט על הלוח את העיגולים ונשלים בעזרת התלמידים. עיגול אחד מציין את ימות החול - מבחינת לבוש, סעודות, הליכה לעבודה, תפילה ושאר מלאכות. לעומתו נצייר עיגול המסמן את ימות המועד – מבחינת לבוש, סעודות וכו' – לפי אותם קריטריונים. נמלא את העיגולים בעזרת התלמידים, ולאחר מכן נצייר ביניהם עיגול שלישי, שהיקפו נוגע גם בעיגול של ימות החול וגם בעיגול של המועד. בעיגול השלישי נכתוב "חול המועד" ונמלא אותו לפי אותם קריטריונים. יש להניח שיהיו תשובות סותרות בחלק מהסעיפים. למשל ב"תפילה" הבסיס הוא תפילת יום חול עם שינויים קלים ותוספות, אך לעומת זאת "בגדים" – יש כאלה שלובשים לגמרי בגדי יום חול ויש כאלה שישימו חולצה לבנה או חגיגית. או "עבודה" – יש כאלה שהולכים לעבוד כמעט כרגיל (רופאים ואחיות, נהגים, מוכרים) ויש כאלה שלוקחים ימי חופש (אנשי חינוך או אנשים שמנצלים את ימי החופש שלהם דווקא בחול המועד). חשוב לראות את הסתירות האלה ולכבד כל אחת מהתשובות. אין "נכון" ו"לא נכון", כל משפחה לפי מנהגיה. הסתירות רק מחדדות את המיוחד בימים הללו, שהם לא לגמרי יום חול אך גם אינם מועד.

**מהלך השיעור:**

משימה 1 – מתאים להישג 4 – מבנה, ולהישג 5 – הבנה ופרשנות:

* נאמר לתלמידים שהמשימה הראשונה היא לא לימוד לפי נושא, כפי שאנו רגילים, אלא לימוד רוחב. כלומר אנחנו לא לומדים את תוכן ההלכה לפי ההקשר שלה אלא לפי המבנה שלה.
* נשרטט על הלוח את התרשים כפי שהוא מופיע בחוברת העבודה, אך לא נמלא אותו.

|  |  |  |
| --- | --- | --- |
| מבנה א |  | מבנה ב |
|  |  |  |
| דין |  | טעם |
|  |  |  |
| טעם |  | דין |

* נקרא יחד את הלכות א', ג', ו' ו- ט', ונשייך כל הלכה למבנה המתאים לה. בחלק מההלכות מופיע קודם הדין ואז ההסבר, הטעם, ובחלק – קודם הטעם ואז הדין.
* נכתוב מתחת לכל מבנה את האותיות של ההלכות השייכות לו.
* ניתן עבודה עצמאית במחברות: לאחר שעשינו יחד את המיון של כל הלכה לאיזה מבנה היא שייכת, על כל תלמיד לכתוב לבד במחברת את הפירוט. ניתן לסדר זאת בטבלה, כשהכותרות הן "האות" (המייצגת את ההלכה), "הדין" ו"הטעם".
* נעבור יחד על התשובות.

משימה 2 – מתאים להישג 3 – לשון חכמים, ולהישג 5 - הבנה ופרשנות:

* נקרא את הלכה ב' ונשים לב שמופיעה בה המילה "מצווה".
* נתבונן בשלושת הפירושים האפשריים למילה זו, לפי המופיע בחוברת העבודה, ונסביר בעל-פה את הכוונה כאן (אפשרות שלישית).

משימה 3 – מתאים להישג 5 – הבנה ופרשנות:

* נשים לב שגם כאן הלימוד הוא לרוחב, ולא רק לפי נושא.
* נכתוב על הלוח ארבע כותרות, ונשאיר ליד כל כותרת מקום לכתוב. הכותרות:
  + מי?
  + מדוע?
  + כיצד ראוי?
  + כיצד לא ראוי?
* נקרא את הלכה א' ונזמין ללוח תלמידים כדי לענות על סעיפי "מי" ו"מדוע".
* נקרא את הלכות ב' ו- ג' ונזמין ללוח תלמידים לענות על סעיף "כיצד ראוי" (סך הכול שלוש דוגמאות כדי ליצור את האווירה המתאימה לימי חול המועד).
* נקרא את הלכות ו'-ט', י"א, י"ג, ט"ו, י"ז ונזמין ללוח תלמידים לענות על סעיף "כיצד לא ראוי" (סך הכול שלוש דוגמאות של דברים שנמנעים מהם כדי לא לפגוע באווירה המתאימה לימי חול המועד).

משימה 4 - מתאים להישג 4 – מבנה ולהישג 5 – הבנה ופרשנות:

* נקרא את הלכה ה' ונראה כי ישנם חמישה סוגי מלאכות אותן מותר לעשות בחול המועד.
* ניצור אצל התלמידים הזדהות עם הדמויות והסיפור המופיעים בחוברת העבודה. מטרת הסיפור והדמויות היא להבהיר שחול המועד הוא לא סתם ימים בין יום טוב לחול, אלא ימים עם מעמד מיוחד שמייצר הזדמנות חד פעמית למשהו אחר. בחינה אחרת של עבודת ה' שבאה לידי ביטוי בסיטואציה המוזכרת בחוברת העבודה.
* נקרא את המקרה מחוברת העבודה משימה 4, ונעבור למלא את הטבלה בדף לתלמיד.

משימה 5 – מתאים להישג 5 – הבנה ופרשנות:

* ניתן עבודה עצמאית / בזוגות: לקרוא את הלכות ו'-ט' ולמלא את הטבלה בדף העבודה. ליד כל מקרה לכתוב את הדין ואת הטעם.
* נעבור יחד על התשובות ונוודא שהחומר הובן כראוי.

**סיכום – מותר או אסור**

* נשחק את משחק הסיכום המופיע בחוברת העבודה. להלן רעיונות למקרים (כל מקרה מוצג על ידי תלמיד אחר, ושאר התלמידים צריכים לומר האם הדבר מותר או אסור ולמה):
  + שיפוץ הבית
  + שטיפת הבית
  + קניית בגדים חדשים
  + כיסוח גינה
  + שתילת שתילים חדשים בגינה
  + השקיית הגינה
  + הכנת עבודה לבית הספר
  + השלמת שיעורי בית בחשבון
  + התרמה לעמותת צדקה
  + מיון משחקים בבית
  + קריאת ספר חול
  + יציאה לטיול
  + חתונה / בר מצווה
  + מסיבת יום הולדת
  + ועוד...

**הצעות הוראה, המחשה ויישום**

* דף עבודה
* לימוד אישי ולימוד בחברותא
* דיון
* משחק סיכום

**הפנמה וערכים**

* חול המועד – לא לגמרי יום חול ולא לגמרי מועד... ויש לו הלכות משלו שכדאי לדעת!

## **מדריך למורה – פרק ס"ט – עירוב תבשילין**

**זמן מוקצב:** שיעור אחד

**תקציר:** ביחידה זו נלמד על עירוב תבשלין – מהו? מדוע צריך אותו? מתי עושים אותו? כיצד עושים אותו? מה הדין של מי שלא עירב? ו... האם ולמה צריך לאכול את העירוב.

**מבנה השיעור:**

**פתיחה – יום טוב שצמוד לשבת**

* נפתח בחוברת העבודה בדיון לפני משימה 1, ונפעל לפי ההנחיות: נפתח יומנים, ונבדוק באלו ימי חלים החגים הבאים: ראש השנה, סוכות, שמחת תורה, שביעי של פסח, שבועות.
* נבדוק האם אחד מהחגים הנ"ל חל בחמישי בערב ולמחרת ביום שישי, כלומר האם החג צמוד לשבת.
* נבקש מהתלמידים להיזכר במקרה כזה, בו יום טוב היה צמוד לשבת, ונשאל:
  + אלו מההכנות לכבוד השבת עשיתם ביום טוב עצמו ואלו מהן עשיתם כבר בערב החג?
  + ציינו דבר אחד שהיה שונה או מיוחד באותו **יום טוב** לעומת יום טוב שלא חל בערב שבת.
  + ציינו דבר אחד שהיה שונה או מיוחד באותה **שבת** לעומת שבת רגילה.
* נסביר כי כשיום טוב חל צמוד לשבת – מותר לנו להכין מיום טוב לשבת, כיוון שהקדושה של יום טוב פחותה מקדושת השבת וביום טוב מותר לבשל. מצד שני, לא רוצים שיום טוב יהפוך ליום חול, לכן הגבילו את ההכנות רק לצורך השבת עצמה. והסימן לכך הוא עירוב תבשילין. ערוב מלשון לערבב, כביכול מערבבים את התבשילים של יום טוב עם תבשילי השבת והדבר מתיר את ההכנות לשבת.

**מהלך השיעור:**

משימה 1 – מתאים להישג 4 – מבנה, ולהישג 5 – הבנה ופרשנות:

* נחלק את דפי העבודה. בעקבות ההקדמה שעשינו ולימוד הלכה א' – התלמידים יוכלו בקלות למלא את התרשים.
* נשאל: מהו הטעם הנוסף לעירוב? מופיע בהלכה ב'.

משימה 2 – מתאים להישג 3 – לשון חכמים, ולהישג 5 - הבנה ופרשנות:

* נביא לכיתה שני סוגי מאכלים הראויים לשמש כעירוב: לחם, תבשיל, ביצה קשה, בשר או דג.
* נדגים לתלמידים כיצד מבצעים את העירוב.
* ניתן לבקש מהתלמידים שינחו בעצמם את המורה מה עליו לעשות (לקחת את העירוב, לברך [לא בשם ומלכות], להניח בצד, לאכול רק בזמן סעודה שלישית ובכך להרוויח גם אכילת עירוב וגם סעודה שלישית).
* נאמר כי ההלכות מופיעות בהלכות ג'- ה' ו- ט'. במידה והתלמידים מנחים את המורה מה לעשות – ניתן לשאול אותם שאלות כגון: "שכחתי לערב וכבר הגיע יום טוב בין השמשות", או "אני רוצה לאכול את העירוב דווקא בסעודה שנייה כי הוא בשרי ולא בסעודה שלישית, האם אפשר?" וכן שאלות נוספות.
* נוודא שהתלמידים מבינים את לשון ההלכה, מה פירוש "שיעורו כזית" ומה פירוש "בין השמשות".

משימה 3 – מתאים להישג 5 – הבנה ופרשנות:

* נפנה לדף העבודה משימה 2. יש שם סיכום לכל מה שנלמד עד כה בנושא עירוב תבשילין. רצוי לתת לכל תלמיד לסכם לבד ולמלא לבד בדף, ולאחר מכן לעבור יחד בכיתה.

משימה 4 - מתאים להישג 5 – הבנה ופרשנות:

* נקרא את הלכות ו'-ז' – על עירוב שעושה רב העיר.
* נסביר כי מטרת העירוב של הרב היא רק "גיבוי", ואינה פותרת את אנשי העיר מלעשות עירוב בעצמם. זה לא כמו קידוש שאדם אחד עושה ויכול להוציא ידי חובה אלף איש. כל משפחה צריכה עירוב משל עצמה. ובכל זאת הרב עושה כדי לעזור למי שלא עשה בלי שהתכוון לכך.
* נראה כי כדי שהערוב יהיה שייך לכלל תושבי העיר – הרב עושה פעולה מסוימת.
* נעבור לחוברת העבודה למשימה 4 ונענה מה הדין לגבי כל אחת משלוש המשפחות המופיעות שם.

משימה 5 – מתאים להישג 4 – מבנה, ולהישג 5 – הבנה ופרשנות:

* נעבוד על פי ההצעה בחוברת העבודה. להצעה זו יש יתרון של לימוד עצמאי, יתרון של לימוד רוחב, ויתרון של הבנת ההלכה ומתוכה העמדתה בתוך מבנה, תוך מציאת המילה המתאימה הפותחת או סוגרת את אחד מרכיבי המבנה.

**סיכום – לא אד"ו ראש ולא בד"ו פסח**

* נכתוב על הלוח "לא אד"ו ראש ולא בד"ו פסח".
* נשאל את התלמידים אם מישהו נתקל פעם בביטוי הזה או יכול לנסות להבין אותו.
* נסב את תשומת לב התלמידים שבתחילת השיעור כשפתחנו יומנים לראות איזה חג יכול לחול סמוך לשבת – לא כל החגים היו שם. חג אחד היה חסר.
* נשלח את התלמידים לגלות מהו החג החסר ונראה שחג ראשון של פסח (ליל הסדר) – לא שם.
* נשאל: מדוע? למה שמו נעדר מרשימת החגים?
* נצביע על המשפט שעל הלוח ונאמר: כאן טמונה התשובה.
* ניתן לתלמידים עוד רגע לנסות לפצח את החידה ונרמוז: אד"ו ו- בד"ו קשורים למשהו בשבוע, "ראש" ו"פסח" קשורים למעגל השנה.

יש להניח שבשלב זה התלמידים יבינו ש"ראש" זה ראש השנה, ו"פסח" זה חג ראשון של פסח. כעת נותר להבין מה זה אד"ו ו- "בד"ו".

* נרמוז להם שאלו ימות השבוע וניתן להם לנסות להבין לבד את המשפט.

לאחר כמה ניסיונות נסכם ונסביר: לא אד"ו ראש – הכוונה היא שחג ראשון של ראש השנה לא יחול לעולם בימים א', ד' או ו' (ליל שבת). הכוונה היא ליום החג, לא לליל החג. כלומר החג לא יתחיל במוצאי שבת, בשלישי בערב, בחמישי בערב. הוא יכול לחול בימים א' בערב, ב' בערב, ד' בערב (ואז יצטרכו עירוב תבשילין – החג יהיה בימים חמישי ושישי ויהיה צמוד לשבת) או ליל שבת (אלא שאז לא צריך עירוב תבשילין, כי אסור להכין משבת ליום טוב, רק ההפך מותר).

חג ראשון של פסח (ליל הסדר) – לא יחול לעולם בימים ראשון בערב, שלישי בערב, חמישי בערב. הוא כן יכול לצאת במוצאי שבת (אלא שאז לא צריך עירוב תבשילין, כי אסור להכין משבת ליום טוב, רק ההפך מותר), שני בערב, רביעי בערב, ליל שבת. כך יוצא שבחג ראשון של פסח לעולם לא צריך עירוב תבשילין, כי מעולם הוא לא חל סמוך לשבת (אלא אם כן בחו"ל ואז יש יום טוב שני של גלויות וזה משהו אחר).

**הצעות הוראה, המחשה ויישום**

* דף עבודה
* המחשת העירוב על שלביו השונים

**הפנמה וערכים**

* הרחבה – הביטוי "לא אד"ו ראש ולא בד"ו פסח".
* אחריות אישית – כל משפחה עושה עירוב לעצמה, מול אחריות ציבורית של רב העיר או הקהילה – לדאוג למי ששכח / לא הספיק / לא עשה כראוי ושאר מצבים שנוצרים.

## **מדריך למורה - פרק ע' – בין פסח לעצרת**

**זמן מוקצב:** שני שיעורים / שיעור כפול

**תקציר:** ביחידה זו נלמד מהי מנחת העומר ומהו איסור חדש, מהי מצוות ספירת העומר וכיצד מקיימים אותה, ומה דינו של מי שלא ספר את ספירת העומר בכל הימים.

**מבנה השיעור:**

**פתיחה –** קרבן העומר ואיסור חדש

* נאמר לתלמידים: הלכה א' עוסקת בקרבן העומר ובאיסור "חדש". האיסור הוא לאכול מהתבואה החדשה של אותה שנה, עד שלא מקריבים את קרבן העומר, ביום הראשון של חול המועד פסח.
* נצפה בסרטון הממחיש את עניין קרבן העומר ואיסור חדש (תבחרו לפי ההתאמה לכיתה).

<https://www.youtube.com/watch?v=jpL4h1OtP_A>

(שתי דקות, סרטון של המדרשה לידע המקדש)

<https://www.youtube.com/watch?v=0tWm-ygTcwY>

(סרטון למורה, 4 דקות, פחות אטרקטיבי לתלמידים כי המון מלל ומעט מדיה. "ניצוץ מן המקדש", בהפקת המדרשה לידע המקדש)

<https://www.youtube.com/watch?v=feby2V2Ulmo>

(סרטון של 3.5 דקות, צילום של שחזור הנפת העומר)

**מהלך השיעור:**

משימה 1 – מתאים להישג 5 – הבנה ופרשנות, ולהישג 6 – ערכים:

* נחלק לתלמידים דף עבודה ובו ציר זמן.
* נקצה זמן ללימוד עצמי של הלכות א' ו- ד' והשלמת הציר.
* נדון: לספירה קוראים "ספירת העומר". למה העומר כל כך חשוב, עד שמזכירים אותו יום-יום במשך 50 יום? למה לא קוראים לספירה "ספירה מפסח" או "ספירה לקראת מתן תורה"?
* נשמע תשובות ולאחר מכן נאמר שיש לכך כמה פירושים, בחרנו להביא אחד מהם: הספירה היא לא מפסח, אלא מהעומר. חג השבועות הוא ביום החמישים מהעומר, לא מפסח. זה הבדל של יום. למעשה יוצא שסופרים בין מנחת העומר למנחת שתי הלחם, וחג השבועות הוא כל כולו יוצא מכך שביום החמישים מקריבים את שתי הלחם:
* נדבר על אופן הספירה – לא מהרבה למעט, כלומר לא סופרים אחורה – 50, 49 וכן הלאה, אלא מתקדמים קדימה – כל יום קומה נוספת.
* נשאל את התלמידים אם יש להם רעיונות מדוע זה כך. נדמה זאת לספירה לצלצול בסוף יום. פעמים רבות שופרים "עשר, תשע" וכו', וכנשמע הצלצול יום הלימודים מסתיים. המשימה הושלמה. לעומת זאת בספירה קדימה של ספירת העומר, ביום הארבעים ותשעה המשימה רק מתחילה. הספירה האיטית מהווה ביטוי וציפייה להשתלמות, לתיקון המידות, ומגמתה היא שנצויד בכלים אמתיים שבאמצעותם נהיה מסוגלים לקבל את התורה ביום החמישים.

ספירת העומר איננה עניין טכני; הספירה עצמה היא עצמה ביטוי להכנה, לתהליך, לרצון להשתכלל, לעבוד על מידות הנפש ולתקנן. תהליך זה הוא עצמו המטרה.

* נענה על השאלות בחוברת העבודה.

משימה 2 - מתאים להישג 5 – הבנה ופרשנות:

* נלמד את הלכות ד'-י"א וננחה את התלמידים למלא את הכרטיסיות בדף העבודה.
* נקרא לתלמיד מתנדב ונציג כאילו אנו לפני תפילת ערבית. על המורה לשאול: "כמה היום לעומר?" ועל התלמיד לענות: "אתמול היה \_\_\_\_ (כך וכך)". בשלב זה המורה מתפלא: "למה אתה עונה לי בצורה מוזרה כל כך? מה הבעיה שלך להגיד שהיום \_\_\_\_? מה זה, שיעור חשבון, אני צריך לחשב כמה זה \_\_\_\_ + 1?"
* נבקש מהתלמידים לקרוא את הלכה י"א ולהסביר את תשובת התלמיד, שענה בדיוק כפי שנדרש ממנו.
* נזמין שני תלמידים מתנדבים ונאמר להן שהן תלמידות. לקחו את הכיתה שלהן לסיור מיוחד בירושלים, הכנה לשבועות, ובערב הן הגיעו לכותל וכעת מתפללות ערבית.
* ננחה תלמידה אחת לעשות את עצמה מתפללת ולברך על ספירת העומר (כמובן בלא שם ומלכות) ותלמידה שנייה תתפלל אך מיד תספור, ללא ברכה.
* נודה לתלמידות ונשאל את הכיתה מאיזו עדה כל תלמידה (הלכה י"ב).

משימה 3 - מתאים להישג 5 – הבנה ופרשנות:

* נקרא את הדו שיח בין דביר לאוריה ולאחר מכן נלמד את הלכה י"ג, נראה מי מהשניים צודק ולמה.
* נלמד את הלכות י"ג-ט"ו ונפסוק מה ההלכה בכל אחד מהמקרים המופיעים בחוברת העבודה.

**הרחבה – אבלות בימי הספירה**

* נאמר לתלמידים: ימי ספירת העומר הם ימי אבלות, כפי שוודאי רובכם יודעים.
* נזכיר (בעזרת התלמידים) כי הסיבה לאבלות היא מותם של תלמידי רבי עקיבא, כיוון ש"לא נהגו כבוד זה בזה".
* נדגיש כי אפשר ללמוד תורה כל היום ולהיות בקיא בכל הגמרא, אבל "דרך ארץ קדמה לתורה", ומידות, מעשים טובים ויחס נאות לזולת חשובים לא פחות מהלימוד עצמו. הלימוד צריך להביא לידי מעשה, להשפיע על החיים שלנו ולא להישאר משהו תיאורטי בלבד.
* נקרא את הלכות ט"ז-י"ז ונציין שניים ממנהגי האבלות בתקופה זו.

**הרחבה – פסח שני**

* נאמר לתלמידים כי בימי הספירה יש לנו חג קטן, שכמעט לא מציינים אותו, ולא – לא מדובר על יום העצמאות או יום ירושלים. מדובר על חג ההזדמנות השנייה.
* נשאל על איזה חג מדובר ובעזרת התלמידים נגלה כי הכוונה לפסח שני.
* נרחיב כי פסח שני לא היה חג מתוכנן. הוא שונה משאר החגים שהקב"ה העניק לנו, כי זה חג שהעם ביקש.
* נשאל מי מהתלמידים זוכר את הסיפור מאחורי החג. נקשיב לתשובות ונרחיב: כדי להקריב קרבן פסח צריך להיות טהורים. אך היו בעם-ישראל אנשים שלא היו טהורים או היו בדרך רחוקה. הם מאוד הצטערו שאין באפשרותם לקיים את מצוות הפסח, שנמנעה מהם הזכות הזו. הם מיוזמתם פנו למשה רבנו וביקשו פתרון. משה לא ידע מה לעשות – לא היה לכך כל תקדים בהיסטוריה! מי שפספס חג – ולא משנה מדוע – אין "שידור חוזר". אך הקב"ה ראה שבקשתם של האנשים נובעת מעומק הלב ונאמרת בכנות, ולכן החליט על מועד ב', שידור חוזר. מי שהפסיד – יכול להשלים!
* נדון מה המסר שניתן ללמוד מכך (לא להתייאש אם מפסידים, להתאמץ להשלים, לשאוף לקיים כמה שיותר מצוות, לא להתבייש אם מפספסים ועוד. בנוסף זה מראה כמה הקרבת קרבן פסח חשובה, היא אות לקשר שבין עם ישראל והקב"ה, ולכן מי שיכול להקריב ולא מקריב חייב כרת. זו מצוות עשה היחידה שהעובר עליה חייב כרת (אמנם לא בכל מצב, רק מי שהיה בעזרה וכו'), אבל עקרונית זה מעיד על חשיבותה).
* נקרא את הלכות י"ח-י"ט ונראה כיצד מציינים בימינו את פסח שני.

**הרחבה – ל"ג בעומר**

* נבקש לקרוא את הלכה כ' ולומר שלוש סיבות לחגיגות ל"ג בעומר.
* נדון: אחת הסיבות היא פטירתו של רשב"י. נשמע קצת מוזר! אם למישהו בכיתה נפטרו סבא או סבתא הוא יודע שיום הפטירה שלהם ובשנים שאחר כך האזכרה – זהו יום עצוב וטעון, וודאי לא יום שמחה. אם כך – למה שמחים בל"ג בעומר?
* נשמע תשובות ונרחיב כי דווקא השמחה ביום פטירת רשב"י מלמדת אונו מה עיקר ומה טפל. נכון שעצובים שצדיק נפטר מהעולם, אך מבינים שמה שחשוב זה לא הגוף המתכלה אלא הנשמה שהיא נצחית, ודברי התורה שקיימים לעד. ורשב"י השאיר לנו מתנה ענקית, אוצר אדיר של תורה (חלקו זה ספר הזוהר – ספר קבלה), ולכן אנו שמחים. לא על פטירתו אלא על התורה שהשאיר וירדה לעולם דרכו.
* נקרא את הלכה כ"ב ונראה מה הטעם להדלקת מדורות בל"ג בעומר.

**הרחבה – יום העצמאות ויום ירושלים**

* נזכיר שני ימים טובים נוספים שחלים דווקא בעיצומם של ימי ספירת העומר – יום העצמאות ויום ירושלים.
* נוודא כי התלמידים יודעים את התאריכים של כל אחד מהחגים ואת הסיבה בעקבותיה נקבע החג.
* נדון: ביום העצמאות הוקמה מדינת ישראל וביום ירושלים שוחררה ירושלים. אבל... זה ממש לא הכול! זה לא סוף הדרך, אז למה חוגגים? מדינת ישראל היא לא מושלמת ויש בה עוד בעיות, ויש לאן לשאוף, וגם בשחרור חלקים מהארץ – יש עוד חלקים רבים בידיים נכריות, אז על מה השמחה הגדולה?
* נקשיב לתלמידים ונאמר כי דווקא הימים הללו מחדדים אצלנו את תחושת הכרת הטוב ואמירת תודה. נכון שעוד לא מושלם – אך מודים על מה שיש, ולא מפסיקים להתפלל על מה שאין.
* נקרא את הלכה כ"ד ונבין מדוע רוב השנים יום העצמאות מוקדם או מאוחר ונדיר כי חל במועד שלו.

**סיכום – אין רע בלי טוב**

* נאמר לתלמידים: התחלנו את השיעור עם ספירת העומר, וראינו שב- 33 הימים הראשונים לספירה נוהגים מנהגי אבלות. אבל אז התחלנו לראות שזה בעצם לא כל-כך מדויק, כי לאט-לאט "צצים" בלוח השנה חגים נוספים, דווקא בתקופה זו.
* נרשום על הלוח את הימים המיוחדים בתקופה:
  + ראש חודש אייר
  + יום העצמאות
  + פסח שני
  + יום ירושלים
* נעשה חשבון כי ל"ג (33) פחות ארבעה ימים טובים = 29 ימים. כ"ט ימים, שראשי התיבות שלהם "כי טוב".
* נאחל לתלמידים שבע"ה ירבו טוב אחד כלפי השני ובכך יתקנו את ימי הספירה ויתווספו לנו עוד ימים טובים דווקא בחודש זה, "הודו לה' **כי טוב**, כי לעולם חסדו".

**הצעות הוראה, המחשה ויישום**

* מקרים בהם התלמידים צריכים לפסוק
* דיונים
* דף עבודה

**הפנמה וערכים**

* דרך ארץ קדמה לתורה – חשיבות המידות הטובות והיחס לזולת.
* חג ההזדמנות השנייה – אין ייאוש בעולם – פסח שני.
* הכרת הטוב והודיה על היש – יום העצמאות ויום ירושלים.

## **מדריך למורה - פרק ע"א – חג השבועות**

**זמן מוקצב:** שיעור אחד

**תקציר:** ביחידה זו נלמד מהם שמות החג, מהו תאריך חג השבועות מהתורה, מהו "תיקון ליל שבועות" ומה "מתקנים" בו, מהם טעמי המנהג לאכול מאכלי חלב בשבועות, ומהם טעמי המנהג לקרוא בשבועות את ספר תהילים ומגילת רות.

**מבנה השיעור:**

**פתיחה – שמות החג**

* נבקש לקרוא את הלכה א' ונרשום על הלוח, בעזרת התלמידים, את חמשת שמות החג ואת הסיבה לכל שם:
  + חג השבועות – בו מסתיימת ספירת שבעה שבועות מהקרבת העומר
  + חג הקציר – חל בתקופת הקציר
  + חג הביכורים – מיד לאחריו מתחילים להביא למקדש ביכורים משבעת המינים
  + חג מתן תורה – בו זכינו לקבל תורה
  + עצרת – (טעם השם לא מופיע בהלכה א') – מלשון לעצור, לסיים. יש דעות שכל שבעת השבועות מפסח עד שבועות הם כמו חג אחד ארוך והימים ביניהם הם חול המועד. החג מתחיל ביציאת מצרים ומסתיים במתן תורה, בהפיכתנו לעם.

**מהלך השיעור:**

משימה 1 – מתאים להישג 5 – הבנה ופרשנות:

* נתבונן בהלכה ב' ונראה מה המיוחד בזמן תפילת ערבית של ליל החג, ומה הטעם לכך.
* נשמע תשובות ונסביר כי ספירת העומר צריכה להיות "שבע שבתות תמימות", כלומר שבעה שבועות שלמים. כדי שיום יהיה שלם צריך לחכות לסופו ולתחילת היום הבא, כלומר לצאת הכוכבים. לכן גם מי שנוהג להתפלל בדרך-כלל מוקדם יותר – ממתין ביום זה לצאת הכוכבים.

למורה: אם יש לך תלמידים שרגילים בשבתות קיץ ללכת למניין מוקדם זו הזדמנות לדבר על כך – מה זה תורם לאווירת השבת שלהם וכו'.

* נענה על השאלות במשימה 1 בחוברת העבודה, ולאחר מכן על השאלות לדיון (מתייחסות להלכות ג'-ד').

משימה 2 - מתאים להישג 5 – הבנה ופרשנות:

* נאמר לתלמידים: בהלכה ז' מופיעים שני טעמים לאכילת מאכלי חלב בשבועות.
* נבקש לומר מהם ונרשום את הטעמים על הלוח:
  + כי התורה נמשלה לחלב.
  + כי לאחר מתן תורה עם ישראל לא יכול היה יותר לאכול בשר כי היו צריכים קודם לשחוט. כיוון שלא ידעו את הלכות השחיטה כמו שצריך, אבל כן ידעו כבר שצריך לשחוט, אז עד שלמדו כמו שצריך איך לשחוט ולהכשיר בשר, אכלו בינתיים מאכלי חלב.
* נאמר לתלמידים כי יש טעמים נוספים לאכילת מאכלי חלב. נשאל מי יודע מהם, נשמע תשובות ונרשום על הלוח. לאחר מכן נשלים את הטעמים החסרים (מתוך אתר "אש התורה"):
  + התורה נמשלה לחלב. החלב מספק לתינוק את מזונו הגשמי, התורה מספקת לאדם את מזונו הרוחני.
  + חלב בגימטריה – 40, זכר ל- 40 הימים שהיה משה על הר סיני.
  + הר סיני נקרא גם "הר גַבְנוּנִים" מלשון גיבנות – פסגות. הר של שיאים נעלים. "גבינה" מזכירה לנו את הר סיני. מלבד זאת גימטריית המילה "גבינה" היא 70, והיא מזכירה את 70 הפנים של התורה.
  + משה נולד ביום השביעי בחודש אדר, ונשאר בבית במשך שלושה חודשים עם בני משפחתו, לפני שהונח בתיבה על הנילוס ביום השישי ב[חודש סיוון](http://www.aish.co.il/i/l/48861937.html). מיד לאחר שבת פרעה מצאה אותו התעוררה בעיה – הילד לא הסכים לינוק מאף מצרית (כיוון שבעתיד פיו עתיד לדבר עם השכינה). הוא שמר על פיו טהור והסכים לינוק רק מאימו יוכבד (בת פרעה לא ידעה שזו אימו הביולוגית). אכילת מאכלי חלב בשבועות מנציחה את נס ההצלה של משה, שחל בשישי בסיוון, חג השבועות.
* נענה על השאלות במשימה 2 בחוברת העבודה.

משימה 3 ומשימת אתגר - מתאים להישג 4 – מבנה ולהישג 5 – הבנה ופרשנות:

* נאמר לתלמידים: דוד המלך נפטר בשבועות ולכן נהוג ללמוד בשבועות מספר תהילים, שנכתב על-יד דוד. בנוסף לומדים את מגילת רות. קראו את הלכה ג' ואת משימה 3 בחוברת העבודה ואמרו שלושה טעמים לחיבור בין מגילת רות לשבועות.
* נקשיב לתלמידים ונרשום את הסיבות על הלוח:
  + רות הייתה סבתא רבא של דוד (הוא היה נין שלה)
  + רות התגיירה וקיבלה על עצמה תורה – כמו שעם-ישראל מקבל על עצמו תורה
  + מגילת רות התרחשה בתקופת הקציר – תקופת שבועות
* נענה על השאלות במשימה 3 ובשאלת האתגר בחוברת העבודה.

**סיכום – אסרו חג**

* נאמר לתלמידים: בתפילת הלל אומרים: "אסרו חג בעבותים עד קרנות המזבח". מישהו חשב פעם מה פשר הביטוי?
* נשמע רעיונות תוך שאנו מנסים לרמוז כי "לאסור" פירושו "לקשור" (גם דלילה אסרה את מחלפות ראשו של שמשון).
* נסביר כי "אסרו חג בעבותים" הכוונה לאסור = לקשור, את החג = את קרבן החג, בעבותים = בחבלים. יום אחרי החג (חג הכוונה לאחד משלושת הרגלים) אנחנו אוסרים את החג לימות החול. כלומר מקשרים בין החג לחול. זהו לא רק יום חופש מבית הספר, אלא יום ביניים. הוא יום חול אך מושפע מהחג וקשור אליו.

**הצעות הוראה, המחשה ויישום**

* תשבץ

**תוספת – תשבץ**

* נצייר על הלוח תשבץ – במידה ורוצים ויש זמן:

1. מספר השבועות בין פסח לשבועות
2. נהוג לאכול אותם בשבועות – מאכלי \_\_\_\_\_\_
3. כך נקרא יום אחרי החג
4. שם של החג המבטא סיום תקופה
5. התאריך של חג השבועות
6. אותה זכינו לקבל ביום זה

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **1** |  |  |  | ש | ב | ע | ה |  |  |  |
| **2** |  | ח | ל | ב |  |  |  |  |  |  |
| **3** | א | ס | ר | ו | ח | ג |  |  |  |  |
| **4** |  |  |  | ע | צ | ר | ת |  |  |  |
| **5** |  |  |  | ו | ב | ס | י | ו | ו | נ |
| **6** |  |  |  | ת | ו | ר | ה |  |  |  |

## **מדריך למורה – פרק ע"ד – חודש אלול וסליחות**

**זמן מוקצב:** שיעור אחד

**תקציר:** ביחידה זו נלמד על י"ג מידות, על אמירת סליחות ותקיעת שופר בחודש אלול, ונבין שימים אלו מיוחדים לסליחה ולתשובה.

**מבנה השיעור:**

**פתיחה – תקיעת שופר**

* נביא לכיתה שופר ונתקע בו.
* ניתן לתלמידים שיודעים לתקוע לנסות גם. התקיעה יוצרת הזדהות עם החומר אך עלולה גם לגזול זמן רב כי כולם ירצו לנסות, לכן יש להגביל את מספר התוקעים או את הזמן המוקצב לכך.
* נאמר לתלמידים כי בחודש אלול, הן בסליחות והן בתפילת שחרית, תוקעים בשופר.
* נבקש מהתלמידים לשתף אותנו בחוויית קימה לסליחות. במידה ולא נהוג במקומכם ללכת או שהילדים לא באים – אפשר שישתפו בחוויה מסיור סליחות / ערב התעוררות או משהו אחר שקשור.

**מהלך השיעור:**

משימה 1 – מתאים להישג 5 – הבנה ופרשנות ולהישג 6 - ערכים:

* נשאל את התלמידים: מי יודע למה ימי הסליחות והתשובה נקבעו דווקא מ- א' באלול עד יום כיפור? נניח שרוצים הכנה לראש השנה וליום כיפור, למה דווקא מ- א'? אולי היה אפשר להתחיל ב- י' באלול, חודש לפני יום כיפור?
* נשמע תשובות, ולאחר מכן נקרא ונסביר את הלכה א'.
* נחלק את דף העבודה וניתן למלא את משימה 1 – לחוד או בזוגות.
* נענה יחד: לאור ההסבר המובא בהלכה א' ועל פי ציר הזמן שהשלמתם, מהי הסיבה לכך שימי חודש אלול נקבעו כימי סליחה ורחמים?

משימה 2 – מתאים להישג 1 – יסודות התורה שבעל פה, ולהישג 5 - הבנה ופרשנות:

משימה זו חשובה כי נותנת מבט רחב על הסליחות ועל י"ג מידות ומסבירה את המקור. זה חיבור לשיעורי תורה, לפרשת שבוע ולחיים.

* נעבוד על פי ההנחיות בחוברת העבודה – האירוע בו נאמרו י"ג מידות לראשונה, התאריך, ההקשר. לאחר מכן נבין שי"ג מידות הם כמו "קוד" סודי עם הקב"ה, וברגעים קשים משה עושה בהן שימוש תוך שהוא מקווה שהקב"ה יסלח.
* נמשיל את זה למלך שיש לו אוצר אדיר. הוא לא רוצה שיגעו באוצר הזה, כי הוא שומר אותו למקרי חירום, אם פתאום יצטרך כסף רב ולא יהיה לו מהיכן. את המפתח לחדר האוצר הוא מפקיד בידי שר נאמן. בשלב כלשהו בחיים השר רואה שהמלך זקוק לכסף. המלך לא אמר לו מפורש, אבל השר, שהיה וותיק בתפקידו והכיר היטב את המלך – ידע לקרוא רמזים ולהבין סימנים. הוא נטל את המפתח, לראשונה בחייו, פתח את החדר והביא למלך מאוצרותיו שלו עצמו. המלך הודה לו, זה היה המעשה הנכון.

כך גם משה רבנו. היה לו מפתח סודי, ושמו י"ג מידות. הקב"ה בעצמו מסר לו את המפתח, ומשה שמר את השימוש בו רק לשעת חירום. ושעה כזו אכן הגיעה – לאחר חטא המרגלים.

במידה ומתאים ניתן לפנות לתלמידים שיפתרו את הנמשל ואף לסכם זאת בטבלה.

* נסביר כי י"ג מידות הן בעצם מידות של הקב"ה בהן הוא מנהיג את עולמו – רחמים, סבלנות (אריכות אפיים), חסד, אמת ועוד.
* נאמר כי יש לנו מצווה ללכת בדרכיו של הקב"ה ולדבוק במידותיו. בסוף השיעור נחלק פתקים בהם כל תלמיד יכתוב משהו טוב שהוא מקבל על עצמו שקשור לדרכיו של הקב"ה ולמידותיו.
* נחזור לחוברת העבודה, נפתח בקיצור שולחן ערוך פרק ק"ז הלכה א' ונאמר דרכים אפשריות לדבוק במידותיו של הקב"ה.

משימות 3 ו- 4 – מתאים להישג 5 – הבנה ופרשנות, ולהישג 6 – ערכים:

* ננחה את התלמידים לקרוא את הלכות ז'-י"א ולמלא את הטבלה בדף העבודה. לאחר מכן עליהם לבחור אחד מפיוטי הסליחות האהובים עליהם ולמלא לו כרטיס ביקור.

במידה ואין בכיתה ספרוני סליחות אפשר לתת משימה זו כשיעורי בית או להקרין על המסך פיוטים נבחרים ולעבוד בצורה מרוכזת.

משימה 5 – מתאים להישג 5 – הבנה ופרשנות:

* נענה בעל פה על השאלות מחוברת העבודה ונדגים באופן מעשי איך אומרים את י"ג מידות (על פי הלכות ד'-ו'):
  + רק במניין
  + להתכופף מעט, אך לא להשתחוות לגמרי (רצוי להדגים).
  + להפסיק מעט בין אמירת "בשם" לאמירת שם ה' (בשם, ה'), וכן להפסיק בין אמירת שם ה' הראשונה לאמירת שם ה' השנייה (שוב – כדאי להדגים, כמובן בלא שם ומלכות).

**סיכום – ללכת בדרכיו...**

* נחלק לכל תלמיד כף רגל (ראה בסוף), ולידה נוסח י"ג מידות. בכף הרגל יש מקום לכתיבה.
* ניתן לכל תלמיד זמן לכתיבה – מידה אחת שהוא מקבל על עצמו להשתפר או מעשה טוב אחד שלוקח על עצמו. ניתן להחליט שכף הרגל נשארת באופן אישי אצל כל תלמיד וניתן לאסוף אותה ולהדביק על בריסטול בכיתה.

**הצעות הוראה, המחשה ויישום**

* דף עבודה
* פעילות "ללכת בדרכיו"
* המחשת אמירת י"ג מידות באופן מעשי
* משל המפתח

**דף לפעילות סיכום – ללכת בדרכיו:**



## **מדריך למורה – פרק ע"ז – שופר ותפילת מוסף של ראש השנה**

**זמן מוקצב:** שיעור אחד

**תקציר:** ביחידה זו נלמד מהו המקור בתורה למצוות תקיעה בשופר בראש השנה, מהם הטעמים למצוות תקיעה בשופר בראש השנה, מהו תוכן הברכות מלכויות, זיכרונות ושופרות, ומתי הן נאמרות.

**מבנה השיעור:**

**מבוא – שופר בשואה**

* נספר על שופר שהוכן בשואה תוך מסירות נפש (מתוך אתר "יד ושם"):

באוסף החפצים במוזאון "יד ושם", להנצחת השואה, יש חפתים מיוחדים. חלקם מיוחדים בגלל הסיפור מאחוריהם וחלקם בגלל החפץ עצמו או הערך הרגשי מאחוריו. לפנינו סיפור מיוחד בגלל שניהם...

הסיפור הוא על שופר שהוכן לקראת ראש השנה תש"ד (1943) בידי משה (בן דב) וינטרטר מהעיר פיוטרקוב, שהיה מאסירי מחנה [סקרז'יסקו-קמינה](https://www.yadvashem.org/odot_pdf/Microsoft%20Word%20-%202135.pdf) ועבד במסגרייה של מפעלי הנשק.

את הרעיון ליצירת השופר הגה האדמו"ר מראדושיץ, רבי יצחק פינקלר, שהיה אסיר במחנה, מתוך תחושה ואמונה שחייבים לקיים את מצוות התקיעה בשופר ולעורר, במיוחד בשעה כזו, את מידת הרחמים. השגת קרן איל הדרושה מבחינה הלכתית לצורך יצירת שופר הייתה משימה מסובכת מאוד. אחד השומרים הפולנים שוחד בכסף שנאסף בקושי רב במיוחד לצורך זה, אך הוא הביא קרן של שור. רק תמורת סכום כסף נוסף, הביא למחנה קרן איל.

האדמו"ר פנה אל משה וינטרטר, שהיה מסגר ובן עירו, וביקש ממנו להכין את השופר. משה וינטרטר לא נעתר מיד, מאחר ששימוש בכלי העבודה של המסגרייה לצורך הכנת חפץ שאינו תחמושת, או נשיאה של חפץ כלשהו בין המפעלים למגורים, היו מעשים הכרוכים בעונש מוות מידי.

סיפר על-כך משה וינטרטר:

*"רבי יצחקל קרא לי ואמר לי בערך כך: משהל'ה, השגנו קרן של איל. אתה עובד במסגריה של המחנה. עליך מוטלת המשימה להתקין שופר כשר לתקיעות בימים הנוראים.*  
*יודע אני יפה [אמר הרבי] שהדבר כרוך בסכנת נפשות, ואף על פי כן עליך לקחת על עצמך סיכון זה. [...] הייתי נבוך ופרצתי גם אני בבכי. מושג לא היה כיצד מבצעים משימה קשה זו. איך מעבירים את הקרן לבית-החרושת, כשלושה קילומטרים בקירוב, הכרח היה לעבור בשביל, אשר משני צדדיו סיירו משמרות של אנשי ס"ס שהחזיקו עין פקוחה וערכו חיפושים מדוקדקים אצל כל עובר ושב. [...] פחד נורא תקף אותי, אך לא יכולתי לעמוד בפני דמעותיו של רבי יצחקל – והסכמתי.*  
*בפיק ברכיים הצלחתי לעבור בשלום את השביל כשהקרן באמתחתי, אולם עדיין לא ידעתי איך עושים שופר? ממה מתחילים? נותני עצות לא חסרו, זה אומר להשרות את הקרן במים רותחין וזה מייעץ דווקא במים צוננין, ועוד אחד סבר שיש להרתיחו בתוך חלב רותח. אינני זוכר בדיוק כיצד עשיתי. נדמה לי שריככתי את הקרן בדמעות שנשרו מעיני..."*

למרות הסיכון הרב, יצר וינטרטר את השופר והביאו ערב החג לידי האדמו"ר. השמועה על השופר עברה מפה לאוזן וביום המיוחל הצטופפו האסירים להתפלל ולשמוע את האדמו"ר תוקע בשופר.

בין המתפללים היה ר' אברהם אלטמן ז"ל שסיפר על אותו מעמד:

*"את התפילות שקיימנו למחרת, בצריפו של הצדיק, אין לתאר כלל. הבכיות והיללות, תפילה בכוונה שכזאת, אפשר היה להתפלל רק שם. וכאשר הגיע הצדיק לפני תקיעת השופר לאמירת "מן המיצר קראתי י-ה", הייתה לנו תחושה, או הרגשה, כאילו אמירה זו בקעה רקיעים, וכל הפמליה של מעלה ירדה כדי להשתתף בתפילתנו זו שנבעה מעומקא דליבא. לא! תפילה שכזאת לא שוכחים לעולם...*  
*[...] זה היה באותה שנה שכל קרובינו, יקירנו, הורינו ובני משפחותינו נרצחו.*  
*הייתה לנו מין הרגשה שגם הם, יקירנו, משתתפים בתפילתנו זו. בתפילה זו הזדככנו והתעודדנו. תפילה זכה זו, בלוויית קולות התרועה שבקעו מן השופר, נתנה לנו כוח לעמוד בכל הייסורים והתלאות שהתייסרנו בהם..."*[4](https://www.yadvashem.org/he/education/educational-materials/artifacts/shofar.html#footnote4_gur5nii)

משה וינטרטר שמר על השופר עמו בכל תקופת מאסרו בסקרז'יסקו-קמינה וגם כאשר הועבר למחנה צ'נסטוחובה, אך לא הספיק לקחת אותו עמו כאשר נלקח לבוכנוואלד. השופר נשאר במחנה צ'נסטוחובה, בידיו של אחד האסירים. עם שחרור המחנה, הוחזר השופר לקהילה היהודית בעיר ומאוחר יותר נמסר למשפחה פרטית בניו-יורק, ארצות הברית.

משה וינטרטר שרד, ובתום המלחמה עלה לארץ ישראל. בשנת 1977 סייע בהעברתו של השופר ליד ושם למשמרת עולם.

**פתיחה – תקיעת שופר בשבילי זה...** מתאים להישג 1 – יסודות התורה שבעל פה ולהישג 5 – הבנה ופרשנות:

* נאמר לתלמידים: הטעם לתקיעת שופר לא מוזכר בתורה. כתוב "יום תרועה יהיה לכם", אך לא מוזכר מדוע. קוראים לזה "גזירת הכתוב", מצווה שוודאי יש לה טעם, אך איננו יודעים או מבינים אותו.
* נבקש להסתכל בחוברת העבודה בדיון, ולראות מה הטעם שהרמב"ם נותן למצווה זו.
* נדון בכיתה לפי השאלות המנחות בחוברת העבודה, תוך נתינת דגש לחוויה האישית של התלמידים ולחיבור שלהם למצווה זו (יש כאלה שהחיבור שלהם הוא לעצום עיניים, להתעטף מתחת לטלית של אבא או לספור כמה שניות בעל התוקע תוקע את תקיעה גדולה. חשוב לתת מקום לכל ולא לפסול כלום!)
* אמר לתלמידים: אתם כעת בלשים צעירים. המשימה שעליכם לגלות היא איך יודעים שצריך לתקוע דווקא בשופר? יש לכם שני רמזים ומידע אחד. הרמזים נמצאים בפסוקים מהתורה בהם מוזכר כי צריך לתקוע בראש השנה. הרמז מופיע בפסוק אחר הקשור למצוות יובל. עליכם לקרוא בזוגות את הדו שיח בין האב לילדיו סביב מצוות שופר, ולענות איך לומדים שהתקיעה היא דווקא בשופר ולא בחצוצרה או כלי נשיפה אחר.
* ניתן זמן לעבודה ונשמע את ממצאי החקירה...

**מהלך השיעור:**

משימה 1 – מתאים להישג 5 – הבנה ופרשנות ולהישג 6 - ערכים:

* נאמר לתלמידים: אתם עדיין בלשים, וכעת המשימה שלכם מורכבת יותר. הבנתם כבר שצריך לתקוע בשופר, אבל איך הגיעו לקולות שונים?
* נבקש ללמוד בזוגות את דברי הרמב"ם ולענות על השאלה.
* נקשיב להסברים (ממצאי החקירה...) ונסביר בעל פה איך הגיעו לסוגי הקולות השונים.
* נאמר לתלמידים: אמנם בתורה לא מופיע טעם למצוות שופר, אך רב סעדיה גאון (הרס"ג) הביא עשרה טעמים.
* נבקש ללמוד את הלכה ה' ונרשום על הלוח בעזרת התלמידים ארבעה מהטעמים:
  + המלכת הקב"ה – כמו שהיה מקובל בתקופות קדומות יותר (למשל בתנ"ך המלכת שלמה) – לתקוע בשופר בעת המלכת המלך.
  + הזכרת זכות עקדת יצחק – שהתרחשה בדיוק ביום ראש השנה (קרן של איל – מזכיר את האיל שנאחז בסבך).
  + הזכרת מעמד הר סיני שהיה בו קול שופר.
  + הבאת בשורת הגאולה – בגאולה יתקע בשופר גדול, יהיה קיבוץ גלויות וכולם יעלו לירושלים.
* ניתן זמן להעתיק את הסיבות למחברת, תחת הכותרת "טעמי תקיעת שופר".

**הכנת השופר:**

* נביא לכיתה שופר ונעביר אותו בין התלמידים. רצוי להביא שופר שיש לו גם את העצם, את המילוי שלו, ולהמחיש איך זה היה בהתחלה ואיך זה כעת.
* נקרא את הלכות ו'-ז', ונסביר כי השופר מחובר לראש של האיל (כבש בוגר) בצד הרחב שלו (נדגים כיצד – על הראש שלנו או על ראש תלמיד). מרככים את השופר, מוציאים את העצם הפנימית ונשאר החומר החיצוני. בקצה הצר יש שסתום שנשאר גם לאחר הוצאת העצם. עושים בו נקב, מחליקים אותו והוא מוכן לשימוש.

להמחשה רצוי להראות סרטון קצר על הכנת שופר:

<https://www.youtube.com/watch?v=LUnbT5hobPg>

(סרטון מפורט שצולם במפעל לייצור שופרות ומדגים את השלבים השונים מתחילת עד סוף. 5 דקות)

יש ביוט-יוב עוד סרטונים רבים, בחרו את המתאים לכם.

משימה 2 – מתאים להישג 1 – יסודות התורה שבעל פה, ולהישג 5 - הבנה ופרשנות:

* נפתח את מחזור ראש השנה, ניתן כמה דקות לקרוא לבד או בזוגות את הלכה י"ז ואת מלכויות, שופרות וזיכרונות בתפילת מוסף.
* נענה על השאלות לפי ההכוונה בחוברת העבודה. ניתן לענות בעל-פה או במחברת – לפי שיקול דעתכם.
* נקשר את מה שלמדנו על מלכויות, שופרות וזיכרונות לטעמי תקיעת השופר עליהם דיברנו בהלכה ה'.

**קריאה בתורה בראש השנה:**

* נקרא את הלכה י', נבדוק מה קוראים בתורה ובהפטרה בכל אחד מימי ראש השנה ונסביר את ההקשר, מדוע דווקא קטע זה נבחר.

משימה 3 – מתאים להישג 5 – הבנה ופרשנות:

* נקרא את הדו שיח בין דביר לאוריה (בחוברת העבודה).
* נקרא את הלכה י"ד ונראה איך יכול להיות ששני הילדים צודקים, חוץ מאפשרות אחת שאם היא חלה אז דבריו של אוריה אינם הגיוניים.

משימה 4 – מתאים להישג 4 – מבנה, ולהישג 5 – הבנה ופרשנות:

* נבקש להעתיק את התרשים למחברת ולמלא אותו לפי הלכה כ"א.
* נשאל את התלמידים: איזו עין טובה ניתן ללמוד מהנשים?
* נסביר כי תקיעת שופר היא מצוות עשה שהזמן גרמה, ולכאורה נשים פטורות, אך בפועל אין כמעט אישה שלא עושה מאמץ גדול לשמוע תקיעת שופר! בכל קהילה יש לאחר התפילה גם תקיעה לנשים, ולפעמים יותר מזמן אחד, לפעמים עושים שני זמנים שונים לתקיעות. וגם נשים עם ילדים קטנים באות לשמוע שופר, אם בבית כנסת יחד עם הציבור ואם בתקיעות לנשים. רואים מכאן את חיבוב המצווה ואת הרצון הגדול לא לוותר ולזכות בה, למרות שבקלות אישה יכולה להישאר בבית ולא לשמוע שופר ולא תהיה לה בכך כל עברה והיא לא תעבור על אף איסור.

**סיכום – תפזורת**

* נחלק לכל תלמיד תפזורת עם שאלות. את התשובות עליו למצוא בתפזורת.

בעמוד הבא מובאות הן השאלות והן התשובות. הקפידו לצלם לתלמידים את העותק ללא התשובות...

**הצעות הוראה, המחשה ויישום**

* סיפור
* משימות חקר – בלשים צעירים
* סרטון הכנת שופר
* דיון
* עבודה עצמאית ובזוגות
* תפזורת

**הפנמה וערכים:**

* חיבוב מצוות – נשים באות לתקיעת שופר למרות שאין להן חיוב.

**תפזורת לסיכום פרק ע"ז – שופר ותפילת מוסף של ראש השנה – עותק למורה**

1. למצוות שופר לא מוזכר טעם בתורה. למצווה כזו קוראים: גזירת הכתוב
2. אמנם הוא חל פעם בחמישים שנה, אך ממנו לומדים שהתקיעה צריכה להיות דווקא בשופר: יובל
3. מנהג שעושים לרוב ביום הראשון של ראש השנה (אלא אם כן חל בשבת). לא הוזכר בשיעור אך מוזכר בסוף הפרק: תשליך
4. השם שלו מזכיר לנו לשפר מעשינו: שופר
5. כינוי לכבש בוגר, מהקרן שלו מכינים את השופר: איל
6. הקול הבסיסי של השופר, עוטף תמיד את שני הקולות האחרים מקדימה ומאחורה: תקיעה
7. הקול השבור של השופר, מזכיר אנחה: שברים
8. הקול הקטוע של השופר, מזכיר בכי: תרועה
9. החלק בתפילה המחולק לשלושה חלקי משנה עם פסוקים, ולאחר כל חלק תוקעים בשופר: מוסף
10. החלק בתפילת מוסף בו מבקשים מהקב"ה לזכור את נוח והמבול, עם-ישראל במצרים, ההליכה במדבר ועוד: זיכרונות
11. החלק בתפילת מוסף בו מבקשים מהקב"ה שימלוך עלינו ועל כל העולם: מלכויות
12. החלק בתפילת מוסף בו מזכירים את תקיעת השופר במעמד הר סיני ואת תקיעת השופר של הגאולה: שופרות
13. שתי נשים שנפקדו בראש השנה, אחת מוזכרת בקריאה בתורה ואחת בהפטרה (מופיעות בתפזורת בנפרד): חנה שרה
14. אירוע שהתרחש בהר המוריה בראש השנה, לזכרו לוקחים קרן של איל: עקדת יצחק
15. היום היחיד בשבוע בו לא תוקעים בשופר (גם אם זה ראש השנה): שבת
16. הסיבה שנשים פטורות משמיעת שופר היא שזו מצוות עשה ש:הזמן גרמא

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| ב | ו | ת | כ | ה | ת | ר | י | ז | ג |
| ע | ת | פ | ו | ת | ר | ו | ע | ה | ח |
| ת | ק | י | ע | ה | נ | ח | א | ז | ת |
| ב | ד | ד | ב | ש | ס | י | ל | מ | ו |
| ק | ת | מ | ת | ש | ל | י | כ | נ | נ |
| פ | י | ר | ו | י | ב | ש | ש | ג | ו |
| ס | ו | נ | ר | ה | צ | ת | ר | ר | ר |
| ו | ב | ר | פ | ו | ש | ח | ה | מ | כ |
| מ | ל | כ | ו | י | ו | ת | ק | א | י |
| ט | ו | ב | ש | ב | ר | י | מ | ה | ז |

לאחר שתגמרו את התפזורת ישארו לכם 21 משבצות שאינן מוקפות. אך אל דאגה, גם שם מסתתרות 6 מילים...

כתבו את האותיות שאינן מוקפות לפי סדר הופעתן בתפזורת וגלו מה יוצא (רמז: שלושה מסימני ראש השנה וברכה מקובלת שמאחלים אחד לשני בחג):

\_\_ \_\_ \_\_ \_\_ / \_\_ \_\_ \_\_ \_\_ / \_\_ \_\_ \_\_ / \_\_ \_\_ \_\_ / \_\_ \_\_ \_\_ / \_\_ \_\_ \_\_ \_\_!

תפוח בדבש סלק תמר שנה טובה

בע"ה

**תפזורת לסיכום פרק ע"ז – שופר ותפילת מוסף של ראש השנה – עותק לתלמיד**

1. למצוות שופר לא מוזכר טעם בתורה. למצווה כזו קוראים: \_\_\_\_\_\_\_\_\_\_\_\_\_\_
2. אמנם הוא חל פעם בחמישים שנה, אך ממנו לומדים שהתקיעה צריכה להיות דווקא בשופר: \_\_\_\_\_
3. מנהג שעושים לרוב ביום הראשון של ראש השנה (אלא אם כן חל בשבת). לא הוזכר בשיעור אך מוזכר בסוף הפרק: \_\_\_\_\_\_\_
4. השם שלו מזכיר לנו לשפר מעשינו: \_\_\_\_\_\_\_\_
5. כינוי לכבש בוגר, מהקרן שלו מכינים את השופר: \_\_\_\_\_\_\_\_\_\_
6. הקול הבסיסי של השופר, עוטף תמיד את שני הקולות האחרים מקדימה ומאחורה: \_\_\_\_\_\_\_\_\_
7. הקול השבור של השופר, מזכיר אנחה: \_\_\_\_\_\_\_\_\_\_
8. הקול הקטוע של השופר, מזכיר בכי: \_\_\_\_\_\_\_\_\_\_\_
9. החלק בתפילה המחולק לשלושה חלקי משנה עם פסוקים, ולאחר כל חלק תוקעים בשופר: \_\_\_\_\_\_\_\_\_\_
10. החלק בתפילת מוסף בו מבקשים מהקב"ה לזכור את נוח והמבול, עם-ישראל במצרים, ההליכה במדבר ועוד: \_\_\_\_\_\_\_\_
11. החלק בתפילת מוסף בו מבקשים מהקב"ה שימלוך עלינו ועל כל העולם: \_\_\_\_\_\_\_
12. החלק בתפילת מוסף בו מזכירים את תקיעת השופר במעמד הר סיני ואת תקיעת השופר של הגאולה: \_\_\_\_\_\_\_\_\_\_\_\_\_
13. שתי נשים שנפקדו בראש השנה, אחת מוזכרת בקריאה בתורה ואחת בהפטרה (מופיעות בתפזורת בנפרד): \_\_\_\_\_\_\_\_\_ \_\_\_\_\_\_\_\_\_\_
14. אירוע שהתרחש בהר המוריה בראש השנה, לזכרו לוקחים קרן של איל: \_\_\_\_\_\_\_\_\_\_\_\_\_
15. היום היחיד בשבוע בו לא תוקעים בשופר (גם אם זה ראש השנה): \_\_\_\_\_\_\_\_\_\_\_
16. הסיבה שנשים פטורות משמיעת שופר היא שזו מצוות עשה ש:\_\_\_\_\_\_\_\_\_\_\_\_\_\_

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| ב | ו | ת | כ | ה | ת | ר | י | ז | ג |
| ע | ת | פ | ו | ת | ר | ו | ע | ה | ח |
| ת | ק | י | ע | ה | נ | ח | א | ז | ת |
| ב | ד | ד | ב | ש | ס | י | ל | מ | ו |
| ק | ת | מ | ת | ש | ל | י | כ | נ | נ |
| פ | י | ר | ו | י | ב | ש | ש | ג | ו |
| ס | ו | נ | ר | ה | צ | ת | ר | ר | ר |
| ו | ב | ר | פ | ו | ש | ח | ה | מ | כ |
| מ | ל | כ | ו | י | ו | ת | ק | א | י |
| ט | ו | ב | ש | ב | ר | י | מ | ה | ז |

לאחר שתגמרו את התפזורת ישארו לכם 21 משבצות שאינן מוקפות. אך אל דאגה, גם שם מסתתרות 6 מילים...

כתבו את האותיות שאינן מוקפות לפי סדר הופעתן בתפזורת וגלו מה יוצא (רמז: שלושה מסימני ראש השנה וברכה מקובלת שמאחלים אחד לשני בחג):

\_\_ \_\_ \_\_ \_\_ / \_\_ \_\_ \_\_ \_\_ / \_\_ \_\_ \_\_ / \_\_ \_\_ \_\_ / \_\_ \_\_ \_\_ / \_\_ \_\_ \_\_ \_\_!

## **מדריך למורה – פרק ע"ח – מצוות התשובה**

**זמן מוקצב:** שיעור אחד

**תקציר:** ביחידה זו נלמד מהי מצוות התשובה ומהם חלקי התשובה, נלמד במה מיוחדת התשובה בעשרת ימי תשובה, נראה את המקור בתורה, את חלקי המצווה, את מעלת התשובה, נלמד על התשובה בין ראש השנה ליום הכיפורים, על תשובה גמורה ועל חטאים שבין אדם לחברו.

**מבנה השיעור:**

**פתיחה – לאן חוזרים?**

* נכתוב על הלוח את המילה "תשובה" ונשאל את התלמידים מהו שורש המילה, איזו מילה זה מזכיר.
* נראה כי שורש המילה הוא לשוב, לחזור. אבל... לאן? יש את הביטוי "לשוב על עקבותיי", אדם שהלך וחזר. או "לשוב הביתה" – הוא יצא מהבית וכעת חוזר אליו. אבל בתשובה... לאן חוזרים?
* נשמע רעיונות ונרחיב: חזרה בתשובה היא חזרה... לעצמנו. בבסיס שלנו אנחנו טובים וישרים, "אלוקים עשה את האדם ישר". לפעמים אנחנו מחטיאים (חטא) ועושים מעשים שאינם ראויים או מתנהגים בהתנהגות לא הולמת. אבל הפנים שלנו נשאר יהלום, גם אם לעיתים מכוסה בקליפות.
* נתבונן באיור בחוברת העבודה – ילדים מסתכלים על שכן שלהם שחזר בתשובה.
* נדון בשאלה ששואל הילד: "האם גם אני יכול לחזור בתשובה? הרי אני משתדל לקיים את המצוות... אמנם אני לא מושלם, אבל בסך הכול אני די סבבה".
* נשמע את התלמידים ונעבור לקרוא את הדו שיח בין הבעל לאשתו (מתוך הספר "בעין יהודית").
* נעלה נקודות בעד ונגד דעת האישה ובעד ונגד דעת האיש.
* נראה כי אכן כלפי חוץ, באופן טכני, הבעל מקיים מצוות, אבל חסר משהו... חסרה נשמה, חיות בעבודת ה'. לא סתם אנו מתפללים בכל יום "השיבנו בתשובה שלמה לפניך". אנחנו באמת רוצים לחזור בתשובה, לחזור עוד קצת לעצמנו, להתחבר יותר לטבע הבריא שלנו, לנשמה הטהורה...

**מהלך השיעור:**

משימה 1 – מתאים להישג 5 – הבנה ופרשנות ולהישג 6 - ערכים:

* נקרא את הלכה ג' ונראה כי התשובה מורכבת משלושה חלקים.
* נרשום אותם על הלוח בעזרת התלמידים, נסביר כל חלק וניתן זמן להעתיק למחברת, תחת הכותרת "חלקי התשובה":
  + עזיבת החטא
  + ווידוי וחרטה
  + קבלה לעתיד
* נקרא את הלכה ח' ונעמוד על ההבדל בין תשובה גמורה לתשובה שאינה גמורה.
* ניתן דוגמא מחיי הכיתה: למשל תלמיד שמפריע (אם יש דבר כזה...). תשובה גמורה זה שיהיה אותו שיעור עם אותו מורה והתלמיד לא יפריע, למרות שהוא יושב באותו מקום בכיתה ליד אותו חבר.

תשובה לא גמורה זה שהתחלף מורה, או אותו מורה בשיעור אחר, או התלמיד עבר מקום או יושב ליד חבר אחר. אז אמנם מצוין שהוא לא מפריע – אבל הניסיון הוא לא אותו ניסיון בדיוק כמו הפעם הקודמת, כי התנאים השתנו. בשביל תשובה גמורה צריך בדיוק את אותם תנאים ובכל זאת לא ליפול.

* נאמר לתלמידים: וודאי רובכם מכירים את הביטוי "אֵין יוֹם הַכִּפּוּרִים מְכַפֵּר עַד שֶׁיְּפַיֵּס אֶת חֲבֵרוֹ". זה מאתגר אותנו, כי יש כאן עוד חלק בפאזל של התשובה. לא מספיק רק השלבים שהזכרנו קודם (נצביע על מה שכתוב על הלוח), צריך גם לגשת לחבר לפייס אותו. זה כרוך בחוסר נעימות, מבוכה, קושי רגשי, לעיתים צריך לשם כך לחטט בפצע פתוח או לפתוח פצע שהגליד... אך זה חשוב ואחר כך אף מקל.
* נבקש מהתלמידים לשתף בסיפורים מתוך העולם שלהם על חזרה בתשובה או בקשת מחילה ממישהו.
* נתבונן באיור בחוברת העבודה – ילד שבטעות שבר משהו עם הכדור.
* נתחלק לקבוצות של 4-5 תלמידים וכל קבוצה תצטרך לחבר המשך לסיפור (המשך טוב – הילד חזר בתשובה...), תוך התייחסות להתלבטות, לקושי, להחלטה, לביצוע, לתחושת ההקלה שאחרי ועוד.

התוצר יכול להיות שיר / סיפור / הצגה / קומיקס ועוד.

* נצפה בתוצרים.

משימה 2 – מתאים להישג 5 - הבנה ופרשנות, ולהישג 6 - ערכים:

* נקרא את הלכות ו'-ז' ונדון על פי ההצעה בחוברת העבודה.
* נציין כי בארץ יש אווירה כללית אחרת בימים האלו. זה ימים מיוחדים ומרגישים את המיוחדות שלהם. פחות צופרים, פחות עצבניים, יותר מחייכים, יותר סובלניים, אפילו אם מישהו לרגע לא נסע בדיוק כשהאור ברמזור התחלף לירוק – ממתינים לו אלפית שנייה.
* נאפשר לשתף בסיפורים מהחיים.

משימה 3 – מתאים להישג 4 – מבנה, ולהישג 5 – הבנה ופרשנות:

* נקרא את הלכה י"א ונמלא את התרשים. לנוחיותכם מצורף התרשים בדף עבודה אם כי ניתן גם לתת לתלמידים להעתיק. בדף העבודה אין משהו נוסף פרט לתרשים, לשיקולכם האם יש בו צורך או לא.
* נדון: למה יש הבדל בין פיוס של אדם מהשורה ובין פיוס של רב?

משימה 4 – מתאים להישג 5 – הבנה ופרשנות, ולהישג 6 - ערכים:

משימה זו היא גם משימת סיכום כיוון שמהווה חזרה על החומר ודורשת יצירתיות וחשיבה.

* נשחזר את הוראות היצרן של המכונה לפי ההנחיות בחוברת העבודה.

**הצעות הוראה, המחשה ויישום**

* שיר / סיפור / הצגה / קומיקס ועוד – להמחשת החזרה בתשובה של הילד עם הכדור.
* שחזור הוראות של המכונה.

**הפנמה וערכים:**

* ההקלה אחרי בקשת סליחה – למרות כל הקושי והמבוכה לפני. זה משתלם.

## **מדריך למורה – פרק פ"א – תענית יום הכיפורים**

**זמן מוקצב:** שיעור

**תקציר:** ביחידה זו נלמד מה דינם של ילדים בתענית יום הכיפורים.

**מבנה השיעור:**

**פתיחה – מה ומתי** – מתאים להישג 1 – יסודות התורה שבעל-פה ולהישג 5 – הבנה ופרשנות:

* נקרא את הפסוק ממנו לומדים מתי חל יום כיפור (מופיע בהלכה א'): "אַךְ בֶּעָשׂוֹר לַחֹדֶשׁ הַשְּׁבִיעִי הַזֶּה, יוֹם הַכִּפֻּרִים הוּא, מִקְרָא קֹדֶשׁ יִהְיֶה לָכֶם, וְעִנִּיתֶם אֶת נַפְשֹׁתֵיכֶם".
* נדלה פרטים מהפסוק לגבי התאריך בו חל יום כיפור. זוהי הזדמנות לוודא שכל התלמידים מבינים שחודשי השנה לפי התורה מתחילים מניסן ותשרי הוא החודש השביעי, ועשור לחודש הוא היום העשירי, כלומר י' בתשרי.
* נקרא את הלכה ב' ונראה ממתי עד מתי ביממה חל הצום.
* נקרא את הלכה א', נכתוב על הלוח (בעזרת התלמידים) את חמשת האיסורים ונבקש למלא בטבלה בדף העבודה (או להעתיק למחברת):
  + אכילה ושתייה
  + רחיצה
  + סיכה
  + נעילת הסנדל
  + תשמיש המיטה
* נקרא את הלכות ה'-ט' ונסביר את ההלכות (שוב, ההסבר יבוא מהתלמידים עם הכוונה של המורה במקרה הצורך). ניתן זמן להשלים גם את ההסבר:
  + אכילה ושתייה – כפשוטו.
  + רחיצה – אסור להרטיב אף חלק בגוף. נטילת ידיים מותרת עד סוף קשרי האצבעות, כלומר מקום החיבור בין האצבעות לכף היד. מותר לשטוף ידיים כדי להסיר ריח רע, כי זה לצורך ולא לתענוג.
  + סיכה – אסור למרוח על הגוף שמן, בושם או כל דבר אחר.
  + נעילת הסנדל – אסור לנעול מנעל עשוי עור. מותר מנעל העשוי מכל חומר אחר – בד, גומי וכו'.
  + תשמיש המיטה – קרבה בין איש לאשתו.
* נקרא את דברי המהר"ל בחוברת העבודה ונראה מה מטרת האיסורים: להתדמות למלאכים.
* נקרא את הדו שיח בין דביר לאביו ונזמין שני תלמידים להציג את הסיטואציה. תלמיד אחד יהיה דביר והשני אבא שלו. דביר יטען כי רוצה להמשיך את הצום ולהיות כמו מלאך, ואילו אבא שלו יטען כי הוא צריך לשבור את הצום.
* נבקש מהתלמידים לפסוק בין השניים. כרגע לא נאמר על שום דבר "נכון" או "לא נכון", כי אלו הלכות שנלמד במהלך השיעור. עוד נחזור לדילמה זו.

**מהלך השיעור:**

משימה 1 – מתאים להישג 5 – הבנה ופרשנות:

* נקרא את הלכות י'-י"ג, נחלק לתלמידים את דף העבודה ונבקש למלא בתרשים לפי ההוראות בחוברת העבודה.
* נחזור לדיון בין דביר ואביו.
* נזכיר כי דביר היה בתחילת כיתה ה', כלומר בערך בן 10-10.5.
* נבקש כעת, לאחר למידת ההלכה, לפסוק כיצד על דביר לנהוג.

משימה 2 – מתאים להישג 4 – מבנה, ולהישג 5 - הבנה ופרשנות:

* נקרא את הלכה י"ב ונראה כי יש מחלוקת לגבי ילדים שעברו את גיל 11 אך טרם הגיעו למצוות.
* נמלא את הטבלה בדף העבודה, כולל מה שנפסק להלכה.
* נקרא את דבריו של דביר בסוף חוברת העבודה ונראה כי דביר אמנם שבר את הצום, אך בכל זאת היה מלאך... כיצד?
* נשאל: האם מי ששבר את הצום פטור גם משאר האיסורים?

**סיכום – לשמוח ביום כיפור?** מתאים להישג 6 – ערכים:

* נקרא את הלכה ג' ונראה מה תמוה בה: מצד אחד אנחנו מצווים להיות כמו מלאכים ולהתענות. ומצד שני כתוב שיום כיפור הוא יום טוב וצריך לשמוח בו? איך זה הולך יחד?
* נשמע רעיונות מהתלמידים ונסביר כי זה אכן יום מיוחד. השמחה בו נובעת מכך שאנו מקווים שהקב"ה חתם את דיננו לטובה וכתב אותנו בספר החיים. מי שיוצא זכאי במשפט – וודאי הוא שמח!

**הצעות הוראה, המחשה ויישום**

* הצגת הדיאלוג בין דביר לאביו
* דף עבודה

**הפנמה וערכים:**

* עזרה להורים
* פיקוח נפש – "וחי בהם"
* שמחת חג

## **מדריך למורה – פרק פ"ג – הלכות סוכה**

**זמן מוקצב:** שני שיעורים / שיעור כפול

**תקציר:** ביחידה זו נלמד על סוכה תחת כיפת השמים, בניית הדפנות לפני הסכך, הלכות הדפנות, דין לבוד, דופן שאינה צמודה לקרקע, דפנות שיעמדו ברוח מצויה, הסכך ומעמידיו, צלתה מרובה מחמתה, נוי סוכה ואיסור הנאה מהסוכה וקישוטיה בימי החג.

**מבנה השיעור:**

**פתיחה – למה בכלל סוכה?** – מתאים להישג 1 – יסודות התורה שבעל-פה ולהישג 5 – הבנה ופרשנות:

* נקרא את הפסוק ממנו לומדים כמה זמן חל חג סוכות ומדוע. הפסוק והטעם מופיעים בהלכה א'.
* נראה כי הטעם הוא "לְמַעַן יֵדְעוּ דֹרֹתֵיכֶם כִּי בַסֻּכּוֹת הוֹשַׁבְתִּי אֶת בְּנֵי יִשְׂרָאֵל בְּהוֹצִיאִי אוֹתָם מֵאֶרֶץ מִצְרָיִם", ונבין את המחלוקת בין רבי אליעזר לרבי עקיבא.
* ניתן לשאול את התלמידים לדעתם.

**מהלך השיעור:**

משימה 1 – מתאים להישג 5 – הבנה ופרשנות:

* נתבונן באיור בחוברת העבודה וניתן לתלמידים לגלות את הבעיות לפי ההלכות השונות. הלימוד בהלכות יהיה עצמאי או בזוגות.

משימה 2 – מתאים להישג 5 - הבנה ופרשנות:

* נעזור לילדים לפתור את הבעיות ההלכתיות שנוצרו בסוכה שבנו.

**סיכום – הלכה למעשה**

* נסכם את התנאים השונים וההלכות לגבי כל חלק בסוכה. ניתן להתחלק לחמש קבוצות, וכל קבוצה תלמד עצמאית את ההלכות הנוגעות לה ולאחר מכן תלמד את שאר הכיתה. ניתן לחילופין לעשות זאת בצורת חידון או בכל דרך אחרת שתעזור לזכור את החומר.
  + כללי –
    - הסוכה צריכה להיות תחת כיפת השמים.
    - אסור להשתמש בסוכה, בנוי שלה או בכל חלק אחר שלה לשום דבר פרט למצוות סוכה במשך כל ימות החג.
  + הדפנות –
    - קודם בונים דפנות ורק אחר כך סכך.
    - הדפנות יכולות להיות מכל חומר, בתנאי שאין לו ריח רע או מראה לא נעים, או דבר שייהרס במהלך החג וכבר לא יהווה מחיצה.
    - גובה הדפנות – מינימום עשרה טפחים (80 ס"מ). הסכך יכול להיות רחוק מהדפנות.
    - אפשר במקום דופן למתוח חוט או חבל, בתנאי שהם מתוחים והרווח בין חוט אחד למשנהו הוא פחות משלושה טפחים (24 ס"מ), ושהחוט העליון יהיה בגובה של לפחות 80 ס"מ מהקרקע. לדין זה קוראים "לבוד".
    - אסור לחלק התחתון של הדופן להיות רחוק מהקרקע יותר משלושה טפחים.
    - אסור לדופן להתנדנד ברוח. היא צריכה להיות יציבה.
  + הסכך –
    - צריך להיות עשוי מהצומח (דבר שגידולו מן הקרקע).
    - צריך להיות תלוש (לא מחובר לאדמה).
    - צריך להיות עשוי מדבר שאינו מקבל טומאה (כלומר לא ברזל) וגם נשען על משהו שאינו מקבל טומאה (העמודים עליהם הסכך עומד).
    - אסור שיהיה לו ריח רע או עלים שנושרים (בכמות גדולה שתפסול אותו).
    - מותר לחבר את הסכך עם מסמרים או חבלים כדי שלא יעוף ברוח, למרות שהם עשויים מדבר המקבל טומאה.
    - הסכך צריך להיות מונח כך שיצור מצב ש"צילתה מרובה מחמתה", כלומר שיש בה יותר צל מאשר שמש, אך שיהיה ניתן לראות את הכוכבים דרך הסכך.
  + נוי סוכה –
    - נוהגים לקשט את הסוכה, אך צריך שהמרחק בין הקישוט לסכך יהיה קטן מארבעה טפחים (32 ס"מ).
    - מותר להוריד קישוטים כשיורד גשם, על מנת לתלותם חזרה.

**הצעות הוראה, המחשה ויישום**

* איור עם בעיות הלכתיות והצעה לפתרונן
* פעילות סיכום

## **מדריך למורה – פרק פ"ד – ליל סוכות ומצוות ישיבה בסוכה**

**זמן מוקצב:** שיעור אחד

**תקציר:** ביחידה זו נלמד על הכלל "תשבו - כעין תדורו" ואת ההלכות שנובעות ממנו. נלמד כיצד מקיימים את מצוות הישיבה בסוכה מן התורה, מהי אכילת קבע ומהי אכילת ארעי, וכמה פת חובה לאכול בסוכה בליל חג הסוכות. נבין מהי מצוות ישיבה בסוכה ומתי מברכים "לישב בסוכה".

**מבנה השיעור:**

**פתיחה – תשבו כעין תדורו** – מתאים להישג 1 – יסודות התורה שבעל-פה ולהישג 5 – הבנה ופרשנות:

* נקרא את הפסוק ממנו לומדים על מצוות ישיבה בסוכה. הפסוק מופיע בהלכה א', ולאחריו מופיע פירוש חז"ל: "תשבו – כעין תדורו".
* נרשום על הלוח בעזרת התלמידים רשימת פעולות שאנו רגילים לעשות בביתנו:
  + לאכול
  + לשתות
  + לשחק
  + לקרוא
  + להיות במחשב
  + להזמין חברים
  + לשוחח
  + ועוד...
* נאמר לתלמידים: הרעיון בסוכות הוא מאוד פשוט: כל מה שעושים בבית – משתדלים במידת האפשר לעשות בסוכה. ולכן את כל הפעולות הנ"ל הרשומות כאן – ננסה לעשות בסוכה.
* נזכיר כי מותר לאכול מחוץ לסוכה רק "אכילת עראי" – לא סעודה של ממש, ועל המושג נרחיב בהמשך השיעור.
* נפתח בכיתה דיון תוך שיתוף של התלמידים על חוויות שלהם מבניית הסוכה ומהשהות בה, לפי ההכוונה בחוברת העבודה.

**מהלך השיעור:**

משימה 1 – מתאים להישג 5 – הבנה ופרשנות:

* נקרא את הדו שיח בין דביר לאוריה על העברת דברים מהבית לסוכה. לאחר מכן נעבור על רשימת הפעולות המוזכרות בחוברת וכל תלמיד יעתיק לעצמו למחברת את הפעולות שחובה לעשות בסוכה.
* נמשיך לעבוד לפי הסעיפים השונים במשימה 1.

**אכילת פת בסוכה:**

בהלכה ד' כתוב: " מִצְוָה מֵהַתּוֹרָה לֶאֱכֹל פַּת בַּסֻּכָּה בְּלֵיל ט"ו בְּתִשְׁרֵי".

* נדון: נניח אנחנו יודעים שבערב נלך לאירוע משפחתי, חתונה, בר / בת מצווה. האם זה ישפיע על הארוחות שלנו במהלך היום? (יש להניח שכן. לא נאכל ארוחת ערב סמוך לאירוע כדי לבוא רעבים. יתכן ונאכל ארוחת צהרים קטנה יותר או לא נאכל בשרי כיוון שאנו יודעים שנאכל בשרי באירוע).
* נסביר שכך זה גם בסוכה. צריך לבוא רעבים כאילו זה אירוע.
* נשאל באיזה חג נוסף יש מצווה לאכול בלילה ולהגיע רעבים ומה עושים לשם כך (פסח – ליל הסדר. אסור לאכול סעודה מחצות היום).

משימה 2 – מתאים להישג 4 – מבנה, ולהישג 5 - הבנה ופרשנות:

* נקרא את הלכות י' ו- י"א ונעבוד לפי ההוראות בחוברת העבודה.

**סיכום – אושפיזין:**

* נקרא את הלכה ט' ונוודא שהתלמידים מכירים את האושפיזין.
* נין לחוד חידות על כל אחד מהם עוד טרם קריאת ההלכה, ובכך לרמוז לדמות. למשל:
  + את בני היחיד נצטוויתי לעקוד

אך בסוף זכיתי אפילו בחתונתו לרקוד.

* + נולדו לי תאומים,

אך הם ממש לא דומים...

* + במאבק עם המלאך יצאתי צולע

אך בזכותו קיבלתי שם ממש קולע.

* + ארבעים שנה הנהגתי את ישראל במדבר

אך לצערי את הארץ – ראיתי רק מן ההר...

* + זכיתי להשכין שלום בין אנשים

וכן לעבוד במשכן – דבר מרשים!

* + עברתי תלאות רבות אך בסוף הכול היה לטובה

ובזכות היותי מושל התוודעתי לאחיי באהבה.

* + אני ג'ינג'י עם אופי, רועה צאן במקור

והקב"ה לקח אותי על צאן מרעיתו לשמור.

* ניתן ללמד את השיר של האושפיזין (נקרא "שבעת הרועים"):

<https://www.youtube.com/watch?v=UN2tLutEkus>

**הצעות הוראה, המחשה ויישום**

* שיר
* חידות

**הפנמה וערכים**

* חביבות מצוות סוכה

## **מדריך למורה – פרק פ"ה – החייבים במצוות סוכה והפטורים ממנה**

**זמן מוקצב:** שיעור אחד

**תקציר:** ביחידה זו נלמד מיהם הפטורים ממצוות ישיבה בסוכה, מה דינו של המצטער ומנין למדו חכמים דין זה, כיצד יש לנהוג במקרה של ירידת גשמים בסוכה, ומהו דינו של מי שמטייל בחג הסוכות.

**מבנה השיעור:**

**פתיחה – גדול המצווה ועושה** – מתאים להישג 6 – ערכים:

למורה: שים לב שנכנסים כאן למקומות רגישים. אנא בדוק שמתאים לכיתתך ובמידה ולא – הסבר בדרך אחרת או דלג.

* נאמר לתלמידים: נניח יש לכם שיעורי בית שהם רשות, בונוס, ושיעורי בית שהם חובה. איזה שיעורי בית יותר יתחשק לכם לעשות? ואיזה שיעורי בית, אם לא תעשו אותם – תאלצו להשלים או לקבל עונש?
* ניתן דוגמא נוספת: אימא ביקשה עזרה בבית עם האח הקטן / סידור סלון / שטיפת כלים או כל דבר אחר. היא שאלה בכללי "מי יכול לעזור" ואחד האחים התנדב. ביום אחר היא פנתה אל אותו אח בדיוק וביקשה את אותו דבר בדיוק, אלא שהפעם לא נתנה אפשרות בחירה אלא פשוט הודיעה לו שכעת הוא שומר על האח הקטן או מסדר סלון או שוטף כלים (לפי מה שהתנדב אליו בפעם הקודמת).
* נשאל: מתי יהיה לילד קשה יותר לבצע את המשימה? כשאימא הכריחה אותו. אבל למה? הרי כמה ימים קודם לכן הוא התנדב לכך מרצונו וביצע בדיוק את אותה פעולה!
* נשמע את התלמידים ונכתוב על הלוח כלל בהלכה: "גדול המצווה ועושה ממי שאינו מצווה ועושה".
* נבקש הסבר לכלל, נקשיב לתלמידים ונסכם: מי שחייב להכין שיעורי בית או ללמוד או לעזור – מקבל שכר גדול יותר ממי שהתנדב לעשות כן. כי יש משהו בהכרח שמקשה על הביצוע. כשרוצים משהו בעצם בוחרים בו וזה מקל על הביצוע. יש מוטיבציה, האדם מתחבר למה שהוא צריך לעשות. לעומת זאת הכפייה היא מלמעלה, אין חיבור של האדם, ולכן יותר קשה וממילא יש יותר גבורה וגדולה בעשיית המעשה.
* נשאל: איך כל זה קשור למצוות סוכה?
* נשמע רעיונות ונקרא את תחילת הלכה א': "נָשִׁים פְּטוּרוֹת מִן הַסֻּכָּה מִפְּנֵי שֶׁהִיא מִצְוַת עֲשֵׂה שֶׁהַזְּמַן גְּרָמָהּ. וְאִם הֵן יוֹשְׁבוֹת בַּסֻּכָּה יֵשׁ לָהֶן שָׂכָר". כלומר נשים אינן מצוות ועושות, ויש להן שכר, אך לגברים, המצווים ועושים, יש שכר גדול יותר.
* נבדוק אם למישהו יש רעיון איך דווקא להעצים את הנשים ולראות את ישיבתן בסוכה כדבר גדול, דווקא משום שאינן מצוות.
* נקשיב לתלמידים ונציע: הנשים באות למצווה מרצונן. איש לא כפה עליהן ואיש לא הכריח. הן אוהבות את המצווה ורוצות לקיים אותה, ויש בכך משהו יפה. מי שמחייבים אותו ("מצווה ועושה") – עושה את המצווה כי הוא חייב. ואם לא היה חייב לא בטוח היה עושה... לעומת זאת הנשים רוצות לעשות, הן מבינות שהמצוות טובות להן ולכן זו דווקא מעלה עבורן שלמרות שאינן מצוות – הן עושות.

**מהלך השיעור:**

משימה 1 – מתאים להישג 4 – מבנה, ולהישג 5 – הבנה ופרשנות:

* נחלק את דפי העבודה ונבקש להשלים את התרשים לפי הלכה א'.

למורה: בדפי העבודה יש את התרשים בלבד. לשיקולך האם הוא מצריך דף עבודה או לבקש מהתלמידים לשרטט במחברת.

* נקרא את שלושת המשפטים המופיעים בסעיף ב' ונראה איזה משפט/ים מוסכם ועל איזה משפט/ים יש מחלוקת.
* נכתוב במחברת את הדעות השונות וננמק – לפי המתבקש בחוברת העבודה.
* נבין מה זה "מצוות עשה שהזמן גרמה", למה נשים פטורות ממצוות כאלה ומה המחלוקת והטעם לגבי ברכה של נשים במידה והן אכן מקיימות את המצווה.

למורה: שוב לשיקולך האם להתייחס לנושא של "מצוות עשה שהזמן גרמה" ועד כמה להרחיב. אם מתייחסים אז כדאי לוודא שהובן כמו שצריך שח"ו לא תצא טעות על ידינו.

* נכיר את המושג "דין חינוך": הכוונה למצווה שילד קטן מקיים לא כי הוא חייב או עבר בר/בת מצווה, אלא "מדין חינוך" – כדי לחנך אותו למצוות ולהרגיל אותו בהן.
* נקרא את הלכה ב' ונראה כי ילד קטן, כבר בגיל 5-6 חייב בסוכה למרות שלא הגיע לגיל חיוב במצוות (ואף לא לחצי הגיל), אלא "מדין חינוך".

משימה 2 – מתאים להישג 5 - הבנה ופרשנות ולהישג 6 – ערכים:

* נבקש לקרוא את תחילת הלכה ג' ולומר איזה כלל מופיע שם.
* נכתוב על הלוח (אחרי שהתלמידים ענו): המצטער פטור מן הסוכה.
* נפרש את ההלכה בעזרת התלמידים. קודם הם ינסו להסביר ואחר כך נשלים: מי שהישיבה בסוכה / האכילה בה / השינה בה – גורמת לו לצער, והוא עלול למשל לא לישון טוב – הוא פטור מעשיית פעולה זו בסוכה (אבל לגבי שאר הדברים הוא נשאר חייב)! כלומר הוא יכול לחזור לישון בבית או לאכול בבית.
* נבין למה זה מיוחד דווקא לסוכות: אין עוד הלכה שכביכול שואלת את האדם איך הוא מרגיש עם המצווה. יש מצווה ועושים אותה. לא שואלים אותנו אם נרצה לשמור שבת או להימנע מדיבור לשון הרע או כל מצווה אחרת. רק כאן, בסוכה, יש רגישות מיוחדת.
* נחשוב יחד מה הטעם לכך. קודם נקשיב לתלמידים ולאחר מכן נסביר כי התורה היא תורת חיים, "וחי בהם", המצוות נועדו להחיות אותנו. הסוכה מחליפה את הבית, ולכן אם המצב הוא כזה שגם מהבית היית יוצא – אתה לא חייב להיות בסוכה. נניח לעניין הגשם החודר לסוכה – הרי אם הייתה נזילה בכל הבית גם מהבית היינו יוצאים. או אם המזגן התקלקל ביום שרבי – נשתדל להעדר מהבית. כך גם בסוכה. על אותו עיקרון. התורה רוצה בשמחת החג שלנו, רוצה בשייכות שלנו למצוות ולא מעוניינת שנסבול ח"ו.
* נקרא את המקרה מחוברת העבודה וניתן זמן לענות במחברת על השאלות (בעבודה עצמאית או בזוגות).
* נקרא את הלכות י"ג-י"ד ונענה על השאלות בחוברת העבודה לגבי חברים שרוצים לצאת לטיול.
* בונוס: נבנה את הלכה י"ד בתור תרשים (מובא כאן למורה, על התלמיד יהיה להתמודד לבד, אולי תוך נתינת רמזים או הדגשת מילים מרכזיות):

מקרה: הַיּוֹצֵא לְטִיּוּל בִּימֵי חֹל הַמּוֹעֵד סֻכּוֹת

דין:  צָרִיךְ לְתַכְנֵן אֶת הַטִּיּוּל בְּאֹפֶן כָּזֶה שֶׁיּוּכַל לֶאֱכֹל וְלִישֹׁן בַּסֻּכָּה.

מקרה: וְאִם הֶחְלִיט לְטַיֵּל בְּמָקוֹם שֶׁאֵין בּוֹ סֻכָּה,

דין: יַקְפִּיד שֶׁלֹּא לֶאֱכֹל בְּמֶשֶׁךְ הַטִּיּוּל אֲרוּחַת קֶבַע, אֶלָּא יִסְתַּפֵּק בְּפֵרוֹת וִירָקוֹת וּמְעַט מְזוֹנוֹת, וּבַלַּיְלָה יַגִּיעַ לְמָקוֹם שֶׁיֵּשׁ בּוֹ סֻכָּה.

מחלוקת: וְיֵשׁ אוֹמְרִים שֶׁהַיּוֹצְאִים לְטִיּוּל נֶחְשָׁבִים לְהוֹלְכֵי דְּרָכִים שֶׁפְּטוּרִים מִן הַסֻּכָּה

דין: וּלְפִי דֵּעָה זוֹ מֻתָּר לַיּוֹצֵא לְטִיּוּל לֶאֱכֹל אֲרוּחַת קֶבַע וְלִישֹׁן מִחוּץ לַסֻּכָּה.

הדגשה: אוּלָם וַדַּאי שֶׁגַּם לְפִי דֵּעָה זוֹ מִן הָרָאוּי לַעֲשׂוֹת מַאֲמָץ לֶאֱכֹל וְלִישֹׁן בַּסֻּכָּה כְּדֵי לִזְכּוֹת בַּמִּצְוָה.

**סיכום – תשבו כעין תדורו:**

* נאמר שאת כל השיעור ניתן לסכם בשלוש מילים: "תשבו – כעין תדורו". מי שזוכר את הכלל הזה יוכל לענות לעצמו על דילמות שונות שמתעוררות במהלך החג. כמובן אין לפסוק הלכה ותמיד טוב לשאול רב, אך הכלל הזה עוזר לדעת דברים גם באופן עצמאי.
* נעבור על התרשים בחוברת העבודה ונוודא שהוא מובן לכל התלמידים.
* נקרא את הסיפור על רבי זושא, במידה ומתאים לכיתה.

**הצעות הוראה, המחשה ויישום**

* תרשים
* דיון
* סיפור

**הפנמה וערכים**

* "גדול המצווה ועושה ממי שאינו מצווה ועושה"
* דין חינוך
* מצוות עשה שהזמן גרמן
* המצטער פטור מן הסוכה
* תשבו – כעין תדורו

## **מדריך למורה - פרק צ' - חנוכה**

**זמן מוקצב:** שיעור אחד

**תקציר**

* ביחידה זו נלמד על הדלקת נרות חנוכה: בבית הכנסת, בערב שבת, במוצאי שבת (בבית ובבית הכנסת) וכן על סעודות ומסיבות חנוכה.

**מבנה השיעור:**

**למורה:**

ביחידה זו התייחסנו להלכה כ"ח והלאה. ישנן הלכות רבות לפני כן שעל התלמידים לדעת, לפי תכנית הלימודים של כיתות נמוכות יותר. כיוון שמדובר בכיתה ו' אנו מניחים שהתלמידים יודעים את הדברים ולכן בחרנו להתמקד במה שפחות מוכר. וודאי שאם בכיתתך יש חוסר ידע בסיסי או רצון לחזור על הדברים – רצוי וכדאי! אך כיוון שזה מיעוט התמקדנו בדברים אחרים.

**פתיחה – מתי התרחש נס חנוכה?**

* נשאל את התלמידים מי יודע באיזו תקופה התרחש נס חנוכה. יש להניח שגם אם יהיו בכיוון – לא ידעו מדויק. איזה בית מקדש טימאו? מי? האם החריבו?
* נעשה סדר: בית המקדש הראשון נבנה על ידי שלמה המלך, עמד על תילו 410 שנה ונחרב על ידי בבל. הבבלים הגלו את עם-ישראל ל- 70 שנה. במהלך שנים אלו התרחש נס פורים, ולכן מגילת אסתר עוד הספיקה להיכלל בתנ"ך.

אחרי 70 שנה החלה תנועה איטית של עלייה לארץ. תחילה עלו רק "דלת העם", העניים, ובמעט הכסף שהיה להם הם בנו את בית המקדש השני.

לאחר תקופה עלו היוונים לשלטון. היוונים לא רצו להחריב את בית המקדש, אלא לטמא אותו, וזה מה שהם עשו. הם העמידו פסל בהיכל וניפצו את כל הכלים. כך היה המצב שלוש שנים. לאחר שלוש שנים פרץ מרד החשמונאים, במהלכו זכו החשמונאים (מכבים) לכבוש חזרה את בית המקדש ולטהר אותו. זה סיפר חנוכה. לאחר מכן עוד המשיך בית המקדש השני לעמוד על תילו עד שנחרב בידי הרומאים ושוב עם ישראל גלה. סך הכול היה המקדש השני בנוי 420 שנה.

חלק קטן מהסיפור מופיע בהלכות א' ו- ב'. בחרנו להרחיב כאן, אך מה שנכנס לתושב"ע הוא רק החלק בסיפור העוסק בגזרות היוונים ובטיהור המקדש. זה עוזר לנו לשים דגש על כך שהסיבה למרד הייתה הגזרות על לימוד התורה והאיסור לשמור שבת, לקדש את החודש ולערוך ברית מילה. זה לא היה מרד של שחרור מעול זרים אלא מרד על הצביון הדתי והיהודי של ארץ-ישראל, מרד למען התורה ומצוותיה.

**מהלך השיעור:**

משימה 1 – מתאים להישג 5 – הבנה ופרשנות:

* נשאל את התלמידים: מה הטעם העיקרי בהדלקת נרות חנוכה?
* נשמע תשובות ונזכור כי הטעם הוא פרסום הנס.
* ננסה לפי קו זה להבין מדוע יש להדליק בבית הכנסת. הרי כל מי שנוכח בבית הכנסת הולך אחר-כך לביתו ומדליק אף שם, אז למה צריך את ההדלקה בבית הכנסת?
* נשמע תשובות, ונבין כי בבית הכנסת נוכחים אנשים רבים ובהדלקה שם יש הרבה פרסום הנס וזו הסיבה להדלקה שם.
* נמשיך לפי עיקרון זה ונבין מדוע לא יוצאים ידי חובה בהדלקה בבית הכנסת. נזכיר את הכלל: "נר יש וביתו" – כל אחד צריך להדליק בביתו, בית בו גרים ולנים. ההדלקה בבית הכנסת היא בנוסף, לצורך פרסום הנס, אך איננה במקום ההדלקה בבית.
* נסביר את ההבדל לגבי ברכת "שהחיינו" של מי שהדליק בעצמו בבית הכנסת (לא רק היה נוכח, אלא הדליק בפועל) מול מי שמדליק פעם ראשונה בביתו.
* נקרא את הלכה כ"ט ונענה על השאלות לדיון המופיעות בחוברת העבודה.
* נקרא את הלכה ל' על מיקום החנוכייה בבית הכנסת. זו הזדמנות טובה להוציא תרשים של המשכן / המקדש, להביט אל הקודש, לראות היכן מוצבת המנורה (צד דרום) ולהבין מדוע (המנורה מסמלת את חכמת התורה, ולכן "הרוצה להחכים – ידרים").

משימה 2 – מתאים להישג 4 – מבנה, ולהישג 5 – הבנה ופרשנות:

* נבין את המורכבות של הדלקת נרות חנוכה בערב שבת ובמוצאי שבת.
* נראה כי במוצאי שבת בבית הכנסת בכל זאת מדליקים נר חנוכה לפני ההבדלה (בניגוד לסדר בבית), ונבין למה.
* נקרא בחוברת העבודה את דבריו של הרב מלמד ונענה על השאלות אחריהם.
* נבקש מהתלמידים להעתיק למחברותיהם את ציר הזמן ולהשלים אותו.
* נעבור בכיתה יחד על הציר ונוודא שהכול מובן.

**סיכום – סיפור:**

* נספר על נרות חנוכה בשואה ונעמוד על מסירות הנפש של האנשים שם למען קיום המצווה.

**נס חנוכה** (מתוך 'אני מאמין', הוצאת מוסד הרב קוק, עמוד 244-242):

בכותבי ביומני הקטן, שבו רשמתי גם מועדי ישראל, גיליתי בשמחה רבה שחנוכה, חג האורים, יחול בעוד כמה ימים. החלטתי שאפילו במחנה העבודה בלב גרמניה עלינו להדליק נרות חנוכה. על שתי בעיות צריך היה להתגבר: צריך היה לארגן שֶמֶן וכן למצוא מקום ממנו האור לא ייראה. לא היה מחסור בשמן בבית החרושת, אך כיצד יכולנו להבריח, ולו כמה טיפות בלבד, אל צריפנו בעוד מועד, לקראת יום שני בערב, ליל ראשון של חנוכה?

אמנם ידענו שאין אנו מחויבים על פי ההלכה לסכן את חיינו לשם קיום מצווה, אך אצל רבים בתוכנו פעל דחף לגלות רוח של הקרבה, נחלת אבותינו במרוצת הדורות. היינו בדיכאון רוחני וגופני כה רב, עד שהרגשנו שנר חנוכה קטן יחמם את נפשותינו הגוועות ויחדיר בנו תקווה, אמונה ואומץ, כדי לקיים את עצמנו בחורף הארוך, הקשה והמקפיא.

החלטנו להטיל גורל. על האיש הראשון שיעלה בגורל יוטל לגנוב את השמן. השלישי יהיה אחראי להסתרתו עד יום שני בערב, והחמישי ידליקנו מתחת לדרגשו. יצאתי חמישי בגורל. גרינוולד, שעליו הוטל לארגן את השמן, מילא תפקידו בצורה נפלאה. הוא שכנע את מנהל העבודה השנוא שמכונתו תיטיב לעבוד אם ישמנוה בקביעות מדי בוקר, ולשם כך מוטב שנקבל צנצנת קטנה של שמן מכונות משובח ונחזיקה בארגז הכלים שלנו. המנהל הסכים, ולא הייתה יותר בעיה של הסתרת השמן. בהגיע יום שני בערב שמתי את השמן במחציתה הריקה של קופסה למשחת נעליים, הוצאתי כמה חוטים משמיכתי הדקה והפכתים לפתיל. כאשר הכול היה מוכן התיישבתי לאכול בחיפזון והזמנתי את כל חברינו להשתתף בהדלקת נר של חנוכה. לפתע נזכרתי ששכחנו את הגפרורים. לחשתי לבנצי. "על כל אחד להשאיר מעט מרק", ציווה בנצי על חבריו הרעבים לשולחן והסביר להם את הסיבה. תוך חמש דקות הוחלפו בחדר הסמוך חמש מנות מרק תמורת סיגריה. הסיגריה "הוענקה" לאחראי המטבח בעד השאלת קופסת גפרורים ללא שאלות.

וכך לאחר הארוחה בירכתי את שלוש הברכות, ונר חנוכה קטן הבהב באיטיות מתחת לדרגשי. לא רק חבריי מן השולחן הדתי השתתפו, אלא גם רבים אחרים מן החדר הצטרפו לזמזום של שירי החנוכה. וכאילו לנגד עינינו ראינו את בתינו ,עם הורינו, אחינו, אחיותינו, נשינו וילדינו, נאספים סביב חנוכיות הכסף היפות, שרים בשמחה "מעוז צור". דמעות ירדו על לחיינו הנפולים.

**הצעות הוראה, המחשה ויישום**

* סיפור
* ציר זמן

**הרחבה – מקרים שונים בהדלקת נרות:**

* נרשום על הלוח רשימה של מקרים שיכולים להתרחש במהלך ימי חנוכה.
* נבקש מהתלמידים לקרוא את הלכות ל"ד-ל"ו ונשלים יחד ליד כל מקרה מי מדליק את הנרות. המקרים הם:
  + אדם נשוי שנעדר מהבית בימי חנוכה (נניח לרגל מילואים או טיסה דחופה לחו"ל), אך אשתו בבית – האישה מדליקה עם ברכה ומוציאה אותו ידי חובה.
  + ילדים שגרים בבית ההורים אך לא נמצאים בבית – יוצאים ידי חובה בהדלקה בביתם. אם יכולים בנוסף להדליק היכן שהם נמצאים – רצוי.
  + אורח – אם יכול להביא עימו חנוכייה ונרות משלו – עדיף, ואם לא – יהיה שותף עם בעל הבית בהדלקה. השותפות היא או כספית (סכום סמלי של כמה שקלים) או שבעל הבית נותן לאורח את הנרות מתנה, אך צריך לומר זאת במפורש.
  + מי שמתארח היכן שלא מדליקים נרות חנוכה (למשל בבית מלון) – אם מותר להדליק בחדר – ידליק בחדר, ואם לא – אז היכן שמותר (חדר אוכל, לובי וכו').

**הרחבה – תוספות בתפילה:**

* נקרא את הלכות ל"ז-מ"א ונראה את שלושת התוספות בתפילה ואת התוספת בברכת המזון:
  + "על הניסים" (גם בברכת המזון)
  + הלל שלם
  + קריאה בתורה

## **מדריך למורה - פרק צ"ב – חודש אדר**

**זמן מוקצב:** שיעור אחד

**תקציר**

ביחידה זו נלמד על אופי השמחה בחודש אדר, מהי מצוות מחצית השקל ומי חייב בה, מהו מנהג "זכר למחצית השקל", מהי פרשת "זכור" ומדוע קוראים אותה סמוך לפורים, ומדוע מתענים בתענית אסתר.

**מבנה השיעור:**

**פתיחה – משנכנס אדר**

* נספר (על-פי תענית כ"ב ע"א): רבי ברוקא הלך בשוק ולפתע נגלה אליו אליהו הנביא. פנה רבי ברוקא אל אליהו ושאל: "האם יש מישהו בשוק שהינו בן עולם הבא?". הראה לו אליהו אדם שעסק בסתר בהצלת אנשים מישראל מידי הגויים, תוך הסתכנות יום יומית. שאל רב ברוקא: "האם ישנם בשוק אנשים נוספים שהינם בני עולם הבא?" ענה אליהו: "כרגע הגיעו לשוק שני אנשים כאלה". מיהר רב ברוקא, ניגש לשני האנשים ושאלם: "במה זכיתם להיות בני עולם הבא?"
* נפנה לתלמידים את השאלה: במה לדעתכם עוסקים אותם שני אנשים?
* נאזין למספר תשובות ונספר את ההמשך: ענו לו שני האנשים: "בדחנים אנחנו. כשאנחנו רואים מישהו עצוב אנו מנסים להצחיקו ואיננו עוזבים אותו עד שיתעודד. דבר דומה אנו עושים כשמבחינים בשניים שרבים וכך מביאים לידי השלמה ביניהם".
* נדגיש את חשיבות מעלת האדם הדואג לשמוח ולשמח אחרים. על פי הסיפור שני האנשים שעסקו בלשמח אחרים זכו בזכות כך להיות בני עולם הבא!
* נזכיר כי למרות כל זאת - חכמים הבינו כי מידת השמחה עלולה להביא את האדם לטעות ולהיכשל. עלינו להיזהר, להקפיד ולשמור על הגבולות הנכונים גם בעת שמחה.
* נשאל את התלמידים אם הם זוכרים מקרה (מחייהם הפרטיים או מהווי הכיתה) בו השמחה הפכה להוללות. זה עלול להתבטא בהשחתת רכוש, לעג ועוד.
* נדגיש כי זהו גבול דק, ונקרא את הלכה א' המחדדת זאת.
* נקרא בחוברת לתלמיד את הדו שיח בין דביר לאוריה ונענה על השאלות לדיון לאחריו.

**מהלך השיעור:**

משימה 1 – מתאים להישג 5 – הבנה ופרשנות:

* נקרא את הלכות ב'-ג' ונרשום על הלוח, בעזרת התלמידים, פרטים חשובים על מצווה זו:
  + כמה אוספים - מחצית השקל
  + מטרת האיסוף – רכישת קרבנות ציבור (קרבן תמיד, קרבנות חגים ועוד)
  + הטעם לסכום השווה – שלכולם יהיה חלק שווה בקרבנות ציבור השייכים לכולם
  + תאריכים חשובים:
    - א' באדר – מכריזים שהגיע הזמן לתת מחצית השקל
    - ט"ו באדר – מתחילים לגבות את חצאי השקלים
    - א' בניסן – מתחילים להקריב את הקרבנות מכספי השקלים החדשים
* ניתן זמן להעתיק את הכתוב למחברת.
* נעיין בספר הלימוד הערה 1 ונסביר את הסיבה לתקנה להשמיע על השקלים דווקא בראש חודש אדר.
* נקרא את הלכה ד' ונראה מהי פרשת שקלים ובאיזה מצב מוציאים מארון הקודש שלושה ספרי תורה.

משימה 2 – מתאים להישג 4 – מבנה, ולהישג 5 – הבנה ופרשנות:

* נאמר לתלמידים: מצוות "מחצית השקל" הייתה רק כשבית המקדש היה קיים. היום לצערנו אין לנו בית מקדש, אבל נוהגים לתת "זכר למחצית השקל".
* נקרא את הלכות ז'-ח' ונראה כי יש שתי אפשרויות לקיום מנהג "זכר למחצית השקל" – אחת מהודרת ואחת למיעוטי יכולת, וגם היא מתחלקת לשתי אפשרויות.
* נרשום על הלוח בעזרת התלמידים:
  + אפשרות מהודרת – כסף בשווי מחצית השקל בזמן התורה. בימינו סביבות 22 ₪.
  + אפשרות בינונית – לתת סכום של חצי מהמטבע המקובל באותו מקום, כלומר חצי ₪.
  + אפשרות למעוטי יכולת – לתת סכום של שלוש מחציות מטבע, כי בתורה המילה "תרומה" מוזכרת שלוש פעמים.
* ניתן זמן להעתיק את הכתוב מהלוח ולענות באופן עצמאי על משימה 2 במחברת, כולל הדיון בין אוריה לדביר, החישוב שהם עשו והחישוב של כל אחד לגבי משפחתו הפרטית.

משימות 3 ו-4 - מתאים להישג 5 – הבנה ופרשנות:

* נעבוד לפי ההנחיות בחוברת העבודה.
* נקרא את הלכה י"ז המתייחסת לשנה מעוברת, ונאמר לתלמידים שאמנם היום נוהגים לחגוג הכול באדר ב', כדי "להסמיך גאולה לגאולה", את נס פורים לנס פסח, אך תופתעו לגלות כי השנה שבה התרחש נס פורים, הייתה שנה מעוברת, והנס היה באדר א'!!

**סיכום – מושגים:**

* נכתוב על הלוח בלבולי מילים של מושגים שונים. רובם הוזכרו בשיעור אך לא כולם (שתי פרשיות מתוך "ארבע פרשיות").
* נפרש יחד את בלבולי המילים ונסכם משפט על כל מושג. המושגים הם:
  + כרז תחמיץ שלקה (זכר למחצית השקל)
  + משקלי (שקלים)
  + הרף (פרה)
  + כוזר (זכור)
  + תתניע תאסר (תענית אסתר)
  + מופיר (פורים)
  + החושד (החודש)
  + רבנים במשחה (מרבין בשמחה)
  + בונקרת ביצור (קרבנות ציבור)
  + קלעם (עמלק)

**הצעות הוראה, המחשה ויישום**

* בלבולי מילים

## **מדריך למורה - פרק צ"ג – קריאת מגילה**

**זמן מוקצב:** שיעור אחד

**תקציר:** ביחידה זו נלמד על אופן קריאת המגילה, על הדרך לקיים את מצוות קריאת המגילה על ידי שמיעה מאדם אחר, נכיר את הפסוקים שקוראים בקול רם, ונבין מדוע.

**מבנה השיעור:**

**פתיחה – קצת מספרים**

* נאמר לתלמידים: לפני שנהיה שיכורים, תקראו בבקשה את הלכות א'-ט'. אלו הלכות שרובן ידועות, והשלימו את המספרים הבאים:
  + 1 – ברכה לאחר קריאת מגילה
  + 2 – שומעים את המגילה פעמיים (בלילה וביום)
  + 3 – ברכות לפני קריאת מגילה
  + 54 – התשובה לא מופיעה בהלכה אבל אפשר לנחש – מספר הפעמים בהן מוזכר שמו של המן במגילה
* נתבונן בחוברת העבודה ונראה שמגילת אסתר "פשוטה כאגרת". נעמוד על הדומה והשונה בין ספר תורה ובין מגילת אסתר.

**מהלך השיעור:**

משימה 1 – מתאים להישג 4 – מבנה, ולהישג 5 – הבנה ופרשנות:

* נתבונן בתרשים במשימה 1 ונענה על השאלות לאחריו.
* ניקח לתשומת ליבנו את עניין ההרעשה ב"המן": אמנם זה מאוד כיף להרעיש אך לפי מה שלמדנו יש בכך בעייתיות. אם לא מקפידים לעצור בזמן אנשים עלולים בגלל ה להפסיד מילים במגילה וזו בעיה. לכן נשתדל להתחיל להרעיש – אך לזכור גם לסיים...

משימה 2 – מתאים להישג 4 – מבנה, ולהישג 5 – הבנה ופרשנות:

* נראה את ההבדל בין ספרדים לאשכנזים מבחינת הפסוקים אותם אומרים בקול. לא בטוח שחייבים להשתמש בתרשים, כיוון שבמשימה 1 כבר יש תרשים. אולי מספיק לרשום את כותרות הפסוקים של כל עדה ולראות את ההבדל.

**סיכום – חמש מגילות**

כיוון שתוכן הפרק קצר, בחרנו לנצל את ההזדמנות ולהרחיב מעט על מגילת אסתר.

* נאמר לתלמידים: מגילת אסתר היא אחת מחמש מגילות.
* נשאל מי מכיר את הביטוי, נשמע מה התלמידים יודעים ונאמר: חמש מגילות נקראות בחמישה מועדים (לפי רוב העדות):
  + שיר השירים – פסח
  + רות – שבועות
  + איכה - תשעה באב
  + אסתר – פורים
  + קהלת – סוכות
* נמצא את הקשר בין כל אחת מהמגילות למועד בו היא נקראת (יש מגילות בהן הקשר ישיר ויש מגילות בהן נדרשת מחשבה למצוא את הקשר).
* נרחיב על מגילת אסתר:
  + המגילה נכתבה על ידי מרדכי ואסתר עצמם.
  + אחשוורוש – מזוהה עם מלך שמלך בגיל 35 למשך 20 שנה, 465-485 לפני הספירה. היה נכד של כורש מלך פרס.
  + מגילת אסתר היא המגילה מהתקופה המאוחרת ביותר שנכנסה לתנ"ך. הייתה התלבטות אם להכניסה או לא. אסתר ביקשה "כתבוני לדורות", ובכל זאת חז"ל נחלקו על שהוחלט להכניסה.

**הרחבה – "ידידים" מהעבר**

* נאמר לתלמידים שהמן ומדרכי לא נפגשו לראשונה במגילה. הם הכירו עוד קודם... (על-פי אגדת אסתר פרשה ה' פסקה ט'):

כשעם ישראל בנה את חומת ירושלים היו שונאים שניסו למנוע זאת בטענה שאין לכך רשות מהמלך. לבסוף החליטו כל אחד מהצדדים לשלוח נציג למלך למעין הליך של בוררות. הנציגים היו מרדכי והמן. כשיצאו לכיוונו של המלך, בחצי הדרך נגמרה הצידה שהכין המן לעצמו וביקש ממרדכי מעט אוכל. מרדכי הסכים רק בתנאי שהמן ימכור לו את עצמו לעבד עולם. המן הסכים וחרט למרדכי על רגלו: "אני המן האגגי עבדו של מרדכי היהודי שנמכרתי לו בכיכר לחם אחת". כשנפגשו בשנית בשער המלך וכל העם כרע והשתחווה לפני המן, היה מרדכי מרים סנדלו ומראה להמן את שטר המכירה שהיה ביניהם.

**הצעות הוראה, המחשה ויישום**

* תרשים
* רקע היסטורי והרחבות

**הפנמה וערכים**

* התחשבות בזולת בהרעשה בהמן

## **מדריך למורה - פרק ק"ה – שנת השמיטה**

**זמן מוקצב:** שיעור אחד

**תקציר:** ביחידה זו נלמד על טעמי השמיטה, על מצוות אכילת פירות שביעית, על קדושת פירות שביעית וכיצד יש לנהוג בפירות שיש בהם קדושת שביעית.

**מבנה השיעור:**

**פתיחה – השביתה הגדולה**

* נעמיד פני שחקן ונאמר: הצילו, שביתה!

רבותי, הטו אוזן לחדשות הבאות, ותחילה עיקרן: "החל משבוע הבא תהא שביתה כללית בכל ענף החקלאות. מעריכים כי השביתה תימשך במשך שנה שלמה!"

* נשאל: איך זה נשמע לכם? אתם בטח נלחצים, לא מאמינים. בכל ענף החקלאות?! פאניקה של ממש. חייבים לאגור מזון: חיטה, אורז, קטניות. רק שלא יתליע. ומה עם פירות וירקות? אולי נקנה בקופסאות שימורים? ו... רגע אחד, זה בעצם לא הכול. גם מה שיגדל על העצים יהיה אסור לקטוף ולמכור אלא יהפוך להיות הפקר – כל מי שרוצה יבוא וייטול. איזה אסון. מה יהיה? איך אפשר לאגור כל כך הרבה מוצרים למשך שנה שלמה ויותר - עד שיתאושש המשק מן השביתה?
* נמשיך במשחק: מה ממשיכים לומר שם, בחדשות? אולי שם נמצא איזה פתרון? ובכן:  
  "כלכלנים צופים קריסה בענפי משק נוספים. בשלב ראשון, בעקבות המחסור החמור בתבואה ובמזון מן הצומח, ייפגע ענף המשק החי - הרפתות, הלולים והחוות למיניהן - ילכו ויתדלדלו מיום ליום. קריסת ענף המשק החי תביא למחסור בבשר, בעופות, בביצים ובמוצרי חלב. בשלב הבא, בעקבות מחסור בכותנה, בפשתן ובצמר, ייפגע אף ענף הטקסטיל. קריסת ענפי הכלכלה המרכזיים תביא ככל הנראה לידי משבר כלכלי חמור".
* נפרש מבחינה כלכלית 'מפוכחת': איך זה נשמע? דמיוני? אבל לפני כאלפיים שנה הבינו שהתסריט הזה בהחלט לא דמיוני. הם הבינו שזה מה שאכן הולך לקרות ליהודים המשביתים את שדותיהם במשך כל שנת השמיטה.   
  מבחינה טבעית - הם צודקים. בפרט בהתחשב בעובדה שבימים ההם היו אפשרויות היבוא מצומצמות מאוד, שכן לא הייתה תחבורה מפותחת. השבתת ענף החקלאות של עם שלם למשך שנה שלמה, הייתה יכולה בהחלט להביא לידי תוצאות כלכליות חמורות ומרחיקות לכת. אבל...
* נעצור ונשמע מהתלמידים מה הם חושבים, איזה היגיון יש בשמיטה ואיך בכל זאת אפשר לשמור אותה למרות הסיכון והקושי.
* נאמר לתלמידים שיש פסוק המהווה הבטחה של הקב"ה: וציותי את ברכתי!   
  ה' מבטיח לעמו שאין להם מה לדאוג כלל! למרות השביתה הכללית של החקלאות, לא יהיה חלילה מחסור בפרנסה, ולא עוד - אלא ששביתה זו תביא תועלת וצמיחה במשק! זה מובטח במפורש בתורה (ויקרא כ"ה י"ח-כ"ב):  
  "וַעֲשִׂיתֶם אֶת חֻקֹּתַי וְאֶת מִשְׁפָּטַי תִּשְׁמְרוּ וַעֲשִׂיתֶם אֹתָם, וִישַׁבְתֶּם עַל הָאָרֶץ לָבֶטַח: וְנָתְנָה הָאָרֶץ פִּרְיָהּ, וַאֲכַלְתֶּם לָשֹׂבַע, וִישַׁבְתֶּם לָבֶטַח עָלֶיה. וְכִי תֹאמְרוּ מַה נֹּאכַל בַּשָּׁנָה הַשְּׁבִיעִית, הֵן לֹא נִזְרָע וְלֹא נֶאֱסֹף אֶת תְּבוּאָתֵנוּ? וְצִוִּיתִי אֶת בִּרְכָתִי לָכֶם בַּשָּׁנָה הַשִּׁשִּׁית, וְעָשָׂת אֶת הַתְּבוּאָה לִשְׁלֹשׁ הַשָּׁנִים. וּזְרַעְתֶּם אֵת הַשָּׁנָה הַשְּׁמִינִית, וַאֲכַלְתֶּם מִן הַתְּבוּאָה יָשָׁן עַד הַשָּׁנָה הַתְּשִׁיעִית, עַד בּוֹא תְּבוּאָתָהּ תּאכְלוּ יָשָׁן".

הקב"ה מבטיח בתורה במפורש שלא יהיה מחסור כלל! היבול של השנה השישית יהיה כה מבורך עד שיספיק לשנים הבאות: לשנת השמיטה עצמה וגם לתקופה שלאחריה - עד אשר יצמח יבול חדש.

יש כאן למעשה פלא בתוך פלא. מבחינה מקצועית יש להוביר את האדמה (לתת לה מנוחה והפסקה) כל שנתיים-שלוש. והנה מבטיח הקב"ה, שבזכות שישמרו את שנת השמיטה לא יצטרכו להוביר את השדה כלל, כמו שנאמר: "שֵׁשׁ שָׁנִים תִּזְרַע שָׂדֶךָ, וְשֵׁשׁ שָׁנִים תִּזְמר כַּרְמֶךָ..." - ללא צורך בהפסקה כלל. ולא עוד, אלא שדווקא בשנה השישית כאשר כבר כוח האדמה לכאורה נחלש - דווקא אז תוציא האדמה יבול גדוש ומבורך כפליים (כלי יקר, אור החיים).  
ואכן במשך כאלף וארבע מאות שנה ישב עם ישראל על אדמתו (440 שנה עד לבניית בית המקדש הראשון, 410 שנה ימי הבית הראשון, 420 שנה ימי הבית השני. וכן כל תקופת התנאים שאחריו) ובמחזוריות קבועה של שבע שנים, בהגיע השנה השישית הפלא הזה חזר על עצמו! הוי אומר כמאתיים פעמים - בעקביות, חזו ישראל בנס המופלא!

* נבקש לקרוא את הלכה ב' ונכתוב על הלוח (בעזרת התלמידים) כמה מטעמי השמיטה:
  + זכירה שהארץ שייכת לקב"ה, ולכן הוא יכול לצוות לשבות – זה שלו והוא קובע.
  + דאגה לעניים – בשמיטה הגידולים הפקר וכל אחד יכול ליהנות מהם.
  + מנוחת האדמה – האדמה נחה וזה מחזק אותה ומעניק לה כוח להצמיח אחר כך יבול בשפע.
* ניתן זמן להעתיק למחברת.

**המלאכות האסורות בשמיטה:**

* נשרטט על הלוח טבלה של מה מותר בשמיטה ומה אסור, והאם זה מהתורה או מחכמים.
* נקרא את הלכות ד'-ה', נחלק לתלמידים את דף העבודה ונמלא את הטבלה יחד איתם.

|  |  |  |
| --- | --- | --- |
| **אסור מהתורה** | **אסור מדברי חכמים** | **מותר** |
| זריעה | מלאכות שעושים לשיפור הצימוח | קטיף בכמות ביתית |
| חרישה |
| זמירה (קיצוץ ענפים) | השקיה |
| קצירה ובצירה בכמויות גדולות | מלאכות שאינן לצימוח (כמו ריסוס עשביה נגד מזיקים או גיזום כדי לא לחסום את המעבר) |

**מהלך השיעור:**

משימה 1 – מתאים להישג 4 – מבנה, להישג 5 – הבנה ופרשנות, ולהישג 6 - ערכים:

* נקרא את הלכות ו'-ח', ונענה על השאלות בחוברת לתלמיד, תוך מילוי התרשים בדף העבודה.

**סיכום – קדוש, קדוש, קדוש**

* נקרא את הדו שיח בין דביר ואוריה בתחילת הפרק. נבין את ההתלבטות ונשמע מהתלמידים רעיונות כיצד לנהוג.
* נקרא את הצעתה של אימא לפתרון ונשמע את התלמידים מה דעתם עליו.
* נערוך חידון קצר עם דברים הקשורים לפירות שביעית. לאחר כל משפט התלמידים יצטרכו לומר אם זה מותר או אסור בפירות שחלה עליהם קדושת שביעית. בכוונה יש דוגמאות כדי לעזור להפנים ולזכור.
  + להכין מיץ מלפפונים (אסור)
  + לאכול קישוא עם קליפה (מותר)
  + לסחוט תפוזים (מותר)
  + לבשל קלמנטינה (אסור)
  + לאכול תפוח אדמה חי (אסור)
  + לאכול תפוח עץ חי (מותר)
  + לאכול גזר מבושל (מותר)
  + לאכול גזר חי (מותר)
  + לתת לארנבת פלפל טרי (אסור)
  + לתת לארנבת כרוב שכבר אינו ראוי למאכל (מותר)
  + לזרוק לפח רגיל שאריות של מרק ירקות (אסור)
  + לזרוק לפח רגיל קליפות של גרעינים (מותר)
  + לזרוק לפח רגיל קליפות של בצל (מותר)
  + לזרוק לפח רגיל קצה של עגבניה (מותר)
  + לזרוק לפח רגיל חצי עגבניה (אסור)
  + לשטוף כלים שדבוק אליהם מעט פירה (מותר)
  + להניח שאריות של כרובית בכלי שמיטה המיועד לכך ולאחר שנרקב לזרוק את זה לפח רגיל (מותר)

**הצעות הוראה, המחשה ויישום**

* תרשים
* דף עבודה
* דיון
* חידון

**הפנמה וערכים**

* הנס המתרחש בשנת שמיטה – הארץ נותנת יבולה לפני ואחרי
* היופי שבשמירה על השמיטה והקדושה שבפירות

## **מדריך למורה - פרק ק"ט – מצוות צדקה ומצוות הלוואה**

**זמן מוקצב:** שיעור אחד

**תקציר:** ביחידה זו נלמד על האיסור "לא תהיה לו כנושה" ועל החובה ההלכתית להחזיר את החוב.

למורה: במערך ניתן הרבה מקום להלכות הראשונות. הן אמנם עיקר הפרק, אבל הן אמורות להילמד בכיתה ד' ובכיתה ה'. בכיתה ו' הדגש הוא על החלק השני של הפרק.

ננסה לתת דוגמאות למצבים שבהם ילדים שואלים ולווים זה מזה ולדבר על החשיבות לזכור להחזיר. מבחינה חינוכית שווה להאיר את הנקודה שאדם צריך להתרגל להתייחס לרכוש שקיבל מאחרים בכבוד הראוי, לדאוג שלא יינזק, להחזיר בזמן שסוכם וכו'.

**מבנה השיעור:**

**פתיחה – הדגשות**

* נציג שתי אימהות לשני ילדים שיש להם מבחן בחשבון יום למחרת. נבקש מהתלמידים לשים לב להבדלים בין שתי האימהות.
  + אימא ראשונה: חמודי, מחר יש לך מבחן בחשבון. אתה זוכר? מעולה. אה, קבעת עם חברים? יופי, כל הכבוד. בהצלחה!

אימא שנייה: חמודי, מחר יש לך מבחן חשוב בחשבון. אתה זוכר? מעולה. אה, קבעת עם חברים? יופי, כל הכבוד. אבל תלמדו, לא לקשקש! זה מבחן ממש חשוב. אם יהיו לכם בעיות תפנו לאבא של החבר, הוא יעזור לכם. מתי קבעתם? ארבע זה קצת מאוחר להתחיל, יהיו לכם רק שלוש וחצי שעות ללמוד. אולי תקדימו? או שפשוט תתחיל ללמוד בבית קודם. בהצלחה!

* נשמע מהתלמידים על ההבדלים: אימא ראשונה קיצרה, היה לה מסר ברור להעביר והיא העבירה אותו. אימא שנייה חזרה על עצמה ודאגה והתערבה והביעה דעה.
* נסביר שככה בדיוק התורה כותבת כשהיא מדברת על מצוות הצדקה. כמו האימא השנייה, חוזרת על עצמה שוב ושוב.
* נקרא את הלכה א' ונשים לב לחזרות: "כִּי **פָתֹחַ תִּפְתַּח** אֶת יָדְךָ לוֹ... **נָתוֹן תִּתֵּן** לוֹ... עַל כֵּן אָנֹכִי מְצַוְּךָ לֵאמֹר **פָּתֹחַ תִּפְתַּח** אֶת יָדְךָ לְאָחִיךָ לַעֲנִיֶּךָ וּלְאֶבְיֹנְךָ בְּאַרְצֶךָ".
* נראה כי המצווה גם כתובה באריכות יחסית וגם יש שורשים של מילים שחוזרים על עצמם.
* נשאל את התלמידים: מה לומדים מהאריכות והחזרות?
* נשמע תשובות נראה כי לומדים על חשיבות העניין, בדיוק כמו האימא השנייה לגבי המבחן בחשבון.

**מה עדיף 1?**

* נאמר לתלמידים: יש לי סכום של 500 ₪ ואיתם אני רוצה לעזור למישהו. אני מתלבטת בין לתת אותם לצ'יקו לצדקה, אני יודעת שיש לו חובות והוא בקושי "גומר את החודש", המקרר שלהם ריק, והמצב גרוע, ובין לתת אותו בתור הלוואה ליניב שרוצה לעשות רישיון על משאית כדי להתחיל לעבוד ב"תנובה". הוא כרגע מובטל ואם יהיה לו רישיון אז יוכל לפרנס וזה יכול להציל את המצב שלו.
* נדון: מה עדיף? למי לתת – לצ'יקו או ליניב?
* נשמע תשובות לכאן ולכאן, נבקש לקרוא את הלכה ג' ולענות למי עדיף לתת.
* נראה כי לפי ההלכה עדיף להלוות למישהו ולעזור לו להתרומם מהמצב שלו. נכון שמצפונית יותר קל לתת ולשכוח מזה, אך יותר נכון להלוות לאדם. זה גם נותן לו אחריות ותחושה שסומכים עליו, שהוא יצא מהמצב הזה ויוכל להחזיר בע"ה.

**מה עדיף 2?**

* נאמר לתלמידים: כל יום בדרך לעבודה אני פוגשת אדם שיושב ליד תחנה מרכזית ומקבץ נדבות. כיוון שאני עוברת תמיד באותה שעה אני רואה קבוע את אותם אנשים שאף הם ממהרים לעבודה כמוני ועוברים שם בערך באותה שעה.

יש שני אנשים שאני רואה אותם ניגשים למקבץ הנדבות. אחד ניגש אליו, שואל מה שלומו, טופח לו על השכן ונותן לו מטבע של חמישה שקלים. השני כמעט לא ניגש אלא עומד מעט רחוק, אומר שהוא ממהר לעבודה וזורק לעני מטבע של עשרה שקלים.

* נדון: מה עדיף – לתת כמו הראשון או כמו השני?
* נשמע תשובות לכאן ולכאן, נבקש לקרוא את הלכות ד'-ה' ולענות איך עדיף לתת.
* נראה כי וודאי שעדיף גם לתת הרבה וגם בסבר פנים יפות, אבל גם אם נותנים מעט – העיקר שזה יהיה בצורה נעימה ומכובדת ולא תוך זלזול או התנשאות. שכל אחד ייתן כפי יכולתו תוך דגש על דרך הנתינה.

**מה עדיף 3?**

* נאמר לתלמידים: לרפי יש מכר שלא עלינו נשרף לו הבית. הוא מאוד רוצה לעזור לאותו מכר לשקם לעצמו את חייו, ומתלבט איך הכי נכון לעזור לו. לבסוף החליט לקחת על עצמו אחריות לדאוג להשיג סכום כסף גדול, תוך שיתוף של כמה שיותר גורמים – חברים, משפחה, קהילה, רווחה ועוד.
* נבקש לקרוא את הלכה ו' ולראות מי נחשב בדרגה גבוהה יותר – המתרים או התורם. יכול להיות שהתורם ייתן סכום כסף גבוה בהרבה מזה שהמתרים עצמו נתן!
* נראה כי לפי ההלכה שכרו של המתרים גבוה יותר, שהרי בזכותו אחרים נתנו. היכולת של כמה אנשים יחד גבוהה יותר מיכולתו של אדם פרטי. המטרה היא בסוף לגרום לכמה שיותר תועלת למקבלים, ולפי זה להחליט. אחרת אתה דואג למצפון שלך ולא לנזקקים... החפץ חיים הדגים זאת במשל: נניח החלטתי לתת חמש מאת שקל לקניית עצי הסקה. אם אתן אותם בחורף – העני יוכל לחמם את הבית למשך שבוע. אם אתן אותם בקיץ – העצים יותר זולים ובאותו כסף העני יוכל לקנות עצים לחימום הבית לחודש. כך שהעיקרון המנחה הוא (וזה אותו עיקרון שמבכר הלוואה על פני צדקה) – לחשוב איך התרומה שלי (זמן או כסף) תנוצל בצורה המיטבית.

**מתן בסתר**

* נאמר לתלמידים: שלומי רוצה לתת כסף לצדקה אך ברוך ה' בסביבה הקרובה שלו אין עניים. גם לא עשירים, אלא כולם אנשים פשוטים הקמים לעמל יומם ומפרנסים את משפחתם. אין מישהו שהוא מכיר שזקוק לצדקה, אבל הוא רוצה לתת!
* נבקש מהתלמידים רעיונות מה כדאי לשלומי לעשות.
* נקרא את הלכות ז'-ח' ונציע אפשרויות שונות, תוך הדגשה של "מתן בסתר" – הנותן לא יודע למי נתן, המקבל לא יודע ממי קיבל, נמנע מצב של תלות או הכרת תודה מוגזמת או חוסר נעימות (קודם ננחה את התלמידים לומר מה הבעיות העלולות להיווצר במפגש בין הנותן למקבל).

**מי נותן?**

* נספר לתלמידים: אבי הוא אדם עני. הוא עובד מעט בבוקר, אבל עיקר העבודה שלו היא אחר הצהריים – מקבץ נדבות. הוא מכיר עוד כמה כמוהו, הם חברים פחות או יותר. מחליפים חוויות יחד... פעם אחד החברים אמר שהיה לו יום גרוע, הוא כמעט לא קיבל כלום, ואין לו איך לקנות צרכי שבת. הוא ביקש עזרה מאבי. אבי לא ידע מה לעשות, הרי גם הוא בעצמו עני... והכסף שברשותו הוא רק בזכות מה שאחרים נתנו לו, אז האם הוא פשוט "יעביר את זה הלאה"? מצד שני החבר שלו יותר זקוק. מצד שלישי גם הוא זקוק. אוף... מה לעשות?
* נבקש מהתלמידים לעזור לאבי להכריע מה לעשות. לתת או לא לתת?
* נקרא את הלכה ט' ונשמע את ההכרעה: "אפילו עני המתפרנס מן הצדקה חייב לתת קצת ממה שאחרים נתנו לו". כלומר על אבי לעזור לחבר, אפילו שהוא עצמו עני ואפילו שהכסף שברשותו נתרם לו על ידי אחרים.

**מהלך השיעור:**

משימה 1 – מתאים להישג 4 – מבנה, להישג 5 – הבנה ופרשנות, ולהישג 6 - ערכים:

* נקרא את הלכה י"ג ונסכם אותה בתרשים לפי המופיע בחוברת העבודה.
* נבקש מהתלמידים להעתיק את התרשים למחברותיהם.

משימה 2 - מתאים להישג 5 – הבנה ופרשנות:

* נקרא את הדו שיח בין דביר לאוריה ונעלה השערות ל"מאחורי הקלעים" של המקרה (כנראה אפרים היה חייב לאבא כסף שהלווה לו. אבא ידע שאין לאפרים להחזיר ולכן כדי לא לבייש נמנע מלהזמין אותו ואת משפחתו לסעודת השבת).

למורה: תיתכן תשובה שהתלמידים יאמרו כי אפרים עוזר לאבא ולכן נותן לו כסף. זו תשובה אפשרית אך לא לכך התכוונו.

משימה 3 - מתאים להישג 5 – הבנה ופרשנות:

* נלמד בזוגות את הלכות י"ד-י"ח ונערוך רשימה של פעולות שהלווה **צריך** לעשות, ופעולות ש**אסור** לו לעשות.

משימה 4 - מתאים להישג 5 – הבנה ופרשנות ולהישג 6 - ערכים:

* נקרא את הדו שיח בין אימא לילדים ונענה על שאלות האתגר לאחריו.
* נדגיש את הביטוי "שלא תנעל דלת בפני לווים". לא מדובר רק על עולם המבוגרים והלוואות של כסף. יכול להיות מדובר על חבר שהשאיל מחק ולא החזיר או השאיל טוש והחזיר אותו מעט יבש. דברים קטנים לכאורה שעלולים ליצור בכיתה אווירה לא נעימה וליצור מצב בו חוששים לשאול דברים ונוצרת בכיתה אווירה לא נעימה.

**סיכום – כמה לתת?**

* נספר לתלמידים: טליה היא ילדה בכיתה ו', ופעמיים בשבוע אחרי הצהריים היא עושה בייביסיטרים על ילדי השכנים. בסוף החודש היא ספרה כמה כסף הרוויחה והייתה מאושרת: היו לה 100 ₪! אימא שמחה איתה ואמרה לה: "כעת עליך להפריש מהסכום הזה לצדקה". "אבל למה?" הופתעה טליה. "אני רק ילדה ועבדתי קשה בשביל הכסף הזה, ואני מתכננת לקנות בו אוזניות. לא יכולה לתת".
* נדון עם התלמידים: האם על טליה לתת? ואם כן – כמה?
* נקרא את הלכה י"ב ונראה כי לפי ההלכה המינימום הוא מעשר והמהדרין נותנים חומש. דין זה מתייחס למבוגרים בלבד, אך חשוב להקנות לתלמידים את המושגים ולהכיר להם את עולם המעשרות. במקביל נדגיש כי טליה לא חייבת לתת דבר ואם בחרה לתת היא קובעת לבד אתת הסכום. אבל כרגע נתייחס אליה כאל אדם מבוגר לצורך הדוגמא.
* נתרגם את זה למספרים: אם טליה הרוויחה 100 ₪ אז מינימום עליה לתת 10 ₪ לצדקה, אך לא יותר מ- 20 ₪.
* נשאל: ואם נניח טליה הייתה רוצה לתת חצי לצדקה ולהשאיר אצלה חצי? מה דעתכם?
* נשמע את התלמידים ונאמר כי חז"ל קבעו גבול תחתון לנתינה (הכי מעט), אך גם גבול עליון (הכי הרבה). אי אפשר לתת את כל הכסף לצדקה כי אז זה כבר לא נדיבות, זו פזרנות, והאדם עצמו עלול ח"ו להיקלע למצוקה כי פיזר את רוב כספו.

**הצעות הוראה, המחשה ויישום**

* דיון
* לימוד בחברותות

**הפנמה וערכים**

* חשיבות נתינת צדקה
* דרך הנתינה
* חשיבות ההלוואה
* הגדולה בעזרה לזולת להסתדר בעצמו

## **מדריך למורה - פרק קט"ו – לשון הרע**

**זמן מוקצב:** שני שיעורים / שיעור כפול

למורה: ייתכן שבכיתות שונות יש מקום להקדיש לנושא זמן רב אפילו יותר, במסגרת שיעורי חינוך וכדומה, כי יש כאן יסודות שהם הרבה מעבר להלכות נטו.

**תקציר:** ביחידה זו נלמד מהי רכילות, מהו איסור לשון הרע, מהו איסור הוצאת שם רע, מהו איסור שמיעת לשון הרע, ובאלו מקרים מותר לומר לשון הרע. נבין את מקורות האיסור, את העובדה ש"מוות וחיים ביד לשון", ואת הכוח שיש בדיבור.

**מבנה השיעור:**

**פתיחה – הדיבור**

* נשאל את התלמידים: מה הדבר השונה ביותר בין בני אדם לבעלי חיים?
* נשמע תשובות שונות, ונראה כי רוב הדברים זהים... רק דבר אחד שונה במהותו – כוח הדיבור (זה כמובן הסימפטום. לאדם יש תבונה ובחירה חופשית, ולצורך כך הוא קיבל את יכולת הדיבור). בני אדם מביעים את עצמם במגוון ענק של מילים ורגשות ומחשבות, ואילו החיות "מסתפקות" בקולות בסיסיים בלבד.
* נקרא את אונקלוס בסיפור הבריאה: על הפסוק "וַיְהִי הָאָדָם לְנֶפֶשׁ חַיָּה" (בראשית ב', ז') מתרגם אונקלוס: "רוח ממללא". כלומר יכולת המלמול, דיבור. זה המיוחד באדם.
* נאמר לתלמידים: רוב האיברים החיצוניים שלנו הם זוגיים - שתי אזניים, שתי עיניים, שתי ידיים, שתי רגליים, אבל פה אחד עם לשון אחת – וגם זה הרבה... גם עליו קשה לשמור כדי שיוציא רק דיבורים טובים. וגם על הלשון היחידה בתוך הפה האחד – יש שלושה שומרים -החניכיים, השיניים והשפתיים.
* נרחיב: בית המקדש הראשון נחרב בגלל עבודה זרה, גילוי עריות ושפיכות דמים. לפי הלכה ב' לשון הרע הוא כנגד שפיכות דמים, כלומר כל כך חמור עד שמהווה סיבה להחריב את בית המקדש!
* ניתן זווית נוספת המופיעה בהלכה ג': הדיבור הוא מתנה מה', ולכן עלינו להשתמש במתנה כפי הכוונה של מי שהעניק לנו אותה. אי אפשר לעשות איתה ההפך!

**מהלך השיעור:**

משימה 1 – מתאים להישג 2 – מושגים, להישג 5 – הבנה ופרשנות, ולהישג 6 - ערכים:

* נבקש ללמוד בחברותות את הלכות ד'-ו' ולענות על המשימה בחוברת העבודה: כל זוג בוחר מקרה ומחליט אם המקרה הוא רכילות, לשון הרע (שני סוגים) או הוצאת שם רע.
* ניתן משימת המשך: כל זוג צריך להמציא עוד ארבעה מקרים, אחד לכל סוג. לאחר מכן נערוך סבב בכיתה וכל זוג ישתף במקרה אחד שיבחר. שאר התלמידים יצטרכו לזהות על איזה סוג דיבור אסור מדבר המקרה. חשוב לשים לב שיש גיוון במקרים ולתת הכוונה במקרה הצורך – שיהיו מקרים על כל ארבעת הסוגים. כמו כן חשוב מאוד ליצור אווירה נכונה בכיתה, כי אחרת המשימה הזו עלולה לגלוש למקומות לא טובים בכלל.
* נסכם על הלוח בעזרת התלמידים את ההגדרה של כל אחד מהסוגים, ולאחר מכן ניתן זמן להעתיק למחברת:
  + רכילות – דברי אמת, גם אם לא מתוך כוונה להזיק. עצם הדיבור על הזולת הוא בעייתי כי עלול לגרום לסכסוך בין בני אדם.
  + לשון הרע סוג אחד – דברי אמת שהם גנאי (גם אם אין סיכוי שיגרמו לנזק).
  + לשון הרע סוג שני - דיבור שעלול להזיק למי שדיברו עליו או לגרום לו צער, בושה או פחד וכו' (נזק אסור אפילו אם אין בכך גנאי).
  + הוצאת שם רע – דברי שקר על הזולת.
* נדון: מה לדעתכם חמור יותר - לדבר לשון הרע, לשמוע לשון הרע ולא להאמין או לשמוע לשון הרע וכן להאמין?
* נשמע תשובות, נקרא את הלכה ז' ונראה כי אין הבדל – כולם אסורים באותה מידה.
* נעלה עם התלמידים בעיות הנגרמות מתוך המציאות של ימינו, של עולם תקשוב ומדיה ורשתות חברתיות. חשוב בדיון לשמוע אותם ושדברים יעלו מהם, שיבינו את ההיקף העצום של החשיפה בימינו ומתוך כך את האחריות של כל אחד ואחת מהם ואת חשיבות ההקפדה דווקא בקבוצות ווטסאפ, פייסבוק, אינסטגרם, או טוקבקים באינטרנט וכו'. הכל היום כל כך נגיש ונוח וקל ומהיר, ולעיתים גם אנונימי, דבר שמאוד מפתה לכתוב מה שיש בלב ובראש בלי יותר מידי לסנן, וזו בעיה גדולה.
* נקרא לסיכום הדיון את הלכה ט' המתייחסת לנושא.

משימה 2 - מתאים להישג 5 – הבנה ופרשנות:

* נקרא את הלכות י'-י"ג, נחזור להגדרות שכתבנו על הלוח קודם, ונוסיף תחתיהן הגדרות נוספות למושגים הנלמדים כעת.
* נסביר קודם מהו "בעל לשון הרע" (הלכה י'): כמו שבתורה יש "שור מועד", כך יש "בעל לשון הרע". שור מועד הוא שור שנגח אדם שלוש פעמים בהזדמנויות שונות. בפעם הראשונה מופתעים, בפעם השנייה מודאגים ובפעם השלישית כבר צריך להרוג את השור כי מבינים שהאופי שלו בעייתי והוא לא יודע לשלוט על עצמו. להבדיל, גם בעל לשון הרע הוא כך. הוא מספר לשון הרע פעם ראשונה, שנייה ושלישית עד שהדבר נעשה לו הרגל ח"ו. אז לא הורגים אותו כמו שור, אבל יודעים להיזהר מפניו, יודעים כבר שדיבור איתו עלול להביא למקומות לא טובים.
* נסביר מהו "אבק לשון הרע" (הלכה י"א), תוך נתינת דוגמאות מתוך ספר הלימוד. אבק לשון הרע זה לא ממש לשון הרע מפורש אך לא רחוק ממנו ועלול להביא לידי לשון הרע.
* נשאל את התלמידים: מתי בכל זאת מותר / צריך / אפשר לדבר לשון הרע?
* נשמע תשובות, נקרא את הלכה י"ג ונאמר כי יש כזה דבר "לשון הרע לתועלת". זה כשהדיבור הוא לא סתם לכיף אלא יש לו מטרה חשובה. נוסיף על הדוגמאות שבספר (במידה ומתאים לכיתה) – את עניין שמירת סודות. יש סודות שמותר לשמור, אך יש סודות שחייבים לשתף!! אם מישהו ח"ו נוקט באלימות (פיזית או מילולית) כלפי מישהו אחר, או ח"ו מישהו נפגע מינית - על הנפגע לספר זאת למבוגר – הורה, מורה, מדריך וכו'. גם אם השביעו אותו לא לספר. זה מאוד חשוב וברור שמותר.
* נסכם את ההגדרות וניתן זמן להעתיק:
  + בעל לשון הרע – אדם שהתרגל לומר לשון הרע ויש להיזהר ממנו ולא להרבות עימו בשיחה.
  + אבק לשון הרע – דברים שאינם לשון הרע אך עלולים לגלוש לשם בהמשך השיחה.
  + לשון הרע לתועלת – דברים על הזולת שיש סיבה לומר אותם, הם לא נאמרים סתם אלא למען מטרה כלשהי.
* נענה על משימה 2 בחוברת העבודה – התאמת איור להגדרה.

**סיכום – כמה לתת?**

* נציע בכיתה לפתוח במבצע "לשון טובה", לפי ההצעה בחוברת העבודה. לקבוצה יש כוח, כשאדם לבד עלולים ללעוג לו אך כשזה משהו של כולם – יש לזה ערך מוסף.
* נסיים במדרש על "מוות וחיים ביד הלשון" ([מדרש תהלים (שוחר טוב), מזמור ל"ט, ב](http://www.hebrewbooks.org/pdfpager.aspx?req=14050&st=&pgnum=376&hilite=)', מדרש ילקוט שמעוני לתהילים, פרק ל"ד, רמז תשכ"א). כמובן עדיף לספר בלשון ימינו:

מַעֲשֶׂה בְּמֶלֶךְ פָּרָס שֶׁנַּעֲשָׂה כָּחוּשׁ בְּיוֹתֵר וְנָטָה לָמוּת.

אָמְרוּ לוֹ הָרוֹפְאִים: אֵין לְךָ תַּקָּנָה עַד שֶׁיָּבִיאוּ חֲלֵב לְבִיאָה וְתִשְׁתֶּה אוֹתוֹ וְתֵרָפֵא.

אָמַר לָהֶם הַמֶּלֶךְ: מִי יֵלֵךְ וְיָבִיא חֲלֵב לְבִיאָה?

עָנָה אֶחָד מֵהֶם וְאָמַר: רְצוֹנְךָ, אֵלֵךְ אֲנִי וְתֵן לִי עֶשֶׂר עִזִּים. נָתְנוּ לוֹ וְהָלַךְ לְגֹב אֲרָיוֹת,

וְהָיְתָה שָׁם לְבִיאָה מֵינֶקֶת גּוּרֶיהָ.

יוֹם רִאשׁוֹן עָמַד לוֹ מֵרָחוֹק וְהִשְׁלִיךְ לָהּ עֵז אַחַת וְאָכְלָה.

יוֹם שֵׁנִי נִתְקָרֵב מְעַט וְהִשְׁלִיךְ אַחֶרֶת,

וְכֵן בְּכָל יוֹם וְיוֹם.

לְסוֹף עֲשָׂרָה יָמִים נִתְקָרֵב אֶצְלָהּ,

עַד שֶׁהָיָה מְשַׂחֵק עִמָּהּ וּמְמַשְׁמֵשׁ בְּשָׁדֶיהָ,

וְלָקַח מֵחֲלָבָהּ וְהָלַךְ לוֹ לְדַרְכּוֹ.

בַּחֲצִי הַדֶּרֶךְ יָשֵׁן וְרָאָה בַּחֲלוֹמוֹ אֵיבָרָיו מַתְרִיסִים זֶה עִם זֶה.

הָרַגְלַיִם אוֹמְרוֹת: אֵין בְּכָל הָאֵיבָרִים כָּמוֹנוּ, שֶׁאִלְמָלֵא הָלַכְנוּ לֹא הָיָה הַגּוּף יָכוֹל לְהָבִיא מִן הֶחָלָב.

עָנוּ הַיָֹדַיִם וְאָמְרוּ: אֵין כָּמוֹנוּ, שֶׁאִלְמָלֵא הָיִינוּ מְמַשְׁמְשׁוֹת לֹא הָיָה יָכוֹל לְהָבִיא מִן הֶחָלָב.

הָעֵינַיִם אָמְרוּ: אָנוּ לְמַעְלָה מִן הַכֹּל, שֶׁאִלְמָלֵא הָיִינוּ מַרְאוֹת לוֹ הַדֶּרֶךְ לֹא הָיָה נַעֲשֶׂה כְּלוּם.

עָנָה הַלֵּב וְאָמַר: אֲנִי לְמַעְלָה מִכֻּלְּכֶם, שֶׁאִלְמָלֵא נָתַתִּי עֵצָה לֹא הוֹעַלְתֶּם בַּדָּבָר כְּלוּם.

עָנְתָה הַלָּשׁוֹן וְאָמְרָה: אֲנִי טוֹבָה מִכֶּם, שֶׁאִלְמָלֵא הַדִּבּוּר מָה הֱיִיתֶם עוֹשִׂים?

עָנוּ כָּל הָאֵיבָרִים וְהֵשִׁיבוּ לַלָּשׁוֹן: הֵיאַךְ לֹא יָרֵאת לְהִדַּמּוֹת אֵלֵינוּ וְאַתְּ יוֹשֶׁבֶת בִּמְקוֹם חֹשֶךְ וַאֲפֵלָה וְאֵין בָּךְ עֶצֶם כְּכָל הָאֵיבָרִים?!

אָמְרָה לָהֶם הַלָּשׁוֹן: הַיּוֹם תֹּאמְרוּ, שֶׁאֲנִי שׁוֹלֶטֶת בָּכֶם.

כְּשֶׁנֵּעוֹר הָאִישׁ מִשְּׁנָתוֹ שָׁמַר הַחֲלוֹם בְּלִבּוֹ וְהָלַךְ לְדַרְכּוֹ.

נִכְנַס אֵצֶל הַמֶּלֶךְ

וְאָמַר לוֹ: הֵא לְךָ חֲלֵב כַּלְבָּה שֶׁבִּקַּשְׁתִּי בִּשְׁבִילְךָ וְתִשְׁתֶּה.

מִיָּד קָצַף הַמֶּלֶךְ עָלָיו וְצִוָּה לִתְלוֹתוֹ.

כְּשֶׁהָלַךְ לְהִתָּלוֹת הִתְחִילוּ כָּל הָאֵיבָרִים רוֹעֲדִים.

אָמְרָה לָהֶם הַלָּשׁוֹן: הֲלֹא אָמַרְתִּי לָכֶם שֶׁאֵין בָּכֶם מַמָּשׁ;

אִם אֲנִי מַצִּילָה אֶתְכֶם תּוֹדוּ לִי, שֶׁאֲנִי שׁוֹלֶטֶת עֲלֵיכֶם?

אָמְרוּ לָהּ: הֵן.

מִיָּד אָמְרָה הַלָּשׁוֹן לַתַּלְיָנִים: הֲשִׁיבוּנִי אֶל הַמֶּלֶךְ.

הֱשִׁיבוּהוּ אֶל הַמֶּלֶךְ.

אָמַר לוֹ: לָמָּה צִוִּיתָ לִתְלוֹתֵנִי?

אָמַר לוֹ: שֶׁהֵבֵאתָ לִי חֲלֵב כַּלְבָּה.

אָמַר לוֹ: מָה אִכְפַּת לְךָ, וִיהֵא לְךָ רְפוּאָה;

וְעוֹד, לִלְבִיאָה קוֹרְאִין כַּלְבָּה.

לָקְחוּ מִמֶּנּוּ וְנִסּוּהוּ וְנִמְצָא שֶׁהָיָה חֲלֵב לְבִיאָה.

שָׁתָה הַמֶּלֶךְ מִמֶּנּוּ וְנִתְרַפֵּא, וּפְטָרוֹ לְשָׁלוֹם.

אָמְרוּ כָּל הָאֵיבָרִים לַלָּשׁוֹן: עַכְשָׁו אָנוּ מוֹדִים לָךְ, שֶׁאַתְּ שׁוֹלֶטֶת עַל כָּל הָאֵיבָרִים.

זֶהוּ שֶׁנֶּאֱמַר: "מָוֶת וְחַיִּים בְּיַד לָשׁוֹן" ([משלי יח, כא](http://kodesh.snunit.k12.il/i/t/t2818.htm#21)).

**הרחבה – כמו נוצות ברוח – סיפור נוסף:**

<http://www.baba-mail.co.il/content.aspx?emailid=25970> / אתר בא במייל  
היה היו שתי חברות טובות בכפר קטן. באחד הימים, לאחר חברות ארוכת שנים, קרה מקרה ואחת מהן אמרה לחברתה משהו שפגע בה נורא.

החברה הפוגעת מהר מאוד הבינה את טעותה והצטערה מקרב לב על מה שאמרה. היא הייתה מוכנה לעשות הכול בכדי לקחת את המילים בחזרה. אבל המילים כבר נאמרו, חברתה נפגעה מאוד ולא רצתה לדבר אתה עוד.

מאחר והדברים נאמרו באמת בלי כוונה רעה אלא סתם מבלי שחשבה לפני שדיברה, כאב לה הריב נורא והיא חיפשה כל דרך אפשרית כדי לכפר על מעשיה.

בצר לה פנתה לאישה זקנה אחת, החכמה של הכפר, ושאלה בעצתה. הקשיבה האישה הזקנה לסיפור והחליטה לבחון עד כמה רצינית וכנה האישה הזו, בכוונתה לזכות בסליחת חברתה ועד כמה היא מוכנה להתאמץ בשביל לתקן את אשר עשתה.

היא הסבירה לאישה שלפעמים, כדי להחזיר דברים לקדמותם, צריך לעשות מאמצים כבירים: "מה את מוכנה לעשות כדי לזכות מחדש בחברתך?" שאלה אותה הזקנה.

"כל דבר! רק צווי ואעשה!" ענתה האישה.

ראתה הזקנה כי היא אכן כואבת ומצטערת, והחליטה לעזור לה בדרך של לימוד.

"ישנם שני דברים שצריכים להיעשות על מנת לתקן את המעוות", אמרה לה הזקנה. "שני הדברים קשים מאד לביצוע, אני מזהירה אותך מראש..."

האישה שהייתה נחושה בדעתה, אמרה לה: "אני מוכנה לכל. רק תגידי מה צריך לעשות".

"הלילה", אמרה הזקנה, "קחי את כרית הנוצות הגדולה והטובה ביותר שיש לך בבית ועשי בה חור קטן. ואז - עוד לפני עלות השחר, הוציאי נוצה-נוצה והניחי אחת על מפתן כל דלת של כל בית בכפר. כשתסיימי, חזרי אליי. אם תשלימי משימה זו כראוי, אומר לך מה הדבר השני שעלייך לבצע".

האישה רצה מהר לביתה, בחרה את הכרית הכי טובה שהייתה לה, ועל אף שהייתה חביבה עליה מאד ועלתה כסף רב, פתחה בה חור ואצה לדרכה להניח נוצה על סף כל דלת בכפר. הלילה היה קר וחשוך, אצבעותיה קפאו כשעברה מדלת אל דלת, לא פוסחת על אף אחת. הרוח הייתה כל כך חדה וקרה, עיניה דמעו ואפה נזל, אבל היא לא חדלה ממשימתה ורק שמחה שיש משהו שהיא יכולה לעשות כדי לכפר על המילים הנוראות שהוציאה מפיה. "אם רק נחזור להיות חברות טובות כפי שהיינו, זה שווה כל מאמץ", חשבה לעצמה.

קצת לפני עלות השחר הניחה את הנוצה האחרונה על דלת הבית האחרון בכפר ומיהרה לבית הזקנה, עייפה וסחוטה אך מאושרת.

"הנה, הכרית שלי ריקה!" הראתה לזקנה את הציפה הריקה בגאווה. "חילקתי את הנוצות לכל בית בכפר!"

הסתכלה עליה הזקנה החכמה בכובד ראש ואמרה לה: "יפה. ועכשיו השלב השני: לכי ואספי חזרה את כל הנוצות, והכניסי אותן שוב לציפת הכרית. כשתעשי זאת - הכול יחזור להיות כשהיה".

האישה הצעירה הייתה המומה: "הרי ברור כשמש שאי אפשר לעשות את זה", קראה לעבר הזקנה. "הרוח העיפה כל נוצה מיד כשהנחתי אותה על פתח הבית. אילו ידעתי שאצטרך גם לאסוף אותן חזרה לא הייתי מניחה אותן שם מלכתחילה..."

"אכן, זה נכון", אמרה הזקנה. "המילים הן כמו נוצות ברוח, ברגע שהן יוצאות מפינו - שום מאמץ, ולו גם האמיתי ביותר - לא יכול להחזירן חזרה לתוך פינו. לכן, תמיד עלינו לבחור את מילותינו בקפידה, ובמיוחד להישמר במחיצת אלו היקרים לליבנו".

למורה – שים לב: הסיפור לא נועד לייאש את מי שרוצה לחזור בתשובה, אלא לעורר למחשבה לפני שבאין לדבר. עבור מי שכבר חטא ונפל – צריך לדבר על מה כן אפשר לעשות: לקבל על עצמך להיזהר יותר בהמשך, לעשות מעשים מחברים בין אנשים, להתנדב ועוד.

**הצעות הוראה, המחשה ויישום**

* מקרים מהחיים
* איורים (מדרש תמונה)
* דיון
* סיפור

**הפנמה וערכים**

* חשיבות ההקפדה על איסור לשון הרע אך במקביל החשיבות כן לספר כשיש צורך בכך.
* הכוח של הקבוצה – שומרים כולם יחד
* זהירות במדיה החברתית – דברים מתפשטים יותר מהר

## **מדריך למורה - פרק צ"ט-ק' – כשרות המאכלים**

**זמן מוקצב:** שני שיעורים / שיעור כפול

**תקציר:** ביחידה זו נלמד מהם סימני הכשרות של הבהמות והחיות, מהם סימני הכשרות של הדגים, [איסור אכילת שרצים, חרקים ותולעים](#_Toc512157045), מהו איסור אכילת דם וכיצד מכשירים בשר ועוף.

**מבנה השיעור:**

**פתיחה – מה זה קדוש?**

* נשאל את התלמידים: מה זה מבחינתכם להיות קדוש?
* נשמע תשובות ונכתוב אותן על הלוח. וודאי ישמעו תשובות כמו מישהו שלומד תורה / מקפיד במצוות / מתייחס בכבוד לזולת וכו'.
* נשמיע את השיר "אומרים ישנה ארץ" של שאול טשרנחובסקי (לחן נעמי שמר), או לפחות את חלקו האחרון (המודגש). השיר נמצא בקישור (שימו לב - שירת נשים):

<https://www.youtube.com/watch?v=XCZiirLs35Q>

אומרים ישנה ארץ   
ארץ שכורת שמש   
איה אותה ארץ   
איפה אותה שמש   
אומרים ישנה ארץ   
עמודיה שבעה   
שבעה כוכבי לכת   
צצים על כל גבעה   
איפה אותה ארץ   
כוכבי אותה גבעה   
מי ינחנו דרך   
יגיד לי הנתיבה   
  
כבר עברנו כמה   
מדברות וימים   
כבר הלכנו כמה   
כוחותינו תמים   
כיצד זה תעינו   
טרם הונח לנו   
אותה ארץ שמש   
אותה לא מצאנו   
אולי כבר איננה   
ודאי ניטל זיווה   
דבר בשבילנו   
אדוני לא ציווה   
  
ארץ בה יתקיים   
אשר כל איש קיווה   
נכנס כל הנכנס   
פגע בו עקיבא   
**שלום לך עקיבא   
שלום לך רבי   
איפה הם הקדושים   
איפה המכבי   
עונה לו עקיבא   
אומר לו הרבי   
כל ישראל קדושים   
אתה המכבי**   
  
אומרים ישנה ארץ   
ארץ רוות שמש   
איה אותה ארץ   
איפה אותה שמש

* נאמר לתלמידים: כל ישראל קדושים – גם אתם קדושים. ולא רק בגלל ש"כל ישראל חברים" וכולנו בנים של מלך מלכי המלכים. אלא פשוט כי כולנו מקפידים לאכול כשר.
* נקרא את הלכות א' ו- ב' ונראה שהטעם להקפדה על כשרות הוא כדי להיות קדושים.
* נדגיש כי ישראל הם בני מלכים, ולכן בניגוד לגויים שאוכלים מה שבא להם, ישראל לא יכולים לאכול כל דבר, אלא רק כשר, ובזה באה לידי ביטוי הקדושה הטבעית שלהם – מי שקדוש – יש דברים שלא מתאים לו לאכול (זה לא שהאוכל הכשר הופך אותו לקדוש – אלא שכיוון שאדם קדוש, לכן אינו יכול לאכול דברים שאחרים כן יכולים לאכול. כשאתה נמנע מלאכול דברים מסוימים – אתה מביא לידי ביטוי את הקדושה שלך).
* נדגים את העיקרון הזה עם נזיר – הוא קדוש ולכן הוא נמנע מאכילת דברים שאנשים ברמת קדושה נמוכה יותר יכולים לאכול.
* נסביר כי במובן הזה - קדושה היא פרישה מדברים שאנשים אחרים כן עושים.
* נרחיב לכיוון נוסף – כאשר אוכלים אוכל כשר מביאים קדושה לנפשנו. יש מצוות הנוגעות לאוכל כשר - שחיטה, תרומות ומעשרות, ברכה לפני האוכל ואחריו. יהודי לא אוכל כמו גוי. יהודי לא מתייחס לאוכל שלו רק כפונקציה להשביע רעב, אלא הוא נפגש עם ה' תוך כדי שהוא מכין את האוכל, לפני שהוא אוכל ואחרי שהוא אוכל.
* נעלה נקודה נוספת – הקדושה שבהימנעות: מי שנמנע מאכילת דברים רק כי הקב"ה אסר את אכילתם – מתקדש בזה. הוא נפגש עם ה' ומתבטל. "אל תאמר אי אפשי בבשר חזיר – אלא אפשי ואפשי ומה אעשה והקב"ה גזר עליי" (ספרא על ויקרא כ', כ"ה).
* נקרא את הדיון בחוברת העבודה, כולל דברי הרמח"ל ושאלתה של אוריה על הסוכרייה, ונענה על השאלות.

**מהלך השיעור:**

משימה 1 – מתאים להישג 1 – יסודות התורה שבעל פה, להישג 2 – מושגים, ולהישג 5 – הבנה ופרשנות:

* נקראה את הלכה ד' ונרשום על הלוח (בעזרת התלמידים) את שני הסימנים של בהמה / חיה כשרה: בעלת פרסה שסועה ומעלה גרה.
* נתבונן בתמונות, הן אלה המופיעות בספר הלימוד והן אלה המופיעות בחוברת לתלמיד, ונראה היטב את ההבדל בין פרסה שלמה או בעלת שסע קטן ובין פרסה השסועה לכל אורכה. להלן זיהוי בעלי החיים המופיעים בחוברת לתלמיד:
  + גמל – לא מפריס פרסה
  + חזיר בר - מפריס פרסה, אך אינו מעלה גרה
  + צבי ארצישראלי – כשר
  + כבש – כשר
  + חמור – לא מפריס פרסה
  + סוס – לא מפריס פרסה
  + בקר – כשר
* נסביר מה זה "מעלה גרה": לאדם יש קיבה אחת. הקיבה היא חלק ממערכת העיכול. לבהמות טהורות לעומת זה, יש קיבה אחת המחולקת לארבעה חלקים המתפקדים כמו ארבע קיבות שונות. הבהמה אוכלת אוכל ויכולה לאחר זמן להעלות אותו מהקיבה שלה חזרה לפה, ולאכול אותו שוב!!
* ניתן זמן לענות בקצרה על השאלות במשימה 1 בחוברת העבודה.

משימה 2 – מתאים להישג 1 – יסודות התורה שבעל פה, להישג 2 – מושגים, ולהישג 5 – הבנה ופרשנות:

* נקרא את הלכה ה' ונרשום על הלוח (בעזרת התלמידים) את סימני הטהרה בדגים: כל דג שיש לו סנפיר וקשקשת.
* ניתן זמן להעתיק מהלוח הן את סימני הבהמה הטהורה שרשמנו קודם והן את סימני הדג.
* נלמד את המשנה במסכת נידה פרק ו' משנה י': "כל שיש לו קשקשת – יש לו סנפיר, ויש שיש לו סנפיר ואין לו קשקשת". כלומר אם יש קשקשים – ברור שגם יש סנפירים, אבל יכול להיות דג שיש לו סנפירים ואין לו קשקשים.
* נראה כי יש מצבים בהם לא רואים את הקשקשים של הדג, ובכל זאת הוא כשר.
* נקרא את הלכות ה'-ו', נבין כיצד הדבר ייתכן ונענה על השאלה בחוברת העבודה.

למורה: את משימה 3 נעשה בתור משימת סיכום ושיעורי בית.

משימה 4 – מתאים להישג 4 - מבנה, ולהישג 5 – הבנה ופרשנות:

* נאמר לתלמידים: זה טוב להיות בררנים. גם באוכל (ושאימא לא תשמע...) .בפרק צ"ט הלכות ח'-י"ג יש התייחסות לאיסור אכילת שקצים ורמשים. זאת הסיבה בגללה אנו בוררים אורז, בודקים תאנים ותמרים, משרים עלים של חסה, כרוב וכרובית, מנפים קמח ועוד.
* נזמין את התלמידים לשתף בחוויות – האם פעם ראו תולעת בתירס, בתאנה, בתמר, בקמח או באורז, והבינו שהבדיקה איננה לחינם אלא ממש נחוצה.
* נשאל מה עדיף – לברור ולא למצוא כלום ולהרגיש כאילו בזבזנו זמן, או לברור ולמצוא? ואז יודעים שמצאנו, אבל זה אומר שיש תולעים...
* נדגים בכיתה כיצד בודקים מספר מאכלים (יש להתארגן מראש ולהביא מהבית את המאכלים איתם רוצים להדגים. חשוב להביא מאכלים אותם נהוג לבדוק בכל בית, כמו תמרים, אורז וכו', ולא לקחת משהו נדיר או שיש לגביו מנהגים שונים).
* נתבונן בחוברת העבודה, נעתיק למחברת את שני התרשימים הקצרים ונשלים אותם.

למורה – להלן קישור לאתר המראה תמונות של חרקים באוכל – <http://www.hamachon.co.il/web/valueBig.asp?codeClient=1738&CodeSubWeb=0&id=360&kod=100300>

משימה 5 – מתאים להישג 5 – הבנה ופרשנות:

* נתבונן בפרק ק' הלכות ב'-ה' ונראה כי הבשר צריך להיות כשר, כלומר שהבהמה נשחטה כדין, אך הוא צריך להיות גם מוכשר – כלומר שעבר תהליך של הוצאת הדם ממנו.
* נבקש מהתלמידים להסביר כיצד מוציאים את הדם. ניתן להתבסס על ההלכות הנ"ל ועל הדו שיח בין דביר לאימא בחוברת העבודה.
* נקרא את פרק ק' הלכות ו'-ז'. נראה מה ההבדל בין ביצים המגודלות בלולים עם פיקוח ובין ביצים המגודלות בלול פרטי. כמו כן נראה איזה קושי עלול להיווצר עם ביצה קשה, מה הדין ומה הטעם לכך.
* נענה על השאלות בחוברת העבודה.

**סיכום – סיפור ומשימה 3**

* נספר את הסיפור המופיע בחוברת לתלמיד, על "השוחט המומחה".
* נראה איזה מסר אנו יכולים לקחת מסיפור זה לחיינו.
* ניתן את משימה 3 בתור שיעורי בית ובשיעור הבא נשמע חוויות.

**הצעות הוראה, המחשה ויישום**

* הדגמה של ברירה בפועל

**הפנמה וערכים**

* שמירת כשרות הופכת אותנו לקדושים – כולנו קדושים!

**הרחבה – מצגות**

באתר המלווה של המדריך למורה ישנן 4 מצגות המדברות על כשרות המאכלים. מומלץ להיעזר בהן / לצפות בהן בכיתה.

**רשימה ביבליוגרפית – מקורות להרחבה ולעיון:**

1. מסמך ההישגים להוראת תושב"ע בחמ"ד

<http://meyda.education.gov.il/files/mazkirut_pedagogit/toshbammd/openingy.docx>

1. יהודה שוורץ – גישות בהוראת ההלכה

<https://orot.ac.il/%D7%92%D7%99%D7%A9%D7%95%D7%AA-%D7%91%D7%94%D7%95%D7%A8%D7%90%D7%AA-%D7%94%D7%9C%D7%9B%D7%94>

1. פרופסור שלמה הרמתי - עקרונות השכתוב הדידקטי, המרכז לחינוך יהודי התפוצות ע.ש. יהושוע מנדל מלטון, ע.י. מגנס, האוניברסיטה העברית 1982.
2. סרט על הרב חיים דוד הלוי משנתו – אולפני אתרוג

<https://www.youtube.com/watch?v=VZM8ejZ0lKs>

1. אתר לב לדעת - דוגמה להוראת הלכה ברוח למידה משמעותית

<http://www.levladaat.org/lessons?school=primary&disciplineid=14>

1. סדרת "פניני הלכה", הרב אליעזר מלמד, הוצאת מכון הר ברכה


בע"ה

חלק ב' –

דפי עבודה לתלמידים

**בע"ה**

## **דף לתלמיד - פרק ט' – מניין:**

השלימו את הטבלה:

השלימו את התרשים:

**בהצלחה!**

הידור:

הטעם לעיקר הדין:

טעם הידור:

עיקר הדין:

בע"ה

## **דף לתלמיד – פרק י"ח – ברכת כהנים**

משימה 1 – השלימו את הטבלה:

|  |  |  |
| --- | --- | --- |
|  | **משל** | **נמשל** |
| **הלכה ו'** | צינור |  |
|  | הברכה |
| החומר שנכנס לצינור מגיע לצד השני גם אם הצינור "לא התכוון" לכך | הברכה עוברת מה' לישראל גם אם... |
| **הלכה ז'** | עבד |  |
|  | ה' |
| התנהגות העבד בזמן שמברכים אותו: | התנהגות המתברכים בזמן ברכת כהנים: |

משימה 4

לפניכם שלושה מבנים של הלכות, התאימו בין המבנים להלכות:

א

1

|  |  |  |  |  |  |  |  |
| --- | --- | --- | --- | --- | --- | --- | --- |
| |  | | --- | | דין לכתחילה | |  | | דין בדיעבד | |  | | טעם | |  | אם קראו לכהן בבית הכנסת לעלות לדוכן ולא עלה, ביטל בכך מצוות עשה. |
| 2 |  | ב |
| |  |  |  | | --- | --- | --- | | דין |  | דין | |  |  |  | | טעם |  | טעם | |  | השומעים צריכים לעמוד בשעת ברכת כהנים, כדרך כבוד לה' שמברך אותנו. ונהגו ישראל שלא להסתכל על הכהנים בזמן הברכה מפני ששכינה שורה על ידיהם. |
| 3 | ג |  |
| |  | | --- | | מקרה | |  | | דין | |  | ראוי שהכהנים יחלצו את הנעליים מחוץ לבית הכנסת, או לפחות יצניעו אותן מתחת לספסלים, כדי שלא יהיו גלויות בבית הכנסת. |

משימה 2 - למדו בחברותא את סעיפים ח-יט והשלימו את "המדריך".

|  |  |  |  |  |  |
| --- | --- | --- | --- | --- | --- |
| **ברכת כהנים – מדריך לכהן המתחיל** | | | | | |
|  | | | | | |
|  |  |  |  |  |  |
| **מקור המצווה:** (ספר, פרק, פסוקים) | | | | | |
|  |  |  |  |  |  |
| ההכנות לברכה (ח-יב): |  | מתי עולים לדוכן? (יג) |  | בזמן שהכהנים עולים לדוכן הם צריכים להתכוון ל.... (יד) | |
|  |  |
|  |  |  |  |  |  |
| **רק רגע!**  בסיום ברכת "מודים" הכהנים לא מתחילים לברך את העם מיד אלא מחכים ש... (טז) |  | **הכיוון** שאליו הכהנים פונים בזמן הברכה (יז)  \* עד למילים "בקדושתו של אהרן" –  \* מהמילים "וציוונו לברך את עמו" ועד למילים "וישם לך שלום" - | | | |
|  | | | |
| **עיקר הברכה:** (יז)  הכהנים לא אומרים את נוסח הברכות בעל פה אלא... | | | |
|  |  |
|  |  |  |  |  | |
| מיקום ידי הכהנים בזמן הברכה: (יט) |  | זהו הטעם לכך שברכת כהנים נקראת גם... (יט) |  | מה מבקשים הכהנים מה' **בסיום הברכה?** (יח) | |



בע"ה

## **דף לתלמיד – פרקים מ"ו-מ"ז – הבדלה**

1. לפניכם ציר זמן ומספר פעולות.

למדו בחברותא את פרק מו הלכות ו'-ח' ואת פרק מ"ז הלכות ט'-י"ב.

סמנו את **טווח הזמן** המתאים לכל דין (הטווח צריך לכלול קו שמחבר בין שתי נקודות או יותר):

|  |  |  |  |  |
| --- | --- | --- | --- | --- |
|  | שקיעה | צאת הכוכבים | הבדלה בתפילה או אמירת "ברוך המבדיל בין קודש לחול" | הבדלה על הכוס |
| 1. **תוספת שבת** | Ô | Ô | Ô | Ô |
| 1. **אסור לאכול ולשתות** | Ô | Ô | Ô | Ô |
| 1. **אסור לעשות מלאכה** | Ô | Ô | Ô | Ô |
| 1. **מותר לעשות מלאכה אבל אסור לאכול ולשתות** | Ô | Ô | Ô | Ô |

1. הלכה יא בפרק מז בנויה בצורה הבאה:

|  |  |  |  |
| --- | --- | --- | --- |
| מקרה | | | |
|  | |  |  |
| עיקר הדין | |  | הידור |

מלאו את התרשים בלשונכם.

1. "ויהי נעם" - קראו את פרק מ"ו הלכות ג'-ד, והשלימו את הטבלה:

|  |  |  |  |  |
| --- | --- | --- | --- | --- |
| "ויהי נעם" | | | | |
|  | | | | |
| מתי אומרים? |  | המזמור נאמר לראשונה על ידי ...  לאחר ש... |  | הטעם לאמירת "ויהי נעם" במוצאי שבת: |
|  |  |  |  |  |
| בקהילות האשכנזים אין אומרים "ויהי נעם" כאשר... | | |  | אבל ברוב קהילות הספרדים... |

1. **הבדלה על חמר מדינה**

בפרק מ"ז הלכות י"ג-י"ד מובאת מחלוקת לגבי הבדלה על חמר מדינה.

לפניכם רשימת משקים. סמנו ✓ במקום הנכון:

|  |  |  |  |
| --- | --- | --- | --- |
| המשקה | חמר מדינה לכל הדעות | חמר מדינה רק למנהג האשכנזים | לא חמר מדינה |
| מים |  |  |  |
| מיץ תפוזים טבעי |  |  |  |
| בירה לבנה |  |  |  |
| ערק |  |  |  |
| תה |  |  |  |

1. **אתגר:**

האם מי שיש לו רק מים או קולה יכול להבדיל? צטטו את המילים שמוכיחות את תשובתכם.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **מלווה מלכה:**

בפרק מ"ז הלכות י"ח-י"ט מוזכרים דיני סעודת מלווה מלכה במבנה הבא:

|  |  |  |  |
| --- | --- | --- | --- |
| דין |  | |  |
|  |  |  | |
| טעם |  | מקרה מתפצל | |
|  |  |  | |
|  |  | דין | |

1. **הבדלה בהבדלה**

מי שלא מבדיל במוצאי שבת – ההבדלה שלו שונה מאשר מי שמבדיל במוצאי שבת.

לפניכם טבלה עם סדר ההבדלה. סמנו "וי" במקום הנכון, וכתבו את הטעם במידה ומוזכר.

חשבו על מקרים בהם אדם מנוע מלהבדיל במוצאי שבת (למשל: חייל בפעילות מבצעית).

|  |  |  |  |
| --- | --- | --- | --- |
|  | **הבדלה במוצאי שבת** | **הבדלה לא במוצאי שבת** | **הטעם** |
| **יין** |  |  |  |
| **בשמים** |  |  |  |
| **נר** |  |  |  |
| **הבדלה** |  |  |  |

בע"ה

**דף עבודה לתלמיד – פרק נ"ב - ארבע רשויות**

|  |  |  |  |  |
| --- | --- | --- | --- | --- |
|  | רשות היחיד | רשות הרבים | כרמלית | מקום פטור |
| תחנת אוטובוס סגורה |  |  |  |  |
| אוהל שנמצא בשטח |  |  |  |  |
| מגרש כדורגל שמוקף בגדרות |  |  |  |  |
| חוף הים |  |  |  |  |
| שולחן שמוצב באמצע הרחוב |  |  |  |  |
| פח אשפה עירוני שמוצב שצד הרחוב |  |  |  |  |
| נתיבי איילון או כביש סואן אחר |  |  |  |  |
| רחוב רחב רגיל (לא עמוס במיוחד) |  |  |  |  |
| אזור פתוח בטבע – בלי גדרות |  |  |  |  |
|  |  |  |  |  |
|  |  |  |  |  |

**כתבו ליד כל משפט מה ההלכה הנכונה לגביו:**

* הוצאה מרשות היחיד לרשות הרבים – אסור / מותר
* הוצאה מרשות הרבים לרשות היחיד – אסור / מותר
* הוצאה מכרמלית לרשות היחיד – אסור / מותר
* הוצאה מכרמלית לרשות הרבים – אסור / מותר
* הוצאה מרשות היחיד לכרמלית – אסור / מותר
* הוצאה מרשות הרבים לכרמלית – אסור / מותר
* הוצאה מרשות היחיד למקום פטור – אסור / מותר
* הוצאה מרשות הרבים למקום פטור – אסור / מותר
* הוצאה ממקום פטור לרשות היחיד – אסור / מותר
* הוצאה ממקום פטור לרשות הרבים – אסור / מותר
* העברה של חפץ בתוך רשות הרבים למרחק של ארבע אמות או יותר – אסור / מותר
* העברה של חפץ בתוך כרמלית למרחק של ארבע אמות או יותר – אסור / מותר
* העברה של חפץ בתוך רשות היחיד למרחק של ארבע אמות או יותר – אסור / מותר
* טלטול דברים הבטלים לגופו של האדם – משקפיים, שרשרת וכו' – אסור / מותר

**בהצלחה!**

**בע"ה**

## **דף לתלמיד – פרק נ"ג – מוקצה**

|  |  |  |  |
| --- | --- | --- | --- |
| **סוּג הַמֻּקְצֶה** | **דֻּגְמָאוֹת** | **טִלְטוּל לְצֹרֶךְ שְׁמִירָה עַל הַכְּלִי** | **טִלְטוּל לְצֹרֶךְ גּוּפוֹ אוֹ מְקוֹמוֹ** |
| **כְּלִי שֶׁמְּלַאכְתוֹ לְאִסּוּר** |  |  |  |
| **מֻקְצֶה מֵחֲמַת חִסָּרוֹן כִּיס** |  |  |  |
| **מֻקְצֶה מֵחֲמַת גּוּפוֹ** |  |  |  |
| **בָּסִיס לְדָבָר הָאָסוּר** |  |  |  |
| **נולד** |  |  |  |
|  |  | בִּשְׁעַת הַצֹּרֶךְ מֻתָּר לְטַלְטֵל אֶת כָּל סוּגֵי הַמֻּקְצֶה בְּשִׁנּוּי - בְּעֶזְרַת הַמַּרְפֵּקִים, הָרַגְלַיִם וְכַדּוֹמֶה | |

|  |  |  |  |  |  |
| --- | --- | --- | --- | --- | --- |
|  | כלי שמלאכתו לאיסור | מוקצה מחמת חסרון כיס | מוקצה מחמת גופו | בסיס לדבר האסור | נולד |
| 1. אופניים חשמליים |  |  |  |  |  |
| 1. טלפון סלולארי |  |  |  |  |  |
| 1. חצוצרה |  |  |  |  |  |
| 1. אפר שנשאר מעץ שנשרף |  |  |  |  |  |
| 1. בשר לא מבושל |  |  |  |  |  |
| 1. חלילית פלסטיק |  |  |  |  |  |
| 1. ערימת קרשים באתר בנייה |  |  |  |  |  |
| 1. מגש ועליו נרות שבת דולקים |  |  |  |  |  |
| 1. ארגז חול |  |  |  |  |  |
| 1. קרח |  |  |  |  |  |

**השלימו את התרשים:**

1. הלכה טו:

|  |  |  |
| --- | --- | --- |
| דין |  |  |
|  |  |  |
|  |  | מקרה מתפצל |
|  |  |  |
|  |  | דין |


1. הלכה טז:

|  |  |  |
| --- | --- | --- |
| דין |  |  |
|  |  |  |
| טעם |  | מקרה מתפצל |
|  |  |  |
|  |  | דין |

**בהצלחה!**

בע"ה

## **דף לתלמיד – פרק ס"א – ערב פסח:**



**משימות 2 ו- 3 – קערת ליל הסדר:**

מלאו את קערת ליל הסדר.

כתבו על כל פריט בקערה: מה שמו, זכר למה הוא, ממה עשוי. שימו לב – יש שישה עיגולים כי אחד מהסממנים מתפצל לשתי אפשרויות שונות.

1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.
2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.
3. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

**משימה 4 – ההבדל בין ערב פסח שחל ביום חול ובין ערב פסח שחל בשבת:**

|  |  |  |
| --- | --- | --- |
|  | **ערב פסח שחל ביום חול** | **ערב פסח שחל בשבת** |
| דרשת שבת הגדול | (פרק נו הלכה ו) | (פרק סב הלכה א) |
| זמן בדיקת חמץ | (פרק נח הלכה ז) | (פרק סב הלכה ב) |
| ביטול החמץ  בפעם הראשונה | (פרק נח הלכה יז) | (פרק סב הלכה ב) |
| זמן ודרך  ביעור חמץ | (פרק נח הלכה כג) | החמץ שלא שומרים לשבת:  (פרק סב הלכה ב)  החמץ שנשאר לאחר סעודת שבת בבוקר:  (פרק סב הלכה ז) |
| ביטול החמץ  בפעם השנייה | (פרק נח הלכה כו) | (פרק סב הלכה ח) |
| זמן עריכת השולחן  לליל הסדר |  | (פרק סב הלכה יא) |

בע"ה

## **דף לתלמיד – פרק ס"ז – איסור מלאכה ביום טוב**

**משימה 1 – במעגל השנה:**

לפניכם ציר זמן של חודשי השנה.

תשרי חשוון כסלו טבת שבט אדר ניסן אייר סיוון תמוז אב אלול

1. סמנו על הסרגל בירוק שלושה מועדים שבהם אסור לעשות מלאכה מדאורייתא, ציינו את התאריך שבו חל כל מועד שסימנתם.
2. סמנו על הסרגל באדום מועד שבו אסור לעשות מלאכה מדרבנן וציינו את התאריך שבו הוא חל.
3. סמנו על הסרגל בכחול שני מועדים מדרבנן, שלא נאסרה בהם עשיית מלאכה. ציינו את התאריך שבו חל כל מועד שסימנתם.

**משימה 2 – אסור ומותר ביום טוב:**

תרמילון: כל המלאכות שאינן מלאכת אוכל נפש (ב) ★ בישול וצלייה (ב) ★ הדלקת אש חדשה (ג) ★ הדלקת אש מאש קיימת (ג) ★ כיבוי אש (ה) ★ חיתוך ירקות דק דק (יד) ★ גירוד גבינה בעזרת פומפיה (יד) ★ בצירת ענבים (יג) ★ סחיטת ענבים (יג) ★ טחינת חיטים (יג) ★ הוצאה מרשות לרשות (טז) ★ שחיטה (טו)

|  |  |  |  |  |
| --- | --- | --- | --- | --- |
| **מלאכות שמותרות ביום טוב:**  ★  ★  ★  ★  ★ |  | **מלאכות שאסורות ביום טוב:** | | |
|  |  | | |
|  | מלאכות שאסורות מפני שאינן מלאכות אוכל נפש:  ★  ★ |  | מלאכות שנחשבות למלאכות אוכל נפש ונאסרו מסיבות אחרות:  ★  ★  ★  ★ |
|  |  |  | |  |
| מלאכה שמותרת מעיקר הדין אך נהגו להימנע מעשייתה:  ★ |  |  |  |  |

בע"ה

## **דף לתלמיד – פרק ס"ח – חול המועד**

בטבלה שלפניכם מוצגים סוגי המלאכות המותרים בחול המועד:

|  |  |  |
| --- | --- | --- |
| **סוג המלאכה** | **הסבר** | **דוגמא** |
| מעשה הדיוט לצורך המועד | מותר לעשות מלאכה פשוטה שאינה מצריכה בעל מקצוע - ובתנאי שהיא נעשית לצורך המועד |  |
| צרכי אוכל נפש | מלאכה שנעשית לצורך אכילה - מותרת אפילו על ידי בעל מקצוע |  |
| צרכי רבים במועד | כאשר עושים את הפעולה לצורכי הרבים – מותר לעשות אותה אפילו על ידי איש מקצוע |  |
| דבר האבד | מלאכה שאם לא תיעשה במועד ייגרם הפסד משמעותי, מותרת אפילו על ידי בעל מקצוע |  |
| פועל שאין לו מה לאכול | מותר לפועל לעבוד – אם ללא העבודה לא יהיה לו כסף לקנות אוכל |  |

1. לפניכם רשימה של פעולות **שמותר לעשות בימי חול המועד**. הרשימה מבוססת על פי הריבועים הנמצאים בחוברת העבודה מתחת לתרשים במשימה 4.

כתבו בטבלה את הדוגמא המתאימה לכל סוג מלאכה מבין הרשימה הבאה (קחו בחשבון שהאירוע מתקיים בחול המועד עצמו):

* לנגן בהתנדבות באירוע התרמה, למרות שנגינה היא המקצוע של הלהקה.
* לתלות מודעות על אירוע שהולך להתקיים בחול המועד עצמו.
* למכור באירוע צמר גפן מתוק ופלאפל.
* להפעיל מתנפחים באירוע.
* לעצב מודעות לאירוע.
* לאבטח את האירוע.
* להקים סוכה עבור האירוע (הקמת הסוכה אף היא תבוצע בחול המועד).
* להפיץ את האירוע ברשתות חברתיות.

1. לפניכם טבלה ובה דילמות (מקרים), כולם מתרחשים בחול המועד.

קראו את הלכות ו'-ט' וכתבו ליד כל מקרה את ההלכה ואת הטעם. שימו לב - במקרה אחד יש מחלוקת. התייחסו בתשובתכם לדעות השונות.

|  |  |  |
| --- | --- | --- |
| **המקרה** | **הדין** | **הטעם** |
| לכבס מגבות – במידה ולא נשארו מגבות נקיות |  |  |
| לפתוח קיוסק  בחול המועד |  |  |
| לגהץ בחול המועד  חולצה מקומטת |  |  |
| לעבור בחול המועד  לבית חדש שנקנה זה עתה |  |  |
| למכור סחורה יקרה, שאם לא ימכרו אותה – תתקלקל |  |  |
| לפתוח חנות בגדים, מחשש שלקוחות ילכו לחנות אחרת |  |  |

**בהצלחה!**

בע"ה

## **דף לתלמיד – פרק ס"ט – עירוב תבשילין**

1. בעקבות ההקדמה לשיעור ולימוד הלכה א' – מלאו את התרשים הבא:

|  |
| --- |
| מן התורה **מותר לבשל מיום טוב לשבת**  אך **אסור לבשל מיום טוב לחול** |
|  |
| הבעיה שנוצרה:  (אם אנשים \_\_\_\_\_\_, הם עלולים לחשוב שמותר גם \_\_\_\_\_\_\_) |
|  |
| התקנה שחכמים תיקנו כדי לפתור את הבעיה:  (חכמים קבעו שרק מי ש\_\_\_\_\_\_\_\_\_, יכול ל\_\_\_\_\_\_\_\_\_) |
|  |
| כיצד פתרה התקנה את הבעיה?  (כשאנשים יראו שרק מי ש\_\_\_\_\_\_\_\_\_יכול ל\_\_\_\_\_\_\_\_\_, הם יזכרו ש\_\_\_\_\_\_\_\_\_\_\_\_\_\_\_) |

1. סכמו את החומר בעקבות מה שלמדנו:

שימו לב!

אין לאכול את העירוב לפני ש...

הזמן הטוב ביותר לאכול את העירוב הוא...

**מדריך לעשיית עירוב תבשילין**

מתי עושים עירוב תבשילין?

לפחות:

להידור מצווה:

סדר עשיית עירוב תבשילין:

**בהצלחה!**

בע"ה

## **דף לתלמיד – פרק ע' – בין פסח לעצרת**

1. השלימו בציר הזמן את התאריכים ואת האירועים החסרים (היעזרו בתרמילון).

יום ט"ז בניסן

ט"ו בניסן

ה' בסיוון

תחילת זמן אכילת חדש (מדרבנן) בזמן שבית המקדש לא קיים

תחילת ספירת העומר

תרמילון:

ו' בסיוון, יום טוב ראשון של פסח, קציר שעורים עבור מנחת העומר, חג השבועות, ליל ט"ז בניסן, י"ז בניסן, הקרבת מנחת העומר והיתר אכילת חדש בזמן שבית המקדש קיים, הקרבת שתי הלחם, סיום ספירת העומר, ה' בסיוון.

1. השלימו את כרטיסיות המידע (בסוגריים מופיעות ההלכות שבהן נמצאות התשובות).

**מצוות ספירת העומר**

|  |  |  |  |  |  |
| --- | --- | --- | --- | --- | --- |
| מקור המצווה בתורה:  (ד) |  | מתחילים בתאריך...  ומסיימים בתאריך... | |  | כל אחד צריך לספור ב\_\_\_ (ט) |
|  |  |  |  |  |  |
| צריך לספור גם את ה\_\_\_\_\_ וגם את ה\_\_\_\_\_ (ה) |  | הזמן המהודר ביותר לספירה הוא... (ח)  גם בשאר ה\_\_\_\_ ניתן לספור ב\_\_\_\_ (ח) | |  | יש ל\_\_\_\_ בזמן הספירה, ובדיעבד מי ש\_\_\_\_ - יצא ידי חובה (ט) |
|  |
| צריך לספור בשפה ש\_\_\_\_ (י) |
|  |  |  | |  |  |
| **משמעות הספירה:**  היום עברו כך וכך ימים מאז ש\_\_\_\_\_\_\_\_\_\_\_\_\_\_ (ו) |  | מי שספר לפני \_\_\_\_\_\_\_\_ - יספור שנית לאחר \_\_\_\_\_\_\_, בלא ברכה (ז) | |  | אם שואלים אתכם כמה ימים היום לעומר – עליכם לענות ש..... (יא) |

בע"ה

## **דף לתלמיד – פרק ע"ד – חודש אלול וסליחות**

1. קראו את הלכה א' ומלאו את הריבועים החסרים:

י"ז בתמוז

תאריכים

1. יום 40 יום 40 יום

מתן תורה

עלייה שנייה להר סיני

אירועים

1. השוו בעזרת הטבלה בין המנהגים השונים:

|  |  |  |
| --- | --- | --- |
|  | מנהג קהילות  הספרדים והתימנים | מנהג קהילות  האשכנזים |
| מתי מתחילים לומר סליחות? |  |  |
| מתי תוקעים בשופר? |  |  |
|  | לכל הדעות: | |
| הזמן בלילה שרק אחריו מותר לומר סליחות: |  | |

1. בחרו אחת מהסליחות שאתם מכירים והכינו לה "כרטיס ביקור". תוכלו להשתמש בהצעה שלפניכם או לבנות את כרטיס הביקור בדרך מקורית אחרת:

|  |  |  |  |
| --- | --- | --- | --- |
| שם הסליחה | |  | המחבר (היעזרו במורה ובהורים כדי לברר את שם מחבר הסליחה) |
|  | | | |
| הפזמון |  | בנויה לפי:  סדר הא"ב/לפי אותיות המחבר/סדר אחר | |
|  | | | |
| שורה שאהובה עליכם במיוחד: | | | |

**בהצלחה!**

בע"ה

## **דף לתלמיד – פרק ע"ח – מצוות התשובה**

בהלכה יא ישנו מקרה ראשי שמתפצל להרבה תתי-מקרים. השלימו את התרשים למחברותיכם והשלימו אותו במילים שלכם.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  | אם יש בכך צורך |  |  |  |  |
|  |  |  |  |  |  |  |  |  |
|  | **ב ה צ ל ח ה !** |  |  | ישלח פעם שלישית |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |

בע"ה

## **פרק פ"א – תענית יום הכיפורים**

* נקרא את הלכה א', ונשלים בטבלה את חמשת האיסורים ביום כיפור.

לאחר מכן נקרא את הלכות ה'-ט' ונסביר את ההלכות.

|  |  |
| --- | --- |
| **האיסור** | **ההסבר** |
|  |  |
|  |  |
|  |  |
|  |  |
|  |  |

* עבדו לפי משימה 1 בחוברת העבודה, צבעו לפי ההוראות ותנו כותרת לכל טווח גילאים:

|  |  |  |  |  |  |  |  |
| --- | --- | --- | --- | --- | --- | --- | --- |
| 1 |  |  | 9 |  | 11 |  | בר/בת מצווה |
|  |  |  |  |  |  |  |  |

* בהלכה י"ב מופיעה מחלוקת לגבי ילדים שעברו את גיל 11 אך טרם הגיעו לגיל מצוות.

השלימו את הטבלה, כולל שורת ההלכה.

|  |  |  |
| --- | --- | --- |
|  | **תענית לילד שמלאו לו 11 שנים**  **ועדיין לא הגיע לגיל מצוות** | |
|  | **דעה א'** | **דעה ב'** |
| **האם חייב להשלים את התענית?** |  |  |
| **מהתורה או מדברי חכמים?** |  |  |
| **טעם הדין** |  |  |
| **להלכה** | **ילד חזק ובריא:** | **ילד חלש יותר:** |

**בהצלחה!**

בע"ה

## **דף לתלמיד – פרק פ"ה - החייבים במצוות סוכה והפטורים ממנה**

השלימו את התרשים לפי הנלמד בהלכה א':

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **נשים** |  |  |  |  |  |  |  |  |
|  |  |  |  |  |  |  |  |  |
|  |  | **ואם הן...** |  | **כאשר הן אוכלות סעודת קבע בסוכה** | | |  | **ישתדל כל אדם...** |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |

**בהצלחה!**

בע"ה

## **דף לתלמיד - פרק ק"ה – שנת השמיטה**

* **המלאכות האסורות בשמיטה:**

קראו את הלכות ד'-ה' ומלאו בטבלה מה מותר בשמיטה ומה אסור, והאם זה מהתורה או מחכמים.

|  |  |  |
| --- | --- | --- |
| **אסור מהתורה** | **אסור מדברי חכמים** | **מותר** |
|  |  |  |
|  |
|  |  |
|  |  |

* **קדושת פירות שביעית**

קראו את הלכה ח' והכינו מדריך לשמירה על קדושת פירות שביעית.

|  |  |  |  |  |
| --- | --- | --- | --- | --- |
| שמירה על קדושת פירות השביעית | | | | |
|  |  |  | | |
| דרך האכילה |  | שאריות | | |
|  |  |  | | |
| אסור להוריד את הפרי בדרגה ולכן:  1.  2.  3.  4. |  | לכתחילה ראוי.... | | |
|  |  | | |
|  | אם בכל זאת יש שאריות | | |
|  |  | | |
|  | שאריות שראויות למאכל: |  | שאריות שדבוקות לכלים ולסירים: |

**בהצלחה!**